c: text/html

text:
ཡོང་ཁུངས།: སྤེལ་དུས།:2018-09-10 རྩོམ་པ་པོ།: རྩོམ་སྒྲིག་པ།:པད་མ་རིག་འཛིན། ཀློགས་གྲངས།:
ཟླ་དགུ་བའི་ཚེས་དགུ་ཉིན། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གི་དམིགས་བསལ་འཐུས་མི། ཀྲུང་གུང་ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན། རྒྱལ་ཡོངས་དམངས་ཆེན་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་ཀྲང་ལིས་ཀྲན་ཧྲུའུ་ཡིས་ཕེན་རིང་ནས་ཁྲའོ་ཞན་ངལ་རྩོལ་ཏང་གི་ཨུ་ཡོན་ཀྲང་། རྒྱལ་སྲིད་ཨུ་ཡོན་ལྷན་ཁང་གི་ཨུ་ཡོན་ཀྲང་ཅིན་ཀྲིན་ཨུན་ལ་མཇལ་འཕྲད་གནང་།
ལིས་ཀྲན་ཧྲུའུ་ཡིས་ཐོག་མར་ཞི་ཅིན་ཕིང་གིས་ཅིན་ཀྲིན་ཨུན་ལ་བརྩེ་བའི་འཚམས་འདྲི་གནང་བ་བརྒྱུད་སྒྲོག་མཛད་པར་མ་ཟད་རང་ཉིད་ཀྱིས་བྲིས་པའི་འཕྲིན་ཡིག་བརྒྱུད་སྤྲོད་མཛད། ཞི་ཅིན་ཕིང་གིས་འཕྲིན་ཡིག་ནང་གསུངས་རྒྱུར། ཁྲའོ་ཞན་རྒྱལ་ཁབ་བཙུགས་ནས་ལོ་འཁོར་བདུན་ཅུ་ལོན་པའི་རིང་ལ། བློ་མཐུན་ཅིན་རི་ཁྲིན་དང་བློ་མཐུན་ཅིན་ཀྲིན་རི། ཨུ་ཡོན་ཀྲང་བཅས་ཀྱི་ཡང་དག་པའི་འགོ་ཁྲིད་འོག ཁྲའོ་ཞན་ཏང་དང་མི་དམངས་ཀྱིས་དཀའ་སྤྱད་སྡུག་རུས་སྒོས་སྤྱི་ཚོགས་རིང་ལུགས་འཛུགས་སྐྲུན་ལས་དོན་ལ་སྐུལ་འདེད་བཏང་ནས་སྤྱིར་བཏང་མ་ཡིན་པའི་གྲུབ་འབྲས་བླངས་ཡོད། དེང་སྐབས་ཨུ་ཡོན་ཀྲང་གིས་ཁྲའོ་ཞན་ཏང་དང་མི་དམངས་ལ་འགོ་ཁྲིད་དེ་འཐབ་ཇུས་གསར་བའི་ལམ་ཕྱོགས་ཁྱོན་ཡོངས་ནས་ལག་བསྟར་དང་དངོས་འབེབས་བྱེད་བཞིན་ཡོད་པ་དང་། དཔལ་འབྱོར་འཕེལ་རྒྱས་དང་དམངས་ཚིས་ལེགས་བཅོས་བྱེད་པར་ནུས་ཤུགས་གང་ཡོད་བཏོན་པས། སྤྱི་ཚོགས་རིང་ལུགས་འཛུགས་སྐྲུན་གྱི་ཁྱབ་ཁོངས་སོ་སོ་ནས་གྲུབ་འབྲས་གསར་བ་ཐོབ་ཡོད་ཟེར།
ལིས་ཀྲན་ཧྲུའུ་ཡིས་གསུངས་རྒྱུར། ཁྲའོ་ཞན་རྒྱལ་ཁབ་བཙུགས་ནས་ལོ་འཁོར་བདུན་ཅུ་ལོན་པ་ནི་ཁྲའོ་ཞན་ཏང་དང་རྒྱལ་ཁབ་དང་མི་དམངས་ཀྱི་དོན་བཟང་དང་དོན་ཆེན་ཞིག་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་དེ་ལ་ཧ་ཅང་མཐོང་ཆེན་བྱེད་ཀྱིན་ཡོད་པ་དང་ང་རང་དམིགས་བསལ་འཐུས་མི་ཡིན་པའི་ཆ་ནས་ཀྲུང་གོའི་ཏང་སྲིད་འཐུས་ཚབ་ཚོགས་པ་ཁྲིད་དེ་ཁྲའོ་ཞན་ལ་འཚམས་འདྲིར་མངགས་པ་ཡིན་པས། ངས་ཁྱོད་ཚོར་སྤྲོ་སེམས་འཁོལ་བའི་ངང་རྟེན་འབྲེལ་ཞུ་བ་ཡིན་ཟེར།
ལིས་ཀྲན་ཧྲུའུ་ཡིས་བསྟན་དོན། ད་ལོ་ནི་ཀྲུང་གོ་དང་ཁྲའོ་ཞན་འབྲེལ་བར་དམིགས་བསལ་གྱི་ལོ་རྒྱུས་དོན་སྙིང་ལྡན། སྤྱི་ཁྱབ་ཧྲུའུ་ཅི་ཞི་ཅིན་ཕིང་དང་ཨུ་ཡོན་ཀྲང་ཅིན་ཀྲིན་ཨུན་རྣམ་གཉིས་ཀྱིས་ཐེངས་གསུམ་ལ་ཐུག་འཕྲད་བྱས་ཏེ། ཀྲུང་གོ་དང་ཁྲའོ་ཞན་འབྲེལ་བ་དེ་ལོ་རྒྱུས་ཀྱི་དུས་སྐབས་གསར་བར་ཞུགས་པ་སྐུལ་འདེད་བཏང་བ་དང་སྣེ་ཁྲིད་བྱས། ཐེངས་འདིའི་འཚམས་འདྲི་བརྒྱུད་དེ་སྤྱི་ཁྱབ་ཧྲུའུ་ཅི་ཞི་ཅིན་ཕིང་དང་ཨུ་ཡོན་ཀྲང་ཅིན་ཀྲིན་ཨུན་རྣམ་གཉིས་ཀྱིས་བཏོན་པའི་ཐུན་མོང་གི་ལྟ་ཚུལ་དངོས་འབེབས་བཟང་བོ་བྱེད་པ་དང་། ཕྱོགས་གཉིས་ཀྱི་མཐོ་རིམ་འགོ་ཁྲིད་བའི་བར་གྱི་འབྲེལ་འདྲིས་ལ་ཤུགས་སྣོན་ཞིང་ཁྱབ་ཁོངས་སོ་སོའི་མཛའ་མཐུན་བརྗེ་རེས་དང་མཉམ་ལས་གཏིང་ཟབ་ཏུ་སྤེལ་ནས་ཀྲུང་གོ་དང་ཁྲའོ་ཞན་འབྲེལ་བར་སྔར་ལས་མཛེས་སྡུག་ལྡན་པའི་མ་འོངས་པ་མཉམ་དུ་གསར་སྐྲུན་བྱེད་དགོས་ཟེར།
ཅིན་ཀྲིན་ཨུན་གྱིས་ཞི་ཅིན་ཕིང་གིས་འཕྲིན་ཡིག་བསྐུར་བར་བཀའ་དྲིན་ཆེ་ཞུས་པར་མ་ཟད། ལི་ཀྲན་ཧྲུའུ་བརྒྱུད་དེ་ཀྲུའུ་ཞི་ཞི་ཅིན་ཕིང་ལ་བརྩེ་བའི་འཚམས་འདྲི་དང་སྨོན་འདུན་བཟང་བོ་ཞུས། ཅིན་ཀྲིན་ཨུན་གྱིས་བཤད་རྒྱུར། ཁྱོད་རང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་དམིགས་བསལ་འཐུས་མི་ཡིན་པའི་ཆ་ནས་ཁྲའོ་ཞན་ལ་འཚམས་འདྲིར་ཡོང་བ་དེ་ལས་སྤྱི་ཁྱབ་ཧྲུའུ་ཅི་དང་ཀྲུང་གོའི་ཏང་དང་སྲིད་གཞུང་། མི་དམངས་བཅས་ཀྱིས་མཛའ་བཤེས་ཟབ་མོ་བཅངས་ཡོད་པ་མཚོན་པར་བྱས་པ་དང་། ང་ཚོའི་རྒྱལ་ཁབ་བཙུགས་ནས་ལོ་འཁོར་བདུན་ཅུ་ལོན་པར་རྟེན་འབྲེལ་ཞུ་བའི་བྱ་འགུལ་ལ་དགེ་མཚན་གསར་བ་བསྣན་པས། ཁྲའོ་ཞན་མི་དམངས་ལ་སྐུལ་མ་ཆེན་པོ་ཐེབས་ཡོད་ཟེར།

robotstxt: allowed

filter: keep


text:
ཕྱི་ལོ ༢༠༡༥ ལོའི་ཟླ ༦ ཚེས ༨ཉིན། རྒྱ་ནག་རྒྱལ་སྲིད་སྤྱི་ཁྱབ་ཁང་གསར་འགྱུར་གཞུང་སྒྲུབ་ཁང་གིས ༼ ༢༠༡༤ ལོའི་རྒྱ་ནག་གི་མི་ཐོབ[1] ལས་དོན་གྱི་འཕེལ་རྒྱས༽ཞེས་པའི་དེབ་རྒྱབ་ཤོག་དཀར་པོ་ཅན་ཟེར་བ་ཞིག་ཡང་འགྲེམས་སྤེལ་བྱས་འདུག
དེབ་རྒྱབ་ཤོག་དཀར་པོས་རྒྱ་ནག་དེང་གཞུང[2] གི “རྫུན་གཏམ་ཞིག་ཐེངས་མ་བརྒྱ་ལ་བཤད་ན་བདེན་པར་གྱུར”ཞེས་པའི་ཁྲམ་པའི་གཏན་ཚིགས་ལྟར། རྒྱ་ནག་ཀྲུང་གོ་གཞུང་གི “ཐུགས་ཁུར་དང་བྱམས་སྐྱོང” འོག རྒྱ་ནག་གི་མི་སེར་ཚོའི་གཞི་རྩའི་ཐོབ་ཐང་སྟེ། འཕེལ་རྒྱས་ཀྱི་ཐོབ་ཐང་། མི་ལུས་ཀྱི་ཐོབ་ཐང་། འདྲི་གཅོད་དྲང་བདེན་གྱི་ཐོབ་ཐང་། གྲངས་ཉུང་མི་རིགས་ཀྱི་ཐོབ་ཐང་། བུད་མེད་དང་། བྱིས་པ། རྒན་པའི་ཐོབ་ཐང་། དབང་པོ་སྐྱོན་ཅན་གྱི་ཐོབ་ཐང་། ཁོར་ཡུག་ཐོབ་ཐང་། ཕྱི་ཕྱོགས་སུ་འབྲེལ་འདྲིས་དང་མཉམ་ལས་ཀྱི་ཐོབ་ཐང་སོགས་ཁག་སོ་སོ་ཚང་མ་འགན་སྲུང་འཐུས་པ་ཞིག་བྱེད་ཐུབ་ཡོད། ཅེས་ཁ་ཚོད་བཅད་ནས་ཆིག་ལབ་བྱས་འདུག མུ་མཐུད་ཀློག


text:
རྒྱལ་ཡོངས་ཀྱི་བོད་ཡིག་དཔེ་རྙིང་ལེགས་སྒྲིག་དང་ཞིབ་འཇུག་སྐོར་གྱི་མཐོ་རིམ་བགྲོ་གླེང་ཚོགས་འདུ་བསྡུས།
སྤྱི་ཟླ8པའི་ཚེས15ཉིན། རྒྱལ་ཡོངས་ཀྱི་བོད་ཡིག་དཔེ་རྙིང་ལེགས་སྒྲིག་དང་ཞིབ་འཇུག་སྐོར་གྱི་མཐོ་རིམ་བགྲོ་གླེང་ཚོགས་འདུ་སྐབས་གཉིས་པ་དེ་ལོའུ་ཉིན་ཞིང་ཆེན་ཧྥུའུ་ཞིན་གྲོང་ཁྱེར་ནས་བསྡུས། ཐེངས་འདིའི་བགྲོ་གླེང་ལ་ཀྲུང་གོ་བོད་རིག་པ་ཞིབ་འཇུག་ལྟེ་གནས་དང་ཧྥུའུ་ཞིན་གྲོང་ཁྱེར་སྲིད་གྲོས་གཉིས་ཀྱིས་མཉམ་འབྲེལ་སྒོས་གཙོ་སྒྲུབ་མཛད་ཅིང་། ཧྥུའུ་ཞིན་གྲོང་ཁྱེར་སྲིད་གྲོས་རིག་གནས་དང་རིག་གནས་ལོ་རྒྱུས་རྒྱུ་ཆ་ཨུ་ཡོན་ལྷན་ཁང་། ཧྥུའུ་ཞིན་གྲོང་ཁྱེར་སྲིད་གྲོས་རིག་གནས་ལོ་རྒྱུས་ཁང་། ཧྥུའུ་ཞིན་གྲོང་ཁྱེར་མི་རིགས་དཔེ་རྙིང་རིག་གནས་ཞིབ་འཇུག་ཁང་བཅས་ཀྱིས་རོགས་སྒྲུབ་མཛད་པ་རེད།
ཡུལ་དངོས།
བགྲོ་གླེང་གི་འགོ་རྩོམ་མཛད་སྒོའི་སྟེང་། ལོའུ་ཉིན་ཞིང་ཆེན་མི་རིགས་ཆོས་ལུགས་ལས་དོན་ཨུ་ཡོན་ལྷན་ཁང་གི་ཀྲུའུ་རིན་གཞོན་པ་ཧྲུའུ་ཀོང་ལའེ་ཡིས་བཤད་རྒྱུར། གྲངས་ཉུང་མི་རིགས་དཔེ་རྙིང་ནི་ཀྲུང་ཧྭའི་སྲོལ་རྒྱུན་རིག་གནས་ཀྱི་གྲུབ་ཆ་གལ་ཆེན་ཞིག་ཡིན་ལ། མི་རིགས་སོ་སོས་མིའི་རིགས་ཀྱི་སྤྱི་ཚོགས་ལོ་རྒྱུས་འཕེལ་རྒྱས་ཁྲོད་གསར་སྐྲུན་བྱས་པའི་བསམ་པའི་རྒྱུ་ནོར་རྩ་ཆེན་དང་རིག་གནས་གྲུབ་འབྲས་གལ་ཆེན་ཞིག་ཡིན། གྲངས་ཉུང་མི་རིགས་ཀྱི་དཔེ་རྙིང་ལེགས་སྒྲིག་སྲུང་སྐྱོབ་བྱ་བར་ཤུགས་བསྣན་ཏེ། ལས་དོན་རྒྱུན་འཛིན་དང་མི་རིགས་སོ་སོའི་ཕུལ་བྱུང་རིག་གནས་དར་སྤེལ་དུ་གཏོང་བ། མི་རིགས་མཐུན་སྒྲིལ་འཕེལ་རྒྱས་སུ་གཏོང་བ་བཅས་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་ལ་སྐུལ་འདེད་བྱེད་པར་དོན་སྙིང་གལ་ཆེན་དང་ལས་འགན་གཟི་བརྗིད་ལྡན་པ་རེད་ཟེར།
ལོ་ངོ30ལྷག་གི་རིང་ལ། ལོའུ་ཉིན་ཞིང་ཆེན་གྱིས་འཇིགས་ཉེན་ཆེ་བའི་གྲངས་ཉུང་མི་རིགས་ཀྱི་དཔེ་རྙིང་སྐོར་ཞིག་སྲུང་སྐྱོབ་དང་མྱུར་སྐྱོབ། འཚོལ་སྡུད། ལེགས་སྒྲིག ཡིག་སྒྱུར་དང་པར་སྐྲུན་བྱས་ཏེ། ངག་ཐོག་རྒྱུ་ཆ་ནས་རྡོ་རིང་ཡི་གེ རྡོ་བརྐོས། ཆོས་ལུགས་དང་། ལོ་རྒྱུས། རྩོམ་རིག མཚན་ཉིད་རིག་པ་ནས་གནམ་དཔྱད་རིག་པ། ས་རྒྱུས། སྨན་རྩིས། བཟོ་རྩལ། མཛེས་རྩལ་བར་དུ། གྲངས་ཉུང་མི་རིགས་ཀྱི་དཔེ་རྙིང་ཧ་ལམ(དེབ)ཁྲི60མྱུར་སྐྱོབ་དང་འཚོལ་སྡུད་སྲུང་སྐྱོབ་བྱས་ནས 《ཀྲུང་གོའི་གྲངས་ཉུང་མི་རིགས་ཀྱི་དཔེ་རྙིང་སྤྱིའི་དཀར་ཆག་གནད་བསྡུས•མན་ཇུ་རིགས་ཀྱི་དེབ》དང《ཝུའུ་ལིང་ཧའེ་ཧྲི་ཁྱིམ་རྒྱུད་ལོ་རྒྱུས》སོགས་ཀྱི་ཕུལ་བྱུང་བརྩམས་ཆོས་སྐོར་ཞིག་འདོན་སྤེལ་བྱས་པ་དང་། མན་ཇུ་རིགས་ཀྱི་ཤོག་དྲས་རིག་གནས་སོགས་ལས་གཞི18རྒྱལ་ཁབ་རིམ་པའི་གཟུགས་འདས་ཤུལ་བཞག་རིག་གནས་ཀྱི་མིང་ཐོར་བདམས་པ་རེད།
ཚོགས་མི་ཡོངས་ཀྱི་མཉམ་པར།
ཏང་གི་ཚོགས་ཆེན་བཅོ་བརྒྱད་པའི་ཚུན་ལ། བློ་མཐུན་ཞི་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་གིས་ཀྲུང་ཧྭའི་སྲོལ་རྒྱུན་རིག་གནས་དར་སྤེལ་བྱེད་པར་ཚད་མཐོའི་མཐོང་ཆེན་བྱས་ཏེ། སྤྱི་ཚོགས་རིང་ལུགས་ཀྱི་རིག་གནས་སྟོབས་ལྡན་རྒྱབ་ཁབ་འཛུགས་སྐྲུན་དང་རྒྱལ་ཁབ་ཀྱི་རིག་གནས་སྟོབས་ཤུགས་ཇེ་མཐོར་གཏོང་དགོས་པའི་བླང་བྱ་གསལ་པོ་བཏོན་ཡོད་པ་རེད། སྐལ་བཟང་གི་དྲི་བཞོན་དང་བསྡེབས་ནས། ལོའུ་ཉིན་ཞིང་ཆེན་མི་རིགས་ཆོས་ལུགས་ལས་དོན་ཨུ་ཡོན་ལྷན་ཁང་གིས་གོ་སྐབས་དམ་འཛིན་བྱས་ཏེ། གྲངས་ཉུང་མི་རིགས་ཀྱི་དཔེ་རྙིང་མྱུར་སྐྱོབ་དང་ལེགས་སྒྲིག སྲུང་སྐྱོབ་བྱེད་ཤུགས་མུ་མཐུད་དུ་ཆེ་རུ་བཏང་སྟེ། ལོའུ་ཉིན་གྱི་དཔེ་རྙིང་རིག་གནས་སྔོག་འདོན་གང་ལེགས་སྒོས་ཧྥུའུ་ཞིན་གྲོང་ཁྱེར་སྲིད་གྲོས་རིག་གནས་ལོ་རྒྱུས་ཁང་གི་མི་རིགས་དཔེ་རྙིང་ལེགས་སྒྲིག་དང་སྲུང་སྐྱོབ་བྱ་བར་སྔར་བཞིན་ཁྲིད་སྟོན་དང་རྒྱབ་སྐྱོར་བྱ་རྒྱུ་རེད།


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། ཟླ6པའི་ཚེས1ཉིན་གྱི་ཕྱི་དྲོ། གཞོང་ཐང་རྫོང་པ་ཀྲུའུ་གྲོང་བརྡལ་གྱི་འཕྲོད་བསྟེན་ལྟེ་གནས་ཁང་དུ་ལའོ་ལིག་དང་ཞིང་བ་གཞན་པ་སྐོར་ཞིག་ལ་ཞིང་ཆེན་རིམ་པའི་སྨན་བཅོས་ཆེད་མཁས་པས་སྨན་བཅོས་བྱེད་བཞིན་ཡོད་ལ། ཁོས་གསར་འགོད་པ་ལ་བཤད་རྒྱུར། “ང་ནི་ཏུང་ཀོའུ་ཤང་གི་ཞིང་བ་ཞིག་ཡིན་ལ། སྐེ་ཚིགས་དང་སྐེད་པར་རིས་ཚིགས་གསར་སྐྱེས་ཀྱི་ནད་བྱུང་ནས་ལོ་ངོ་བཞི་ལྔ་ཞིག་འགོར་ཟིན། ད་ལྟ་ང་ཚོ་སྨན་བཅོས་བྱེད་དུ་ཞིང་ཆེན་དང་རྫོང་སོགས་ལ་འགྲོ་མི་དགོས་པར་གྲོང་ཁྱེར་གྱི་འཕྲོད་བསྟེན་ལྟེ་གནས་ནས་ཀྱང་སྨན་བཅོས་བྱེད་ཐུབ། དེའི་རྒྱུ་མཚན་ནི་ཞིང་ཆེན་རིམ་པ་དང་རྫོང་རིམ་པའི་སྨན་བཅོས་ཆེད་མཁས་པ་ནམ་རྒྱུན་གཞི་རིམ་དུ་སྨན་བཅོས་བྱེད་པ་ཡོང་བ་ནི་རྒྱུན་ལྡན་ཅན་དུ་གྱུར་ཡོད། དེའི་མི་ཚད་ཁོ་ཚོས་ད་རུང་སྔོན་ཐོན་གྱི་ལག་རྩལ་ཡང་ཁྱེར་ཡོང་ཡོད། ང་ལ་སྨན་བཅོས་བྱས་པ་བརྒྱུད་ན་ཟུག་ཡང་རིམ་བཞིན་འཇགས་པར་མ་ཟད། སྒོར་མོ་ཡང་མང་པོ་ཞིག་གྲོན་ཆུང་བྱེད་ཐུབ་སོང”ཟེར། འདི་ནི་གསར་འགོད་པ་ཞིང་ཆེན་འཕྲོད་བསྟེན་འཆར་ལྡན་བུ་སྐྱེ་ཨུ་ལྷན་གྱིས་རྩ་འཛུགས་བྱས་པའི་ཞིང་ཆེན་གྱི་སྨྱན་གཟུགས་གསར་འགོད་པ་གཞོང་ཐང་རྫོང་དུ་སོང་ནས། “སྨན་བཅོས་གསུམ་ལ་ཟུང་འབྲེལ་བྱས་ཏེ་སྨན་པར་སྟོན་པ་བཅོས་སྒྱུར”བྱེད་པའི་བྱ་འགུལ་ཁྲོད་ཀྱི་བཅའ་འདྲིའི་སྐད་ཆ་ཚན་པ་གཅིག་ཡིན་ལ། བཅར་འདྲིའི་ཁྲོད་སེམས་འཁུལ་བ་ནི་ཞིང་ཆེན་རིམ་པའི་སྨན་པ་ཆེད་མཁས་པ་དག་གཞི་རིམ་དུ་འགྲོ་ཐེངས་མང་པོས་ཞིང་བ་དག་གིས་ནད་ལ་སྟོན་པར་སྟབས་བདེ་བསྐྲུན་པ་དེ་རེད།
ཉིན་དེར་གསར་འགོད་པས་གཞོང་ཐང་རྫོང་མི་དམངས་སྨན་ཁང་དང་གཞོང་ཐང་རྫོང་ཀྲུང་ལུགས་སྨན་ཁང་། པ་ཀྲུའུ་གྲོང་བརྡལ་འཕྲོད་བསྟེན་ལྟེ་གནས། ཙུང་པོ་ཤང་འཕྲོད་བསྟེན་ཁང་སོགས་ཀྱི་ཡུལ་དངོས་ལ་བཅར་འདྲི་བྱས་པ་བརྒྱུད་རྫོང་དེའི་སྨན་བཅོས་ཐད་ཀྱི་ཐུན་མོང་ངོ་བོས་མང་ཚོགས་ལ་སྨན་བཅོས་ཞབས་ཞུའི་ཐད་སྟབས་བདེ་གང་ལེགས་བསྐྲུན་ཡོད། ཞིང་ཆེན་རིམ་པ་དང་རྫོང་རིམ་པའི་སྨན་ཁང་གི་ཆེད་མཁས་མི་སྣས་དུས་ཡུན་རིང་པོར་གཞི་རིམ་དུ་རོགས་སྐྱོར་སྨན་བཅོས་ཀྱི་བྱེད་སྒོ་སྤེལ་བ་བརྒྱུད་ཧུར་ཐག་སྒོས་དྲིལ་སྒྲོག་དང་རོགས་རམ། སྣེ་ཁྲིད་བཅས་ཀྱི་བྱེད་ནུས་ཐོན་ཡོད་ལ། གཞི་རིམ་གྱི་འཕྲོད་བསྟེན་ཞབས་ཞུའི་ནུས་པ་ཡང་མཐོར་འདེགས་སུ་བཏང་ནས། ཞིང་བ་མི་རྣམས་ཀྱིས་ལམ་ཐག་རིང་བོ་བརྒྱུད་ནས་ནད་ལ་སྟོན་དུ་འགྲོ་མི་དགོས་པར་རང་ཁྱིམ་གྱི་སྒོ་ཁ་ནས་ཞིང་ཆེན་རིམ་པ་དང་རྫོང་རིམ་པའི་སྨན་ཁང་གི་ཆེད་མཁས་པ་དང་སྔོན་ཐོན་ལག་རྩལ་ལ་བརྟེན་ནས་སྨན་བཅོས་དང་ལེན་བྱས་ཆོག་པ་རེད། པ་ཀྲུའུ་རྫོང་འཕྲོད་བསྟེན་ལྟེ་གནས་ཀྱི་ཀྲུང་ལུགས་སྨན་བཅོས་ཁང་ནི་ཞིང་ཆེན་མི་དམངས་སྨན་ཁང་ལྔ་པའི་ཀྲུང་ལུགས་སྨན་བཅོས་ཚན་ཁག་གི་ཀྲུའུ་རེན་གཞོན་པ་ཐེན་ཝེ་ཧྥུན་གྱིས་གསར་འཛུགས་བྱས་པ་ཡིན་ལ། ས་གནས་མང་ཚོགས་ཁྲོད་དྲེག་གྲུམ། སྐེ་ཚིགས་དང་མཁལ་སྐེད་ཀྱི་རུས་ཚིགས་གསར་སྐྱེས་ཀྱི་ནད་པ་ཅུང་མང་པ་རེད། 2017ལོའི་ཟླ4པར་ཐེན་ཝེ་ཧྥུན་གཞི་རིམ་གྱི་འཕྲོད་བསྟེན་ཁང་དེར་ཡོང་ནས་ནད་པ་འདི་དག་ལ་དམིགས་ནས་ཀྲུང་ལུགས་ཀྱི་ཁྱད་ཆོས་ལྡན་པའི་ཆེད་ལས་ཚན་ཁག་གི་སྨན་བཅོས་བྱས་ཤིང་ནད་པ་ཡང་རྒྱུན་མི་ཆད་པ་རེད། ཟླ6པའི་ཚེས1ནི་རེས་གཟའ་པ་སངས་ཡིན་ཞིང་། ནད་པ་ཚང་མ་གཟའ་འཁོར་རེའི་ཐེངས་རེ་སྤེལ་བཞིན་པའི་ཆེད་མཁས་པ་དག་གི་སྨན་བཅོས་ཁྲོད་གྲལ་བསྒྲིགས་ནས་སྨན་བཅོས་བྱེད་དུ་ཡོང་ཡོད། དེ་ནི་ནམ་རྒྱུན་དང་འདྲ་བར་ཐེན་ཝེ་ཧྥུན་བྲེལ་བ་ཆེ་བའི་སྐབས་ཡིན་། ཁོས་ནད་པ་རེ་རེ་ལ་ལྟ་བཞིན་ཡོད་པ་མ་ཟད། ད་རུང་ཞག་སྡོད་བྱེད་བཞིན་པའི་ནད་པ་དག་ལ་ཡང་སྨན་བཅོས་བྱེད་བཞིན་ཡོད། འཇུ་སྟོབས་ཁོག་ནད་ཚན་ཁག་གི་ཀྲུའུ་རེན་ཀྲང་ཅ་ཀང་དང་བུད་མེད་འབྲས་སྐྲན་ཚན་ཁག་གི་ཀྲུའུ་རེན་ཀོའུ་ཅེས་ཆོན་གཉིས་ཀ་ཡང་། རང་རང་ས་རུ་ནད་པ་ལ་སྨན་བཅོས་བྱེད་པར་བྲེལ་འཚུབ་ལངས་བཞིན་ཡོད་ལ། ཀོའུ་ཅེས་ཆོན་གྱིས་གཤག་བཅོས་ཤིག་ཀྱང་བྱེད་དགོས་འདུག ནད་གཡོག་འགོ་བ་ཡོན་ཧོང་ཀྲིན་གྱིས་འཕྲོད་བསྟེན་ཁང་གི་ནད་གཡོག་པ་དག་ལ་ནད་གཡོག་ཞབས་ཞུའི་སྒྲིག་སྲོལ་རེ་རེ་ལ་ཡོ་བསྲང་བྱེད་བཞིན་ཡོད།
ལོ་ཙཱ་བ། ལྷ་དཔལ་སྐྱབས།


text:
༄༅། །དཔལ་ལྡན་བཀའ་བློན་ཁྲི་ཟུར་འཇུ་ཆེན་ཐུབ་བསྟན་རྣམ་རྒྱལ་མཆོག་ནི་ཕྱི་ལོ་ ༡༩༣༠ བོད་རབ་བྱུང་བཅུ་དྲུག་པའི་ལྕགས་རྟ་ལོར་མདོ་ཁམས་འབྲི་ཆུ་ཤར་རྒྱུད་སྡེ་དགེའི་ཁོངས་རྨེ་ཤོད་དུ་སྡེ་དགེ་ཚང་གི་མདུན་འཁོར་འཇུ་ཆེན་ཚང་དུ་སྐུ་འཁྲུངས་པ་དང༌། ཆུང་དུས་ནས་དགེ་བའི་བཤེས་གཉེན་བསྟེན་ཏེ་བོད་ཀྱི་བརྡ་དག་རིག་གནས་དང་ཆོས་ཕྱོགས་ཀྱི་སློབ་གཉེར་གནང༌། དགུང་ལོ་ ༡༧ ཐོག་ལྷ་ས་དང་ས་སྐྱ་སོགས་ལ་གནས་གཟིགས་དང་ཆོས་ཕྱོགས་ཀྱི་སློབ་གཉེར་གནང་སྟེ་དགུང་ལོ་ ༡༩ ཐོག་རང་ཡུལ་དུ་ཕེབས།
དཀར་ཆག་སྟེགས་བུ།
- བོན་འབྲེལ་ཤེས་བྱ། (52)
- དགོས་མཁོའི་འདུས་གསོག (40)
- བྱུང་རབས་རྣམ་ཐར། (29)
- གསར་བྱུང་གནས་འཕྲིན། (24)
Thursday, August 30, 2012
འཇུ་ཆེན་ཐུབ་བསྟན་གྱི་ལོ་རྒྱུས་སྙིང་བསྡུས།
༄༅། །དཔལ་ལྡན་བཀའ་བློན་ཁྲི་ཟུར་འཇུ་ཆེན་ཐུབ་བསྟན་རྣམ་རྒྱལ་མཆོག་གི་
སྐུ་ཚེའི་ལོ་རྒྱུས་སྙིང་བསྡུས།
༄༅། །དཔལ་ལྡན་བཀའ་བློན་ཁྲི་ཟུར་འཇུ་ཆེན་ཐུབ་བསྟན་རྣམ་རྒྱལ་མཆོག་ནི་ཕྱི་ལོ་ ༡༩༣༠ བོད་རབ་བྱུང་བཅུ་དྲུག་པའི་ལྕགས་རྟ་ལོར་མདོ་ཁམས་འབྲི་ཆུ་ཤར་རྒྱུད་སྡེ་དགེའི་ཁོངས་རྨེ་ཤོད་དུ་སྡེ་དགེ་ཚང་གི་མདུན་འཁོར་འཇུ་ཆེན་ཚང་དུ་སྐུ་འཁྲུངས་པ་དང༌། ཆུང་དུས་ནས་དགེ་བའི་བཤེས་གཉེན་བསྟེན་ཏེ་བོད་ཀྱི་བརྡ་དག་རིག་གནས་དང་ཆོས་ཕྱོགས་ཀྱི་སློབ་གཉེར་གནང༌། དགུང་ལོ་ ༡༧ ཐོག་ལྷ་ས་དང་ས་སྐྱ་སོགས་ལ་གནས་གཟིགས་དང་ཆོས་ཕྱོགས་ཀྱི་སློབ་གཉེར་གནང་སྟེ་དགུང་ལོ་ ༡༩ ཐོག་རང་ཡུལ་དུ་ཕེབས།
༡༩༥༩ ལོའི་ལོ་སྟོད་དུ་ལྷ་ས་ནས་ཕ་ཡུལ་དུ་ཐེངས་རྗེས་མ་ཕེབས་ལམ་ཆབ་མདོར་འབྱོར་སྐབས་ཁམས་ཤར་ནུབ་སྟོད་སྨད་གང་ས་ནས་རྒྱ་དམར་ལ་རྒོལ་འཛིང་བྱས་ཟིན་སྟབས་ཆབ་མདོ་ནས་ཕར་ཕེབས་མ་ཐུབ་པར་ལྷ་སར་ཕེབས། ཉིན་ཉི་ཤུ་ཙམ་གྱི་རྗེས་ ༡༩༥༩ ཟླ་ ༣ ཚེས་ ༡༠ ཉིན་གྱི་སྒེར་ལངས་ཆེན་མོ་བྱུང་བར་བརྟེན་ནོར་གླིང་དུ་དང་བླང་མི་དམངས་ཀྱི་ཁོངས་ཕེབས་ནས་སྡེ་དགེ་ཤོག་ཁག་གི་མི་གྲངས་ ༢༠༠ སྐོར་གྱི་འགོ་ཁྲིད་གནང༌།
ྋགོང་ས་མཆོག་ནོར་གླིང་ནས་ཆིབས་ཐོན་གནང་བའི་ཕྱི་ཉིན་ནོར་གླིང་དམག་སྤྱི་ཁང་གི་བཀའ་བཀོད་ལྟར་ར་མ་སྒང་གྲུ་ཁར་རྒྱ་དམག་རྗེས་དེད་དུ་འགྲོ་མཁན་བཀག་འགོག་ཆེད་འགྲོ་སྐབས་རྒྱ་དམག་སྔོན་འབྱོར་ཟིན་པར་འཁྲུག་འཛིང་དང༌། དེ་ནས་ཆུ་ཤུལ་དང་ཡར་འབྲོག་མཚོ་ཁ། གཉན་སྦྱོར་ར། ཁ་བཏགས་དགོན་སོགས་སུ་རྒྱ་དང་འཁྲུག་འཛིང་ལན་མང་གནང་མཐར་རྨ་སྒོ་ལ་བརྒྱུད་རྒྱ་གར་ལ་ཕེབས་ནས་མི་ས་མ་རི་དང་ཀ་སྦུག་ལ་བཞུགས།
༡༩༦༠ ལོར་རྒྱ་གར་ལྷོ་ཕྱོགས་མའི་སོར་གཞིས་ཆགས་སུ་ཕེབས་ཏེ་བཅུ་དཔོན་དང་མི་མང་གི་འཐུས་མི་གནང༌། ༡༩༦༣ ནས་ ༡༩༦༥ བར་རྡོར་གླིང་ཁུལ་དུ་བཞུགས། ༡༩༦༥ ལོར་མའི་སོར་དུ་ཕྱིར་ཕེབས་ཀྱིས་སྡོད་སྒར་གཉིས་པའི་སྤྱི་མི་ལོ་བརྒྱད་དང༌། མཉམ་འབྲེལ་བལྟ་རྟོག་ཚོགས་མི་ལོ་དགུ་གནང༌། ༡༩༧༢ ལོར་ས་གནས་རང་བདེན་ཚོགས་ཆུང་གི་ཚོགས་གཙོ་གནང༌།
༡༩༧༢།༡༢།༢༥ ནས་ ༡༩༧༦།༥།༥ བར་སྐབས་ལྔ་པའི་མདོ་སྟོད་སྤྱི་འཐུས་གནང་སྐབས་སྤྱི་འཐུས་ཚོགས་གཙོའི་མཛད་འགན་ཡང་བཞེས། ༡༩༧༦།༥།༡༡ ཉིན་དྲིལ་བསྒྲགས་བཀའ་བློན་དུ་བསྐོས། དེ་རྗེས་རྒྱུན་བཞུགས་བཀའ་བློན་གྱི་འགན་ཁུར་བཞེས། ༡༩༧༩ ལོར་རྒྱ་ནག་བརྒྱུད་བོད་ནང་ལྟ་སྐོར་སྐུ་ཚབ་ཐེངས་དང་པོའི་ཚོགས་གཙོར་ཕེབས། ལོ་དེ་གའི་ནང་རྒྱུན་བཞུགས་བཀའ་བློན་ཡིན་མུས་ཁར་ཤེས་རིག་བཀའ་བློན་དུ་བསྐོ་བསྩལ་ལྟར་ ༡༩༨༠།༨།༢༤ ནས་ ༡༩༨༥ ཟླ་དང་པོ་བར་དང༌། དེ་རྗེས་བཀའ་བློན་ཁྲི་པ་ཡིན་མུས་ཁར་ ༡༩༨༧ ཟླ་ ༩ ནས་ ༡༩༨༨ ཟླ་ ༡༡ བར་བཅས་ཤེས་རིག་བཀའ་བློན་གྱི་མཛད་ཁུར་ཐེངས་གཉིས་བཞེས། ༡༩༨༢ ལོར་ཡང་བསྐྱར་རྒྱ་ནག་ཏུ་སྐུ་ཚབ་མི་གསུམ་བཏང་བའི་གཙོ་བོར་ཕེབས། ༡༩༨༣།༣།༡༡ ཉིན་ནས་ཆོས་དོན་དང་ནང་སྲིད་བཀའ་བློན་བཅས་འཕར་སྣོན་དུ་བསྐོ་བསྩལ་ལྟར་ཕྱག་ལས་གནང༌། དེ་རྗེས་ ༡༩༨༤ ལོར་སླར་ཡང་རྒྱ་ནག་ཏུ་འབྲེལ་མཐུད་ཉམས་ཞིབ་ལས་དོན་མཇུག་སྐྱོང་ཆེད་སྐུ་ཚབ་མི་གསུམ་བཏང་བའི་གཙོ་བོར་ཕེབས། ༡༩༨༣ ནས་བཟུང་བཀའ་བློན་ཁྲི་པའི་འགན་ཁུར་ལོ་བརྒྱད་དང༌། ཁྱོན་བསྡོམས་བཀའ་བློན་གྱི་མཛད་ཁུར་ལོ་ངོ་ ༡༥ བཞེས། ལས་ཡུན་དེའི་རིང་ཤེས་རིག་ལས་དོན་བོད་སློབ་འཛིན་སྐྱོང་ཚོགས་པའི་ཚོགས་མི་དང་། རྡ་ས་བོད་ཀྱི་དཔེ་མཛོད་ཁང་གི་འགན་འཛིན་ལྷན་ཚོགས་ཀྱི་ཚོགས་གཙོ་བཅས་ ༡༩༩༢ བར་གནང་། བོད་ཀྱི་ཟློས་གར་ཚོགས་པའི་འགན་ལྷན་ཚོགས་གཙོ་ ༡༩༩༥ ལོ་བར་དང་། མ་སུ་རི་བོད་ཁྱིམ་འགན་ལྷན་གྱི་ཚོགས་མི་དང་། རྡ་ས་བོད་ཁྱིམ་འགན་འཛིན་ལྷན་ཚོགས་ཀྱི་ཚོགས་གཙོ་བཅས་སྐུ་མ་གཤེགས་བར་གནང་།
༡༩༩༠ ནས་ལོ་གཅིག་ཙམ་རིང་རྩ་ཁྲིམས་ཟིན་བྲིས་ཚོགས་ཆུང་གི་ཚོགས་གཙོ་དང། དེ་རྗེས་ ༡༩༩༡ ཟླ་ ༦ པ་ནས་ ༡༩༩༥ བར་བོད་ཀྱི་རྩ་ཁྲིམས་བསྐྱར་ཞིབ་འཆར་ཟིན་ཚོགས་ཆུང་གི་འགན་འཛིན་གནང་སྟེ་རྩ་ཁྲིམས་ཟིན་བྲིས་འཆར་འབུལ་ཞུས། ༡༩༩༩ ནས་ ༢༠༠༡ བར་ལོ་གཉིས་དང་ཟླ་བ་དྲུག་རིང་ཆེས་མཐོའི་ཞིབ་འཇུག་ཚོགས་ཆུང་གི་འགན་འཛིན་དང་། ༢༠༠༠ ནས་ལོ་གཅིག་རིང་བཀའ་འབྲེལ་མདོ་སྟོད་ཆུ་སྒང་རྒྱལ་ཡོངས་འོས་འདེམས་ཚོགས་ཆུང་གི་ཚོགས་གཙོ་གནང་སྟེ་བཙན་བྱོལ་བོད་མིའི་གནས་ཡུལ་ས་ཆ་ཡོངས་ནས་མདོ་སྟོད་རྒྱ་ཆེའི་མང་ཚོགས་ཚང་མས་དབུས་རྒྱུན་འོས་འདེམས་གནང་སྲོལ་གྱི་མང་གཙོའི་མིག་དཔེ་འོས་པ་ཞིག་བསྐྲུན།
༢༠༠༡ ལོ་དང་ ༢༠༠༦ ལོ་སོ་སོར་བཀའ་བློན་ཁྲི་པ་གནང་རྒྱུའི་ཆེད་དུ་མ་ཡིན་པར། བཅའ་ཁྲིམས་དགོངས་དོན་འོས་མི་ཉུང་མཐར་གཉིས་དགོས་པ་ལྟར་ཁྲིམས་ལུགས་གཞི་བཟུང་བཀའ་ཁྲི་འོས་འདེམས་ཀྱི་ལས་དོན་ལག་བསྟར་དང་གཞུང་གི་ཕྱག་གྲོན་ཆུད་ཟོས་སུ་མ་འགྲོ་བའི་ཆེད་དུ་མི་མང་ནས་ཐད་ཀར་འོས་འདེམས་གནང་བའི་བཀའ་བློན་ཁྲི་པའི་འོས་འདྲར་བཞེངས་གནང་མཛད།
གཞན་ཡང་༸གོང་ས་མཆོག་གི་བཀའ་སློབ་སྤྱི་བསྩལ་ལྟར་ཁོང་གི་སྐུ་ཚེའི་ལོ་རྒྱུས་དང་འབྲེལ་བའི་བོད་ཀྱི་གནས་བབ་སྤྱི་དང་། ཉེ་རབས་ཀྱི་གནས་སྟངས་བཅས་ཞིབ་ཕྲ་དེབ་ཐེར་བཅུ་ཕྲག་གཅིག་ཡས་མས་ཤིག་བྲིས་གནང་བ་སོགས་བོད་སྤྱིའི་རྩ་དོན་དང་ᨊགོང་ས་མཆོག་གི་བཀའ་དགོངས་གཞིར་བཟུང་བསྟན་སྲིད་སྤྱི་སྨན་གྱི་མཛད་འགན་རྒྱ་ཆེར་བཞེས་གནང་མཛད། མདོར་ན་དམ་པ་ཁོང་ནི་སྐུ་ཚེ་ཧྲིལ་པོར་བོད་བསྟན་སྲིད་མི་རིགས་དང་བཅས་པར་སྲི་ཞུ་ཞབས་འདེགས་ལྷག་བསམ་གྱི་འཇུག་སྒོ་ཆེར་བསྐྱེད་ཡུན་རིང་གནང་བའི་མཛད་རྗེས་ཅན་ཞིག་ཡིན་ཞིང་། ཕྱི་ལོ་ ༢༠༡༡ ཟླ་ ༨ ཚེས་ ༣༡ ཉིན་རྒྱ་གར་གྱི་རྒྱལ་ས་ལྡི་ལིར་སྐུ་ཚེའི་འཕེན་པ་རྫོགས་ཡོད་པ་རེད། ༢༠༡༡ ཟླ་ ༩ ཚེས་ ༡ ཉིན་ཁོང་གི་སྐུ་ཕུང་རྒྱ་གར་བྱང་ཕྱོགས་ཧི་མ་ཅལ་སྦིར་ཅོན་ཏ་ར་འཇུ་ཆེན་གཟིམ་ཤག་ཏུ་འབྱོར་སྐབས་དཔལ་ལྡན་བཀའ་བློན་ཁྲི་པ་མཆོག་དང་སྤྱི་འཐུས་ཚོགས་གཙོ་རྣམ་གཉིས་ནས་བོད་རྒྱལ་ཁབ་ཆེན་པོའི་རྒྱལ་དར་བསྒྲོན་འབུལ་གནང་བ་མ་ཟད། གཞན་སྤྱི་འཐུས་ཚོགས་གཞོན་མཆོག་གིས་དབུས་བོད་གངས་ཅན་པའི་ཆོས་སྲིད་ཀྱི་ཆེ་རྒུ་དུ་མ་ཆེད་ཕེབས་ཀྱིས་དགེ་བསྔོའི་འདས་མཆོད་རྒྱ་ཆེ་བསྒྲུབས་གནང་དང་། ཤུལ་ལུས་ནང་མི་གཉེན་འཁོར་རྣམས་ལ་ཐུགས་གསོ། སྐབས་ ༡༥ པའི་གྲོས་ཚོགས་ཚོགས་དུས་ ༢ པར་མྱ་ངན་གུས་འདུད་ཀྱི་གྲོས་ཆོད་འཇོག་གནང་མཛད། ཞེ་དགུའི་བདུན་ཚིགས་ ༤ པའི་ནང་དཔལ་ལྡན་ཆོས་རིག་ལས་ཁུངས་དང་། མདོ་ཁམས་ཆུ་བཞི་སྒང་དྲུག་ཐུན་མོང་ནས་ཐེག་ཆེན་ཆོས་གླིང་གཙུག་ལག་ཁང་དུ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་དབུ་བཞུགས་ཐོག་བོད་ཀྱི་ཆོས་བརྒྱུད་ཆེན་པོ་བཞི་དང་གཡུང་དྲུང་བོན་བཅས་པའི་དབུ་ཁྲིད་བླ་ཆེན་རྣམ་པ་ལྷན་འཛོམས་སྐབས་དམ་པ་དེའི་ཆེད་བསྔོ་སྨོན་མཆོད་འབུལ་ཡང་གནང་། རྗེས་ཤུལ་ནང་མི་རྣམས་ཀྱིས་ཀྱང་རིས་སུ་མ་ཆད་པའི་དགོན་སྡེ་ཁག་དུ་མའི་བླ་སྤྲུལ་དགེ་འདུན་རྣམས་ལ་བསྙེན་བཀུར་གསོལ་སྨོན་རྒྱ་མི་ཆུང་བ་ཞུས་པ་དང་། རྗེས་དྲན་བྱང་ཆུབ་མཆོད་རྟེན་ཡང་བཞེངས་བསྐྲུན་གྲུབ་ཡོད་པ་བཅས།།
རྩོམ་པ་པོ། ཁྱུངཿསྨོན་ལམ། དུས་ཚོད། 5:53:00 AM
Labels: བྱུང་རབས་རྣམ་ཐར།
No comments:
Subscribe to: Post Comments (Atom)


text:
མཁས་དབང་ཚེ་ཏན་ཞབས་དྲུང་མཆོག་གི་མཛད་རྣམ་མདོར་བསྡུས།
སྤེལ་དུས 2018-02-01
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། མི་གསལ།
དེ་ཡང་བཅུ་ཕྲག་རིག་པའི་གཏེར་མཛོད་ཀྱི་ལྡེ་མིག་ཐོགས་པ་མཁས་དབང་རྗེ་འཇིགས་མེ་རིག་པའི་བློ་གྲོས་སམ་ངག་དབང་དབྱངས་ལྡན་རིག་པའི་འདོད་འཇོ་མཆོག་ནི།རྨ་ཀླུང་རིང་མོ་ལྷུང་ལྷུང་བཞུར་བའི་ཉེ་འགྲམ། གཡུ་འབྲུག་སྔོན་མོ་ཐང་ལ་བབས་འདྲའི་ལྷུན་པོ་ཙོང་ཁའི་སྐྱེས་རི་དང་མི་རིང་བའི་ཡུལ་མཚོ་སྔོན་ཞུན་ཧྭ་རྫོང་དུ་འཁྲུངས། ཁོང་མའི་མངལ་ན་ཟླ་གསུམ་གྱི་སྐབས་ཤིག་ལ་པྲ་མཁན་ཞིག་གི་མེ་ལོང་དུ། མའི་ཕྲག་པ་གཡས་པར་འཇའ་ཤར་བ་ཞིག་བབས་པ་དང་།སྟོན་དུས་གཡུལ་གཅོག་པའི་སྐབས། རྒྱ་ཞུར་ཚེ་ཐར་དོན་གྲུབ་ཀྱི་མེས་པོ་སྤོ་བོ་གཅོད་པ་ཚེ་རིང་ཡ་རྫིའི་ཡུལ་བར་ཡོང་སྐབས་ཁྱིམ་དུ་མི་གཅིག་ཀྱང་མེད་པ་ལ་ཁང་བའི་ནང་འཇའ་འོད་ཀྱིས་གང་བ་དངོས་སུ་མཐོང་བ་སོགས་མཚན་མ་མང་བོས་བསུ་མ་བྱས། དེ་ནས་རབ༡༥ཚེས་ལྕགས་ཁྱི་ལོ་སྟེ་སྤྱི་ལོ༡༩༡༠ལོར་ཧོར་ཟླ་བཞི་བའི་ཚེས་ཉེར་གཉིས་ཀྱི་མཚན་མོའི་ཐུན་སྟོད་ཀྱི་ཆ་ལ་བཙས་སོ།། བཙས་མ་ཐག་ཨ་མ་ཞེས་འབོད་པའི་སྐད་ཀྱིས་མ་ལ་སྔངས་སྐྲག་དང་ཡ་མཚན་སྐྱེས་པ་དང་། བཙས་སྐབས་བར་སྣང་ལས་འབྲུག་གྲགས་ཤིང་སྤྲང་ཆར་བསིལ་མའི་མེ་ཏོག་འཇོ་བ་སོགས་ཀྱིས་མཚན་བཟང་དུ་མ་བྱུང་། རེབ་གོང་རྙིང་མའི་བླ་མ་བ་ཨ་ལགས་ནམ་མཁའ་ཚང་གིས་མཚན་གྱི་མེ་ཏོག་བློ་བཟང་ཆོས་འཕེལ་དུ་དང་བོར་གཏོར། དགུང་གྲངས་བདུན་ལོན་པའི་དུས་སུ་མཐུ་བ་དགོན་དུ་མ་ཎི་པཎ་ཊི་ཏ་སྐུ་ཕྲེང་ལྔ་བ་དགེ་འདུན་བསྟན་འཛིན་རྒྱལ་མཚན་དང་མཉམ་དུ་བསྙེན་པར་རྫོགས་ཏེ་མཚན་ལ་དགེ་བདུན་བཤད་སྒྲུབ་རྒྱ་མཚོ་གསོལ།
འདི་ལྟར་དགུང་ལོ་དགུའི་ཐོག་ཏུ་ཕྱག་རྩོམ་གནང་བ་ཡང་། འཛུམ་འཛུམ་རླབས་ཕྲེང་གཡོ་བའི་དོ་ར་ན།། སྐབས་གསུམ་རྫ་རྔ་འཁྲོལ་བའི་གདངས་ལྟར་སྙན།། འོད་དཀར་གཞོན་ནུ་ལས་ཀྱང་དཀར་བའི་མདངས།། ངང་བའི་རྒྱལ་བོ་ཀུན་ལས་རྒྱལ་དེ་མཚར།། ཞེས་དང་། དྷྰིཿཉལ་འགྲོ་གྲེ་འགྱུར་དབྱངས་སུ་གྱེར་བའི་ངོགས།། དཀར་བ་དབྱངས་ལྡན་ཡིན་ནམ་ཐེ་ཚོམ་གྱིས།། བརྟགས་པས་པུཎཊ་རི་ཀའི་འཁྲི་ཤིང་ཞིག། རྐང་དྲུག་ཚོགས་རྣམས་གར་གྱིས་རོལ་བ་སྙམ།། ཞེས་པ་ལྟ་བུའི་མཛད་པ་ཡ་མཚན་པ་མང་པོ་ཡོད། ལྔ་རིག་སྨྲ་བའི་དབང་ཕྱུག་རྗེ་འཇིགས་མེད་དམ་ཆོས་རྒྱ་མཚོའི་དྲུང་ནས་སྒྲ་རིག་པའི་ཡན་ལག་དང་བཅས་པ་ཐམས་ཅད་ཞིབ་ཁྲིད་གནང་བ་ཐོབ་སྟེ་ཀུན་བཤད་ཀྱི་མཚན་གསོལ་བ་འདི་ལྟར། ངག་གི་དབང་ཕྱུག་དབྱངས་ལྡན་རྒྱལ་བའི་ཡུམ།། བྱིན་རླབས་སྙེ་མ་ཁྱོད་ལ་དུད་པ་ལས།། རིག་པའི་གནས་ཀུན་མཐོང་བའི་པཎྟིཊ་ཏར།། གྲུབ་པས་འགྲོ་ལ་ཕན་བདེའི་འདོད་པ་འཇོ།། ཞེས་ངག་དབང་དབྱངས་ལྡན་རིག་པའི་འདོད་འཇོ་ཞེས་པའི་མཚན་གསོལ་བ་དང་། པཎྟྀཏ་ཞེས་པའི་ཆོ་ལོ་ཡང་འདི་དུས་ཐོབ་པའི་སྐལ་བཟང་མངོན། རབ་བྱུང་བཅུ་དྲུག་པའི་ཆུ་སྤྲུལ་ལོ་སྟེ། སྤྱི་ལོ༡༩༥༣ལོར་མཚོ་སྔོན་ཞིང་ཆེན་རྩོམ་སྒྱུར་ཨུ་ཡོན་ལྷན་ཁང་གི་འགན་འཁུར་བཞེས་ཤིང་སྒྱུར་རྩོམ་གྱི་ལས་སུ་ཞུགས། ཀྲོའུ་ཙུང་ལི་མཆོག་གིས་ཆོག་མཆན་གནང་བའི་གོ་གནས་ཀྱི་ཡི་གེ་དང་བཅས་མཚོ་སྔོན་ཞིང་ཆེན་མི་དམངས་ཨུ་ཡོན། ལྷན་ཁང་གི་གཞུང་ལས་དབང་གི་ཀྲུའུ་རིན་གཞོན་པར་བཞུགས། ས་ཕག་ལོ་སྟེ་སྤྱི་ལོ༡༩༥༩ནས་ཤིང་འབྲུག་ལོ་སྟེ་སྤྱི་ལོ་༡༩༦༤ལོའི་བར་མཚོ་སྔོན་མི་རིགས་སློབ་གྲྭ་ཆེན་མོའི་དགེ་རྒན་དུ་བཞུགས་ཏེ་དགེ་སློབ་མང་པོ་ལ་ དཔེ་ཁྲིད་གནང་ནས་མི་རིགས་སློབ་གསོ་ལ་མཛད་རྗེས་ཆེན་པོ་བཞག
རིག་གནས་གསར་བརྗེའི་ལོ་བཅུའི་གོད་ཆག་གི་སྐབས་སུ། རྒྱལ་ཁབ་ཧྲིལ་བོའི་ཤེས་ཡོན་ཡོད་པའི་མཁས་པ་རྣམས་ལ་མནར་གཅོད་ཐེབས་པ་ནང་བཞིན་ཁོང་གིས་ཀྱང་འོ་བརྒྱལ་མི་ཉུང་བ་ཞིག་བཞེས་མྱོང་ངོ་།། ས་རྟ་ལོ་སྤྱི་ལོ༡༩༧༨ལོར་ནུབ་བྱང་མི་རིགས་སློབ་གྲྭ་ཆེན་མོར་ཕེབས་ནས་དགེ་སློང་མང་པོར་རིག་གནས་ལོ་རྒྱུས་སྐོར་གྱི་སློབ་ཁྲིད་རྒྱ་ཆེར་གནང་། དེ་མིན་ཀན་སུའུ་ཞིང་ཆེན་ནང་བསྟན་མཐུན་ཚོགས་ཀྱི་ཚོགས་གཙོ་གཞོན་པ་དང་། ཀན་སུའུ་ཞིང་ཆེན་སྲིད་གྲོས་ཀྱི་ཨུ་ཡོན་ལྷན་ཁང་གི་ཨུ་ཡོན། ཀྲུང་གོ་མི་རིགས་སྐད་ཡིག་སློབ་ཚོགས་ཀྱི་ལས་འཛིན། རྒྱལ་ཡོངས་སྲིད་གྲོས་ཀྱི་ཨུ་ཡོན། ཀྲུང་གོ་ནང་བསྟན་མཐུན་ཚོགས་ཀྱི་ལས་འཛིན་པ་བཅས་ཀྱི་གོ་གནས་བཞེས་མྱོང་།
ཁོང་གི་ཕྱག་རྩོམ་ལ་མདོ་སྔགས་གཉིས་ཀྱིས་བསྡུས་པའི་ནང་དོན་རིག་པ་དང་། རྣམ་ཐར། ལོ་རྒྱུས། བསླབ་བྱ། སྐར་རྩིས། སྙན་ངག སུམ་རྟགས་དག་གསུམ། ལཉྫདང་ཝ་རྟུའི་མ་ཕྱི་ལ་སོགས་པ་པོད་ཆེན་པོ་ལྔ་ལས་བརྒལ་བ་ལྔ་ཕྱི་གཉིས་ལ་པར་དུ་བསྐྲུན་ཟིན། རྗེ་འདི་ཉིད་རབ་རྒྱལ་ཤིང་གླང་ལོ་སྟེ་སྤྱི་ལོ༡༩༨༥ལོར་སྒོར་ཁྲི་ཕྲག་དུ་མ་སློབ་གྲྭ་དང་དགོན་པར་འབུལ་རྒྱུའི་ཞལ་ཆེམས་བཞགས་ནས་མདོ་སྨད་ཀྱི་དབུས་གཙང་གཉིས་པ་བླ་བྲང་བཀྲ་ཤིས་འཁྱིལ་དུ་དགོངས་པ་མི་མངོན་པའི་དབྱིངས་སུ་གཏད་དོ།།


text:
ལྷ་ས་གྲོང་ཁྱེར།ལོ་ངོ་ཆིག་སྟོང་སུམ་བརྒྱ་ལྷག་གི་ལོ་རྒྱུས་ཡོད་པའི་བོད་ཀྱི་བཙན་པོའི་དུས་ཀྱི་གྲོང་ཁྱེར་ཞིག་ཡིན་པ་ལ། ད་ལྟའང་བོད་ཀྱི་ལྟེ་བའི་གྲོང་ཁྱེར་ཞིག་ཡིན་པ་རེད། ལྷ་ས་ཞེས་པ་ནི་ཐོག་མར་སྤྲུལ་པའི་ར་ཡིས་ས་དབོར་ཏེ་འོ་མཚོ་བསུབས་པས་ར་ས་ཞེས་པའི་མིང་ནས་རིམ་བཞིན་ལྷ་ས་ཞེས་པར་འགྱུར་བའམ། སངས་རྒྱས་དངོས་ཀྱིས་རབ་གནས་མཛད་པའི་ལྷ་སྐུ་ཇོ་ཤཱག་རྣམ་གཉིས་གནས་འདིར་བཞུགས་པས་ལྷ་ས་ཞེས་པའི་མིང་ཐོགས་ཞེས་གསུང་སྲོལ་མི་འདྲ་བ་ཡོད། ད་ལྟ་གྲོང་ཁྱེར་འདིའི་སྤྱིའི་འཛུགས་སྐྲུན་གྱི་རྒྱ་ཁྱོན་ནི། སྤྱི་ལེ་ངོས་སྙོམས ༤༩ ལྷག་ཙམ་དང་། མི་འབོར་ཁྲི ༣༧ ལྷག་ཙམ། རྒྱ་མཚོའི་ངོས་མས་སྤྱི་ཁྲི ༣༦༥༠ ཙམ་གྱིས་མཐོ་བའི་ས་བབས་མཐོ་ཤོས་ཡིན་སྟབས་འཛམ་གླིང་ཐོག་ས་བབས་མཐོ་ཤོས་ཀྱི་གྲོང་ཁྱེར་ཞིག་ཡིན་ཞེས་ཟེར། གྲོང་ཁྱེར་འདིར་ཕེབས་དགོས་ན་བར་ཁམས་ཆབ་མདོ་གྲོང་རྡལ་ནས་སྤྱི་ལེ ༡༠༦༢ ཙམ་དང་ལྷོ་ཁ་རྩེ་གྲོང་རྡལ་ནས་སྤྱི་ལེ ༡༩༡ ཙམ། གཙང་གཞིས་རྩེ་གྲོང་རྡལ་ནས་སྤྱི་ལེ ༢༨༠ ཙམ་སྟོད་མངའ་རིས་སེང་གེ་ཁ་བབས་གྲོང་རྡལ་ནས་སྤྱི་ལེ ༡༧༠༠ ཙམ། བྱང་ནག་ཆུ་གྲོང་རྡལ་ནས་སྤྱི་ལེ ༣༢༦ ཙམ། ཀོང་པོ་ཉི་ཁྲི་གྲོང་རྡལ་ནས་སྤྱི་ལེ ༤༦༤ ཙམ། སྒོར་མོ་མེ་འཁོར་བབས་ཚུགས་ནས་སྤྱི་ལེ ༡༡༦༥ ཙམ། སི་ཁྲོན་ཁྲིན་ཏུའུ་གྲོང་ཁྱེར་ནས་སྤྱི་ལེ ༢༤༡༥ ཙམ་བཅས་སོ་སོ་ནས་ལམ་ཐག་དེ་ལྟ་བུ་ཕེབས་ན་གནའ་བོའི་གྲོང་ཁྱེར་འདིར་འབྱོར་གྱི་རེད། ༼གངས་ཅན་བོད་ཀྱི་གནས་བཤད་ལམ་ཡིག་གསར་མ་ལས་དྲངས།༽
ལྷ་སའི་མིང་དོན།
འདི་ལ་ཇོ་བོ་ཨ་ཏི་ཤའི་རྣམ་ཐར་ནང་ཆོས་འཁོར་དཔལ་གྱི་ལྷ་ས་ཞེས་འཁོད་པ་ལྟར་ན་ཇོ་བོ་རྗེ་བོད་དུ་བྱོན་པའི་དུས་སུ་ཡང་ལྷ་ས་ཞེས་པའི་མིང་ཡོད་མུས་ཡིན་པ་མཐོང་ཐུབ། འོན་ཀྱང་བཙན་པོའི་དུས་སུ་ར་ས་ཞེས་འབོད་པ་མང་ཞིང་ལྷ་ས་གཙུག་ལག་ཁང་མདུན་གྱི་དབོན་ཞང་རྡོ་རིང་གི་ངོས་ཤར་མའི་མཇུག་ཏུ། ལྷ་སའི་ཤར་ཕྱོགས་སྦྲ་སྟོད་ཚལ་ཞེས་འཁོད་པ་དེས་རྒྱལ་བོ་ཁྲི་རལ་བ་ཅན་གྱི་དུས་སུ་ལྷ་ས་ཞེས་ཀྱང་འབོད་སྲོལ་བྱུང་འདུག་པས། མིང་གི་འགྱུར་བ་དེ་འདྲ་ག་དུས་བྱུང་བ་དང་། དེའི་རྒྱུ་མཚན་གང་ཡིན་པ་བཅས་ཞིབ་འཇུག་བྱ་དགོས། ༼དུང་དཀར་ཚིག་མཛོད་ལས་དྲངས།༽
ར་ས་ཐོགས་དོན།
ལྷ་ས་གཙུག་ལག་ཁང་ཐོག་མར་བཞེངས་སྐབས་ས་གནས་འོ་ཐང་གི་མཚོ་ཟེར་བ་མཚོ་ཆེན་པོ་ཞིག་ཡོད་པ་དེ་སུབ་སྐབས་མཚོའི་དཀྱིལ་དུ་རྡོའི་མཆོད་རྟེན་བརྩིགས་ཏེ། དེའི་སྟེང་དུ་ཕྱོགས་བཞི་མཚམས་བརྒྱད་དུ་གདུང་མ་བསྣོལ་མར་བཏང་བ་དེའི་ཐོག་ཏུ་ར་མ་ཞིག་ལ་ས་རྡོ་བཀལ་ཏེ་མཚོ་བསུབས་པར་བརྟེན་མཚོ་བསུབས་པའི་ཤུལ་གྱི་སྐམ་ས་དེ་ལ་ར་ས་ཞེས་མིང་ཐོགས་པ་ཡིན་ཞེས་ལོ་རྒྱུས་ཡིག་ཆ་མང་བོའི་ནང་གསལ། ༼དུང་དཀར་ཚིག་མཛོད་ལས་དྲངས།༽
ལྷ་ས་རགས་བཤད།
དབུས་སྐྱིད་ཆུའི་རྐེད་རྒྱུད་ཀྱི་གཞུང་དུ་ཆགས་པའི་གྲོང་ཁྱེར་ཞིག་སྟེ། བོད་རྒྱལ་སྲོང་བཙན་སྒམ་པོའི་དུས་སུ་དམར་པོ་རིའི་རྩེར་སྐུ་མཁར་ཕོ་བྲང་དམར་བོ་བརྩིགས། འོ་ཐང་དུ་རྒྱ་བལ་ནས་སྤྱན་དྲངས་པའི་སྐུ་རྟེན་ཇོ་ཤཱཀྱ་རྣམ་གཉིས་བཞུགས་སུ་གསོལ་བའི་ར་ས་འཕྲུལ་སྣང་གི་གཙུག་ལག་ཁང་བཞེངས་ཏེ་ཆོས་དང་རྒྱལ་སྲིད་ཀྱི་གཞི་བཙུགས། རྒྱལ་པོའི་མངའ་ཐང་དང༌། འབངས་ཀྱི་བདེ་སྐྱིད། ཆོས་ཀྱི་འབྱོར་བས་མངོན་པར་མཐོ་བ་ལྷ་ཡུལ་ས་ལ་འཕོས་པ་ལྟ་བུ་ཡོད་པས་ལྷ་ས་ཞེས་སུ་གྲགས། དེ་ནས་བཟུང་མཐར་རྒྱལ་པོ་གླང་དར་མའི་བར་གྱི་བོད་རྒྱལ་རབས་རིམ་བྱུང་གི་རྒྱལ་ས་དང༌། ཕྱིས་སུ་རྒྱལ་དབང་ལྔ་པ་ཆོས་སྲིད་ཟུང་གི་བདག་པོར་མངའ་གསོལ་བ་ནས་བཟུང་རྒྱལ་དབང་སྐུ་ཕྲེང་རིམ་བྱོན་གྱིས་ཆོས་དང་སྲིད་ཀྱི་ཕྲིན་ལས་ཀྱི་སྣང་བས་ཁྱབ་པའི་གདན་སའི་མཐིལ་དང༌། བོད་ཀྱི་ཆབ་སྲིད། དཔལ་འབྱོར། རིག་གནས་བཅས་ཀྱི་ལྟེ་བར་གྱུར།༼སྨོན་ལམ་ཚིག་མཛོད་ལས་དྲངས།༽
དབུས་གཙང་ལྷ་ས།
ལྷ་ས་ནི་བོད་ཀྱི་ཆབ་དཔལ་རིག་གནས་ཀུན་གྱི་ལྟེ་བ་ཡིན་པར་མ་ཟད་བོད་བརྒྱུད་ནང་བསྟན་གྱི་གནས་དམ་པའང་ཡིན། ༡༩༦༠ ལོར་དངོས་སུ་གྲོང་ཁྱེར་གྱི་རྣམ་པར་ཆགས་པ་རེད། ༡༩༨༢ ལོར་ལོ་རྒྱུས་རིག་གནས་ཀྱི་གྲོང་ཁྱེར་གྲགས་ཅན་དུ་གྱུར། ལྷ་ས་ནི་བོད་མཐོ་སྒང་གི་ས་དབུས་ཡིན་ལ་ཧི་མ་ལའི་རི་རྒྱུད་ཀྱི་བྱང་ངོས་ནས་འཇལ་ན་མཚོ་ངོས་ལས་མཐོ་ཚད་སྨི ༣༦༥༠ ཡོད། ལྷ་སའི་སྐྱིད་ཆུ་རིང་མོའི་ཆུ་རྒྱུན་གཅོང་རོང་དང་ཐང་ཆེན་བརྒྱུད་ནས་མཐར་ཡར་ཀླུང་གཙང་བོ་དང་འདྲེས། ལྷ་སའི་མངའ་ཁོངས་སུ་གཏེར་ཁུངས་ཕུན་སུམ་ཚོགས་པ་མང་བོ་ཡོད་པ་དང་ས་ཁུལ་གཞན་དང་བསྡུར་ན་ས་བཅུད་དང་གཏེར་རིགས་ཐོན་ཁུངས་སོགས་ཆེས་ལེགས་པོ་ཡོད་པ་རེད། ལྷ་སར་ལོ་རྟག་པར་གནམ་གཤིས་དྭངས་ཤིང་། ཆར་ཞོད་འཚམ་པ། དགུན་ཁ་གྲང་མི་ཆེ་ལ་དབྱར་ཚ་གདུག་མེད་པས་དྲོད་གྲང་སྙོམས་པ། ཁ་དབུགས་དྭངས་ཤིང་ཡུལ་ལྗོངས་ཀྱི་རྣམ་པས་ཡིད་དབང་འཕྲོག་པ་བཅས་ཀྱི་ཁྱད་ཆོས་ལྡན། ལོ་གཅིག་གི་ནང་ཉི་མ་ཤར་ཚད་ནི་དུས་ཚོད ༣༠༠༠ ཡན་ཆད་ཡིན་པས་ཉི་འོད་ཀྱི་ཕ་མཁར་ཞེས་པའི་མཚན་སྙན་ཡང་ཐོབ་པ་རེད། ལྷ་སའི་ཡུལ་ལྗོངས་མཛེས་སྡུག་ལྡན་ཞིང་ལོ་རྒྱུས་ཀྱི་དུས་ཡུན་རིང་བ། དམངས་ཀྱི་ཡུལ་སྲོལ་གོམས་གཤིས་ལེགས་ཤིང་མི་རྣམས་ཀྱི་གཤིས་རྒྱུད་དྲང་ལ་ཀུན་སྤྱོད་ཚུལ་མཐུན་ཡིན་པ། ཆོས་ནོར་གྱི་དཔལ་གྱིས་ཕྱུགས་པས་འཛམ་གླིང་ཡུལ་གྲུ་ཀུན་ཏུ་སྙན་པའི་གྲགས་པ་ཆེས་ཆེར་རྒྱས་པར་གྱུར་ཡོད་དོ། ། ༼ངེད་དྲ་ཚིགས་སྒྲ་སྒྱུར་བས(百度)པེ་ཏོས་ལས་བསྒྱུར།༽


text:
བརྒྱ་བཞིའི་དཀྱིལ་འཁོར་སྐོར་ལ་དྲི་བ།
རྩོམ་བྲིས་པ། དགེ་སྲིད་པའི་མིག་སོགས། དྲི་བ་གཏོང་མཁན། དབལ་ཆུ།
དྲི་བ། བརྒྱ་བཞིའི་དཀྱིལ་འཁོར་ལ་ཕྱི་ཡི་ཟངས་རི་ལྕགས་རི་དང་ཕྱོགས་བཞིའི་རིག་རྟགས་སོགས་དགོས་མིན་ལན་ཞིག་ཡོད་པར་མཁྱེན། བརྒྱ་བཞི་མངོན་རྟོགས་ལས། ” ཨ་ཡཾ་རྃ་མཾ་ཁཾ་བྲུྃ། ཨ་ལས་ནམ་མཁའ། ཡཾ་ལས་རླུང་། རྃ་ལས་མེ། མྃ་ལས་ཆུ། ཁཾ་ལས་ས། འབྱུང་ལྔའི་དཀྱིལ་འཁོར་རིམ་པ་བརྩིག་པའི་དབུས་སུ། བྲུྃ་ལས་དད་ཅན་ཕྱག་རྒྱ་གཡས་པའི་དལ་དུ་གསལ་བར་གྱུར་། ” ཞེས་པ་ཙམ་ལས། ཟངས་རི་ལྕགས་རི་དང་རིག་རྟགས་སོགས་དགོས་པ་མངོན་གསལ་གསུངས་མི་འདུག་པས་དེའི་སྐོར་མཁྱེན་མཁན་ཡོད་ན་ལན་གནང་རོགས།
ལན། སྤྱིར་བཏང་མཚན་མ་རྡུལ་ཚོན་དཀྱིལ་འཁོར་སྤྱི་བཤད་སྐབས་སུ་དཀྱིལ་འཁོར་རེ་ལ་སླང་འཇོག་དབུབ་གསུམ་གྱི་དོན་ཚང་དགོས་པ་འདྲ་ཞིག་བསྟན་འདུག་མོད། དེ་ལྟར་ཚང་དགོས་ཚེ་ཆུ་ཟངས་རླུང་རི་དང་། རིགས་རྟགས་སོགས་ཀྱང་དགོས་འདུག་སྟེ། དེའང་རྗེ་རིན་པོ་ཆེས་མཛད་པའི་(མཚན་མ་རྡུལ་ཚོན་ཐིག་ཚོན་གསལ་བྱེད་འཕྲུལ་གྱི་མེ་ལོང་)གི་དཀྱིལ་འཁོར་སྤྱི་བཤད་སྐབས་སུ། “ ལྷ་གདན་གཡུང་དྲུང་འཁོར་ལོ་པད་མ་རིན་ཆེན་རྣམས་དང་། རིགས་སྣམ་འདོད་ཡོན་ཟླ་གམ་རླུང་རི་ལ་སོགས་རྣམས་ནི་འཇོག་པའི་སྡེ་ཡིན། གདན་དང་སྣམ་བུ་རང་སར་བཞག །ཅེས་གསུངས་པའི་ཕྱིར་རོ། །གདུང་ལྕམ་ཡ་གད་ཟ་ར་ཚགས་དར་བུ་ཁད་དང་། རྟ་བབ་ཁྱུང་གུར་ཁྱུང་མགོ་གདུགས་ཏོག་ལ་སོགས་རྣམས་ནི། ཕུབ་པའི་སྡེ་ཡིན་ཏེ། གདུང་ལྕམ་ཀ་བ་མཁའ་ལ་བཏེགས། །ཞེས་གསུངས་པའི་ཕྱིར་རོ། །སྒོ་དང་བརྩེགས་པ་ལྕོགས་དང་ལྕགས་རི་སྐུ་གདུང་རྣམས་ནི་བསླང་བ་ཡིན་ཏེ། སྒོ་དང་བརྩེགས་པ་ལྕོགས་རྣམས་ནི། །ཕྱི་ནས་ནང་དུ་བསླང་ལ་བསྒོམ། །ཞེས་གསུངས་པའི་ཕྱིར་རོ། “ ཞེས་པ་འདིས་ཅུང་གསལ་ཁ་བསྟན་ཡོད། ཡིན་ནའང་སྐབས་འཚམས་གཞུང་གི་མངོན་རྟོགས་དང་ཚིག་བཤད་སོགས་ལ་གཞི་བཅོལ་བ་ཡིན་མ་ཤེས་ཀྱང་གང་ལྟར་འགའ་ཞིག་ལ་ཆུ་ཟངས་རླུང་རི་སོགས་མི་འབྲི་བ་ནི་ཡོད་འདུག དཔེར་ན་དུས་འཁོར་དང་། བྱམས་མ། མ་རྒྱུད། ཀུན་འདུལ། དྲ་ནག་སོགས་ལ་གང་སྨྲས་རྣམས་བྲིས་པ་དང་མ་བྲིས་པ་ཅི་རིགས་ལྟར་རོ། དེ་བཞིན་རིགས་རྟགས་ཀྱི་འཚབ་ལ་མཆོད་རྫས་སྣ་ཚོགས་བྲིས་པའང་ཉུང་ཤས་ཤིག་འདུག མཁས་དབང་རྣམ་པ་ཚོས་འདི་ཚོའི་སྐོར་མང་ཙམ་གསུང་རོགས།
_____དགེ་ཧི་མ་ལ་ཡའི་རྒྱལ་སྲས་ནས།
ལན། བརྒྱ་བཞི་ལ་སྟོན་པའི་མཆོད་སྦྱིན་གྱི་ཕྱག་མཚོན་བྱེད་མི་ཡི་ལག་གཅིག་འབྲི་བ་ལས་དཀྱིལ་འཁོར་ཅང་ཨེ་ཡོད་ན། འོན་ཀྱང་བརྒྱ་བཞིའི་གོང་ཆོག་གཞུང་སུ་ལ་བྱས་ན། དེ་ལ་དཀྱིལ་འཁོར་ནི་ལོས་དགོས། ལག་པ་ཅིག་འབྲི་དགོས་པ་བཅའ་ཐབས་ལས་གསལ་བ་དང་དེའི་སོར་མོ་བཞིའི་ཐོག་ཏུ་བདུད་བཞིའི་གཟུགས་བཀོད་དགོས། དེ་མིན་མཛེས་རིས་ཙམ་ལས་ལུང་གི་མ་ཟིན་སྙམ།
_____དགེ་དོན་ཀུན་འགྲུབ་པ་ནས།
ལན། སྤྱིར་བཏང་མཚན་མ་རྡུལ་ཚོན་གྱི་དཀྱིལ་འཁོར་བཅའ་ལུགས་ནི་སྤྱི་ཁོག་ཙམ་ཞིག་སྤྱི་སྤུངས་ཀྱི་སྟ་གོན་སྐབས་སུ་ཐེག་པ་དང་བསྟུན་ཏེ་ཆག་ཆག་དང་། ཐིག་རྡུལ་ཚོན་གྱི་གོ་རིམ་ཞག་བསྟན་ཡོད་ཀྱང་བྱེ་བྲག་གཞུང་སོ་སོའི་ཆོ་གའི་གོ་རིམ་དང་། ལས་ཐབས་ལྷ་གྲངས་བཅས་ཕྲན་བུ་མི་འདྲ་བ་ཡིན་དུས་སྔོན་འགྲོའི་སྐབས་སམ། མངོན་རྟོགས་ཀྱི་སྐབས་གང་རུང་ནས་གཞུང་དེའི་མཚན་མ་རྡུལ་ཚོན་གྱི་དཀྱིལ་འཁོར་འབྲི་ཐབས་གསལ་པོ་གསུངས་ཡོད། འོན་ཀྱང་གསང་སྔགས་ཀྱི་ཆོ་ག་ཐམས་ཅད་ལ་མཚན་མ་རྡུལ་ཚོན་གྱི་དཀྱིལ་འཁོར་བཞེངས་ཐབས་ཡོད་པ་དང་། བཞེངས་དགོས་པའི་ངེས་པ་ཞིག་ཀྱང་མི་སྣང་། དཔེར་ན། ཚེ་དབང་མཆོག་འདུས་ཀྱི་སྒྲུབ་གཞུང་གི་དབུ་ནས། “ གཞི་མ་དཀར་པོའི་སྟེང་དུ་འབྲུའི་ཚོམ་བུ་གཡུང་དྲུང་རིས་སུ་བཀོད། རིན་ཆེན་ནོམ་པའི་བུམ་པ་གཙང་མའི་ནང་དུ། ” ཞེས་པ་ནས། “ ཚེའི་འབྲང་རྒྱས་མར་གྱིས་བྱུག་ལ་བུམ་པའི་ཁ་ལ་བཞག ” ཅེས་པ་སོགས་བཅའ་ཐབས་ཀྱི་རིམ་པ་དེ་ཙམ་ལས་རྡུལ་ཚོན་གྱི་དཀྱིལ་བཞེངས་ཐབས་མེད། འོན་ཀྱང་མངོན་རྟོགས་གཞལ་ཡས་གསལ་གདབ་སྐབས་སུ་འབྱུང་བ་ལྔའི་སྙིང་པོ་ལས་འབྱུང་བ་ལྔའི་རིམ་པའམ་དཀྱིལ་འཁོར་གསལ་གདབ་དགོས་པ་དང་། དེ་ནས་བྲུཾ་ལས་བུམ་པ་འོད་ཀྱི་གཞལ་ཡས་ཁང་གིས་གཙོས་གུར་ཁང་དགུ་རིམ་གྱི་དབུས་སུ་ཚེ་དབང་རིག་འཛིན་བསྐྱེད་དགོས་ཚུལ་ཙམ་ཞིག་ཡོད་ཀྱང་། དེ་ནི་གོང་གཞིའི་བུམ་པ་ལས་ཏིང་འཛིན་གྱིས་བསྐྱེད་སྤྲུལ་བྱས་ཏེ། སྣང་བ་སྦྱངས་ནས་ཚེ་ཡི་སྲུང་གུར་དབུབ་པའི་ཐབས་སམ། ཏིང་འཛིན་རིག་པའི་དཀྱིལ་འཁོར་ཙམ་ནས་མཚན་མ་རྡུལ་ཚོན་གྱི་དཀྱིལ་འཁོར་བཞེངས་པའི་ཐབས་ལམ་ཞིག་རེད་མི་འདུག་སྙམ།
དེ་མཚུངས་སྒྲུབ་ཐབས་ཕྲན་ཚགས་མང་པོའི་ནང་དཀྱིལ་འཁོར་ཞེས་པ་ཙམ་ལས་བཞེངས་ཐབས་མེད་པ་རྣམས་ནི་ཏིང་འཛིན་རིག་པའི་དཀྱིལ་འཁོར་གྱིས་གོ་ཆོད་པའི་ཚད་དུ་བྱས་འདུག་སེམས། ད་དུང་ཟླ་བའི་དཀྱིལ་འཁོར་དང་ཉི་མའི་དཀྱིལ་འཁོར་ཞེས་པ་སོགས་སྣང་བ་དེའི་ངོ་བོ་རང་ལ་དཀྱིལ་འཁོར་དུ་བཏགས་པ་མང་བས་དེ་དག་རྡུལ་ཚོན་གྱི་དཀྱིལ་འཁོར་དང་ནོར་མི་ཉན་བསམ། ཡང་སྒྲུབ་ཐབས་འགའ་ཞིག་ནང་སྟ་གོན་དང་མངོན་རྟོགས་སྐབས་སུ་གསལ་པོ་དེ་ཙམ་མེད་ཀྱང་སྐུ་བསྟོད་ཀྱི་སྐབས་ལྷ་ཡི་ཁ་གྲངས་དང་བསྟུན་ནས་དཀྱིལ་འཁོར་གྱི་ངོ་བོ་བསྟན་ཏེ་ཕྱོགས་མཚམས་དང་སྒོ་བཞི་སོགས་གསལ་པོ་གསུང་ཡོང་བ་དེ་རྣམས་ནི་མཚན་མ་རྡུལ་ཚོན་གྱི་དཀྱིལ་འཁོར་བཞེངས་ཐབས་གཞན་ལྟར་བསྟན་པ་རེད་འདུག མདོར་ན་སྐབས་ཀྱི་དྲི་བ་བརྒྱ་བཞིའི་མངོན་རྟོགས་དེ་ག་རང་ལ་བལྟས་ན་དཀྱིལ་འཁོར་བཞེངས་ཐབས་འདི་ཞེས་དམིགས་སུ་བསྟན་མི་འདུག་པས་ཁོ་བོས་ནི་གོང་རས་བཅའ་གཞིའི་རིམ་པ་དང་། ཏིང་འཛིན་རིག་པའི་དཀྱིལ་འཁོར་ཙམ་ལས་མཚན་མ་རྡུལ་ཚོན་གྱི་དཀྱིལ་འཁོར་བཞེངས་དགོས་པའི་དོན་མ་མཐོང་།
སྤྱིར་དཔེ་ཡིས་དོན་མཚོན་དགོས་ཕྱིར་དོན་གྱི་རྣམ་པ་དེ་དཔེ་ཡི་གཟུགས་སུ་བཀོད་ནས་གོང་ལྟར་རྡུལ་མཚོན་བཞེངས་བཀོད་བྱས་ན་སྐྱོན་མེད་འགྲོ་བསམ་ཡང་རྡུལ་ཚོན་ནང་དུ་བསྐྱེད་རྒྱུའི་ལྷ་ཡི་ཁ་གྲངས་དང་། པད་འདབ། འཁོར་ལོ། ཕྱི་ནང་གི་རིམ་པ་སོགས་གཞུང་གང་ཡིན་པ་དེའི་ནང་དོན་དང་མཐུན་པ་ཞིག་དགོས་ཀྱི་མ་གཏོགས་ཕྱིས་ཀྱི་ཉམས་ཞིབ་པ་རྣམས་ཀྱིས་གཞི་གང་ལ་གཏུགས་པ་སོགས་ཀྱི་ཁུངས་བཙལ་འཚོལ་བྱེད་ཡོང་སྐབས་འདི་ཞེས་བསྟན་རྒྱུ་མེད་ན་དཀའ་ལས་ཁག་པོ་ཆགས་སྲིད་པ་ཞིག་རེད་འདུག
ད་དུང་དེ་དང་འབྲེལ་བའི་༧ཡོངས་འཛིན་སྨྲ་བའི་དབང་པོའི་གསུང་རྩོམ་(སྙ་ཆེན་བླ་མ་སྒྲུབ་པའི་ཕྱག་བཞེས་ངེས་དོན་གསལ་བའི་སྒྲོན་མེ།)ལས། “ ལི་ཤུའི་ཕྱི་སྒྲུབ་ལས། གནས་དབེན་ལ་ཉམས་དགའ་བ། མི་དང་མི་ མིན་འདུ་འཛི་ལས་དབེན་པ། ཞེས་གསུངས། ས་གནས་དེར་སྒྲུབ་པའི་སྣ་སེལ་དུ། ཚུ་ཚྭ་གདབ། ཆབ་གཏོར་བཏང་། རྫས་སུ། དར་དཀར་ལ་གསེར་རམ། མ་འགྲུབ་ཚེ་མཚལ་གྱིས་ལི་ཤུའི་རྩ་བསྙེན། ཨཱོྃཨ་ཧཱུྃ། ལི་ཤུ་ས་མ་ཏི་ཨ་ཧཱུྃ་འདུ་ཨཱོྃ། མ་མུ་ཧ་རི་ནི་ས་ཧཱུྃ། ཞེས་བྲིས་ཏེ་སྨན་དྲི་བཟང་དང་སྦྲག་སྟེ་སྒྲུབ་པ་པོའི་ལུས་ལ་འཆང་། རས་དཀར་དྲི་མ་མེད་པ་ལ། རིན་ཆེན་དང་གུར་གུམ། སིན་དྷུ་ར་བསྲེས་པའི་ཚོན་གྱིས་སྐར་མ་རྒྱལ་གྱི་ཉིན་པར་དབུ་བཙུག་སྟེ་བླ་མ་ལི་ཤུའི་སྐུ་གཞུང་ལས་བཤད་པ་བཞིན་བྲིས། དེ་ལ་དར་དཀར་དམར་མཐིང་གསུམ་གྱིས་ཞལ་གཡོགས་ལ་བཙལ།
དཀྱིལ་འཁོར་མདའ་གང་གྲུ་བཞི་ལ། དྲི་བཟང་སྨན་དང་ཆུས་ཆག་ཆག་གདབ། མཐའ་ཚངས་འགྲུས་ཐིག་བཞི་དང་། ཟླུམ་ཐིག་གསུམ་བཅས་མཉམ་པར་སྐོར། སྐོར་ཐིག་བར་མ་ཟུར་ཚང་འདུས་སོ་ནས། ཟླ་གམ་ཐིག་བཞི་འགྲུས་ཚང་འདུས་སོ་ནས། ཕོ་བྲང་ཐིག་བཞི་བར་ཆ་ཐིག་བཞིས་གཤག ཕོ་བྲང་སུམ་ལྟབ་གདུང་ཐིག་གཉིས་རེ་གདབ། ཕོ་བྲང་ནང་དུ་ཁྱད་པར་སྒྲུབ་པའི་དུས། པད་མ་འདབ་བཞི་ཕྱོགས་མདོག་དབུས་ལྟེ་དཀར། ཐུན་མོང་སྒྲུབ་ཚེ་རིན་ཆེན་འབར་བ་བཞི། གདོན་འདུལ་ཆེད་དུ་འཁོར་ལོ་རྩིབས་བརྒྱད་བྱ། སྲིའུ་ལ་སོགས་ནད་པའི་ཆེད་དུ་འབྲུ་ཡི་ཚོམ་བུ་དགོད། འདི་ལ་ཕྱི་ཡི་དཀྱིལ་འཁོར་བཀོད་པ་མེད་རུང་སྙམ།
གདུང་བཞི་མཐིང་ཁ་གྲུ་ཆད་ཕྱོགས་མདོག་དང་། འབྱུང་བརྩེགས་འདོད་ཡོན་ཡ་གད་ཟ་ར་ཚགས། དར་བུ་ཁད་དང་སྒོ་བཞི་ཕྱོགས་ཀྱི་འོད། སྒོ་གྲིབ་ ནག་དང་སྒོ་སྟེང་རྟ་བབ་ནི། དཀར་ལྗང་དམར། སྔོ་སེར་པོ་རི་རབ་ཕྱོགས་ཁྱུང་གུར་ཁྱུང་མགོ་གདུགས་ཏོག་དར་བུ་ཁད། ཟླ་གམ་ཕྱོགས་མདོག་ཟངས་ལྕགས་མེ་དང་ཆུ། གྲུ་ཆད་ཕྱོགས་འོད་རིགས་ཀྱི་རྟགས་བཞིས་བརྒྱན། ས་བོན་དབུས་སུ་ཨ་སྨུག་པོ་དེའི་གཡས་སུ་མ་དཀར་མོ་གཡོན་དུ་མ་དམར་མོའོ། །པད་འདབ་རྣམས་ནི་ལྷུན་གྱིས་གྲུབ་པའི་རིག་འཛིན། ཕྱག་རྒྱ་ཆེན་པོའི་རིག་འཛིན། ཚེ་ལ་དབང་བའི་རིག་འཛིན། གང་ཟག་བརྒྱུད་པའི་རིག་འཛིན་རྣམས་ཀྱི་གདན་ནོ། ། ” ཞེས། དཀྱིལ་འཁོར་བཞེངས་ཐབས་དངོས་སུ་གསལ་བ་ནི་འདི་འདྲ་རེད་འདུག ཐིག་གི་སྐོར། ཚོན་གྱི་སྐོར། ས་བོན་གྱི་སྐོར་གསུམ་རེད་འདུག ཚིག་གིས་དངོས་སུ་མ་གསལ་བ་རྣམས་ནི་ཡང་ན་གོང་མས་མྱོང་ཁྲིད་བསྟུན་པའམ། དེ་མིན་གཞུང་གཞན་དང་འདྲ་མཚུངས་ཀྱིས་ཁ་གསབ་འདྲ་བྱས་ན་མ་གཏོགས་གཞུང་དོན་རང་ལས་གསལ་བ་ནི་དེ་ཙམ་རེད་ཞུ། །
_____དགེ་སྲིད་པའི་མིག་ནས།


text:
ཁྱོན་མ་དངུལ་སྒོར་ཁྲི་1620བཏང་བའི་ལྷ་ས་ཚན་རྩལ་ཁེ་ལས་གསོ་སྦྱོང་ས་ཚིགས་ཚེས་8ཉིན་བཙུགས་པ་རེད། མིག་སྔའི་བོད་ཀྱི་ཚན་རྩལ་ཁེ་ལས་ཀྱི་གསོ་སྦྱོང་ས་ཚིགས་ཆེ་ཤོས་དེས་མ་དངུལ་བསྡུ་སྒྲིལ་དང་། སྲིད་ཇུས། ལག་རྩལ། ཁྲོམ་རར་ཁྱབ་གདལ། ཤེས་ལྡན་པ་སོགས་ཀྱི་ཐད་སྦྲེལ་མཐུད་ཀྱི་ཞབས་འདེགས་ཞུ་བ་དང་ཕྱོགས་ཚང་མ་དང་སྦྲེལ་ཐག་ཚང་མའི་ཐོག་ནས་ཁེ་ལས་འཕེལ་རྒྱས་ལ་འདེགས་སྐྱོར་བྱས་ཏེ་ཁེ་ལས་ཟམ་མི་ཆད་པར་རྒྱ་སྟོབས་ཆེ་རུ་གཏོང་ཆེད་རམ་འདེགས་བྱ་རྒྱུ་རེད།
ས་ཆ་བཟུང་ཚད་སྨི་ངོས་གྲུ་ཁྲི་1.6ཟིན་པའི་ལྷ་ས་ཚན་རྩལ་ཁེ་ལས་གསོ་སྦྱོང་ས་ཚིགས་ཀྱིས་ཚན་རྩལ་རྣམ་པའི་ཁེ་ལས་འབྲིང་ཆུང་ཞབས་འདེགས་ཞུ་ཡུལ་དུ་བྱས་ཏེ། གསོ་སྦྱོང་ནང་ཞུགས་མཁན་ཁེ་ལས་ལ་གཞུང་དོན་གྱི་ཆ་རྐྱེན་བསྐྲུན་རྒྱུ་མ་ཟད། ད་དུང་སྲིད་ཇུས་དང་། དོ་དམ། བཅའ་ཁྲིམས། ནོར་དོན། མ་དངུལ་བསྡུ་སྒྲིལ། གསོ་སྦྱོང་སོགས་ཀྱི་ཞབས་འདེགས་ཀྱང་ཞུ་རྒྱུ་རེད། མིག་སྔའི་བར་དེར་གནས་སྡོད་བྱེད་མཁན་ཁེ་ལས་50ལྷག་ཙམ་ཟིན་པའི་ནང་གློག་རྡུལ་ཚན་རྩལ་དང་། མི་ཐབས་རིག་ནུས། ནུས་རྒྱུ་གསར་པ། ས་གཙང་བདེ་ཐང་ཞིང་འབྲོག་ཚན་རྩལ། དངུལ་རྩ། མཉེན་ཆས་གསར་སྤེལ་སོགས་ཀྱི་ཁྱབ་ཁོངས་ཚུད་པ་མ་ཟད། སློབ་ཆེན་སློབ་མར་ལས་ཞུགས་དངོས་སྦྱོང་ལས་གནས་150ལྷག་ཙམ་མཁོ་འདོན་བྱས་ནས་མི་500ལྷག་ཙམ་ཞོར་ལ་ལས་ཞུགས་ཐུབ་པ་བྱ་རྒྱུ་རེད།
ལྷ་ས་གྲོང་ཁྱེར་ཚན་རྩལ་ཅུས་ཏང་ཙུའི་ཧྲུའུ་ཅི་དབང་ལིན་གྱིས་གསོ་སྦྱོང་ས་ཚིགས་ཀྱིས་སློབ་ཆེན་སློབ་མར་ལས་གཏོད་དང་ཚན་རྩལ་རྣམ་པའི་ཁེ་ལས་འབྲིང་ཆུང་ལ་གཞུང་དོན་སྒྲུབ་ཡུལ་རིན་མེད་ངང་མཁོ་འདོན་བྱས་ཏེ། རྩིས་པ་དང་། རྩིས་བཤེར། ཁྲིམས་རྩོད་པ། དངུལ་ཁང་། མ་འཇོག་དང་མ་དངུལ་བསྡུ་སྒྲིལ་སྒྲིག་གཞི་སོགས་འབྲེལ་ཡོད་ཀྱི་ལེ་ལག་ཚང་བའི་ཞབས་ཞུའི་འོག གནས་སྡོད་བྱེད་མཁན་ཁེ་ལས་ལ་ཆུང་བ་ནས་ཆེ་བའི་བར་དང་ཉམས་ཆུང་ནས་སྟོབས་ཆེའི་བར་འཕེལ་རྒྱས་གཏོང་རོགས་བྱ་རྒྱུ་མ་ཟད། དེ་དག་ཁྲོམ་རར་བཏོན་ནས་འཕེལ་རྒྱས་ཡོང་རྒྱུར་ཡང་རམ་འདེགས་བྱ་རྒྱུ་ཡིན་ཞེས་ངོ་སྤྲོད་བྱས།
ད་ཕན་ལོ་ཤས་རིང་བོད་ཀྱིས་དམངས་ཀྱིས་བྱ་གཞག་སྐྲུན་པ་དང་ཀུན་གྱིས་གསར་གཏོད་ལས་དོན་ལ་སྐུལ་འདེད་ཤུགས་ཆེན་བཏང་ཡོད། མིག་སྔར་བོད་ལ་ཀུན་གཏོད་བར་མཐོངས་27དང་། ཚན་རྩལ་ཁེ་ལས་ཀྱི་གསོ་སྦྱོང་ས་ཚིགས་5 མཐོ་སློབ་སློབ་ཆེན་སློབ་མའི་ལས་གཏོད་གསོ་སྦྱོང་རྟེན་གཞི་2བཅས་ཡོད་པ་དང་། རིགས་ཁག་གི“གཉིས་གཏོད”ལས་སྟེགས་ཀྱིས་གསར་གཏོད་ལས་གཏོད་ཁེ་ལས་700ལྷག་ཙམ་དེའི་ནང་ཞུགས་རྒྱུའི་ཡིད་དབང་བཀུག་པ་དང་སློབ་མཐར་ཁེ་ལས་200ཙམ་ལ་གསོ་སྦྱོང་བྱས་ཡོད། “གཉིས་གཏོད”དེ་སྔོན་མའི་མ་དངུལ་རོགས་སྐྱོར་རྐྱང་པ་ནས་ཕྱོགས་ཚང་མའི་ཞབས་ཞུའི་མ་ལག་ཏུ་འགྱུར་ལྡོག་འགྲོ་བཞིན་ཡོད་པ་རེད།


text:
དགེ་འདུན་ཆོས་འཕེལ།
དགེ་འདུན་ཆོས་འཕེལ། མིང་གྲགས་ཆེ་བའི་རྩོམ་པ་པོ། མི་ཆོས་རིང་ལུགས་པ། གསར་བརྗེ་བ། ཡུལ་སྐོར་བ། ཞིབ་འཇུག་པ།
ནང་དོན།
དང་པོ། སྐུ་འཁྲུངས་པ་དང་བོད་དུ་སློབ་གཉེར་བྱས་པའི་སྐོར།[རྩོམ་སྒྲིག]
ཁོང་ནི་ཡོངས་གྲགས་སུ། ༡༩༠༣ ལོར་རེབ་གོང་ཞོ་འོང་དཔྱི་ཞེས་པར་ཡབ་སྔགས་འཆང་རྡོ་རྗེ་དང་ཡུམ་པདྨ་སྐྱིད་གཉིས་ཀྱི་སྲས་སུ་འཁྲུངས་ཤིང་། རྡོར་བྲག་སྤྲུལ་སྐུ་ཡང་འབོད་པར་བཤད། དགུང་གྲངས་བཞི་ཙམ་ནས་ཡབ་ཀྱི་མདུན་དུ་འབྲི་ཀློག་སྦྱངས་ཤིང་། ཐོས་བསམ་ལ་ཐོག་མར་འཇུག་པར་བཤད ། ལོ་གྲངས་བདུན་པའི་དུས་སུ་ཡབ་འདས་པར་གྱུར་པས་རང་གི་བླ་བྲང་དུ་བཞུགས། དགུང་ལོ་བརྒྱད་དགུའི་སྟེང་དགེ་འདུན་བསྟན་འཛིན་ཞེས་པའི་སར་ཡི་གེ་བསླབས་ཤིང་རིམ་བཞིན་དགོན་པའི་གྲྭ་གྲས་སུ་ཞུགས་ཏེ་སུམ་རྟགས་དང་། སྙན་ངག བརྡ་དག་སོགས་ལ་གསན། དགུང་ལོ་བཅོ་ལྔ་ཙམ་དུ་ངྷི་ཚ་དགོན་པར་ཕེབས་ཏེ་བསྡུས་གྲྭ་དང་རིགས་ལམ་སྐོར་ལ་ཐོས་བསམ་བྱས །དེ་རྗེས་དགུང་གྲངས་བཅུ་བདུན་ཙམ་དུ་བླ་བྲང་བཀྲ་ཤིས་འཁྱིལ་དུ་བཞུགས་ཏེ་ཚད་མའི་གཞུང་ལ་སྦྱངས་པ་མཛད་ཅིང་། རྩོད་པའི་དུས་སུ་རིགས་ལམ་ཕྲ་མོ་དག་ལ་བརྟེན་ནས་འཇམ་བཞད་ཡིག་ཆ་ཡང་ཁས་མི་ལེན་པ་རང་གིས་ཅི་བསམ་སྨྲས་པ་སོགས་ཀྱིས་རྐྱེན་བྱས་ཏེ། དགོན་པའི་གྲྭ་པ་ཚོ་དང་འགལ་བ་དྲག་པོ་བྱུང་ནས་ས་དེ་དང་འབྲལ་དགོས་པ་བྱུང་། དགུང་གྲངས་ཉེར་ལྔ་ཙམ་ན་སྐུ་འབུམ་བརྒྱུད་དེ་ལྷ་སར་ཕེབས། དེ་རུ་གདན་ས་ཆེན་པོ་དཔལ་ལྡན་འབྲས་སྤུངས་སྒོ་མང་གྲྭ་ཚང་གི་ཀླུ་འབུམ་ཁང་ཚན་དུ་ཞུགས་ནས་རྗེ་ཤེས་རབ་རྒྱ་མཚོའི་དྲུང་དུ་སློབ་གཉེར་བྱས། མདོ་སྔགས་གཞུང་ལུགས་ཀུན་ལ་སྦྱངས་ཏེ་མཁས་པའི་སྙན་པ་ཀུན་ཏུ་ཁྱབ་པར་གྱུར ། དེ་ནས་ཁོང་གི་རྒྱལ་ཁམས་གསེར་ཐང་ལས། འབྲས་སྤུངས་སུ་ལོ་བདུན་ཙམ་སོང་བ་ན། རྒྱ་གར་ནས་པཎྜི་ཏ་ར་ཧུ་ལ་བྱ་བ་ཞིག་བོད་དུ་བྱོན་པ་དང་འཕྲད་ནས་འགྲོ་བའི་སྐུལ་མ་བཏབ་པ་བཞིན་འདོད་ཐོག་ཏུ་སྨིན་ཏེ་ཆས་སོ། ། ཞེས་པ་ལྟར། དམ་པ་འདི་དེ་རུ་འདུག་འདོད་དེ་འདྲ་མེད་པ་དང་། ཁྱད་པར་ཕྱི་རོལ་གྱི་ཡུལ་གྲུ་ལ་རྒྱུས་ལོན་གྱི་འདོད་པ་ཆེ་བས། སྔ་ཕྱིར་འཕན་ཡུལ་དང་སྟག་ལུང་། ར་སྒྲེང་། རྒྱལ་རྩེ། ཞ་ལུ། བཀྲ་ཤིས་ལྷུན་པོ་སོགས་སུ་གནས་གཟིགས་སུ་ཕེབས་ཤིང་། དེ་ནས་ལེགས་སྦྱར་སྐད་སྦྱོང་བའི་མགོ་ཚུགས་ལ ། དེ་འཕྲོར་རྒྱ་གར་ལ་བྱོན། རྒྱ་གར་དུ་ལེགས་སྦྱར་སྐད་ལ་བྱང་ཆུབ་པར་གྱུར་ཅིང་། ཆོས་ཀྱི་ཚིགས་སུ་བཅད་པ་དང་། ར་མ་ཡ་ཎའི་རྟོགས་བརྗོད ། བྱ་ལེན་མ་མངོན་པར་ཤེས་པའི་ཟློས་གར། དཔལ་ལྡན་ནག་པོའི་གླུ་སོགས་བོད་ཡིག་ཏུ་བསྒྱུར། ༡༩༣༨ ལོར་རྒྱ་གར་གྱི་རི་མོ་མཁས་པ་གཅིག་དང་། དཔར་འདེབས་མཁན་གཅིག་བཅས་ལྷན་དུ་བོད་དུ་བྱོན་ཏེ་ས་སྐྱ་སོགས་དབུས་གཙང་གི་དགོན་རྙིང་ཁག་ཏུ་རྒྱ་དཔེ་བཞུགས་པའི་དཔེ་ཐོ་ཞིབ་ཚགས་བཀོད་དེ་ཕྱིར་རྒྱ་གར་དུ་སླེབས་ཤིང་། དེ་ག་ནས་ཨུ་རུ་སུའི་རི་མོ་བ་རོལ་རིག་ཅེས་པ་དང་མཉམ་དུ༼དེབ་ཐེར་སྔོན་པོ།༽དབྱིན་ཡིག་ཏུ་བསྒྱུར་རོགས་མཛད་དེ་ལོ་གསུམ་ལྷག་བཞུགས།
གཉིས་པ། སྐུ་ཚེ་སྨད་ཀྱི་སྐོར།[རྩོམ་སྒྲིག]
༡༩༤༢ ལོ་ནས་བཟུང་བོད་ཀྱི་ལོ་རྒྱུས་ལ་སྤྲོ་བ་རྒྱས་ཏེ་རྒྱའི་ཡིག་ཚང་ལས་བོད་ཀྱི་ལོ་རྒྱུས་སྐོར་རེ་འགའ་བསྒྱུར་གནང་མཛད་ལ། ཁྱད་པར་དུ་ཏུན་ཧོང་ནས་ཐོན་པའི་ཡིག་ཆ་སོགས་རྩ་ཆེ་བའི་སྐོར་བསྡུ་རུབ་མཛད་དེ་བོད་ཀྱི་ལོ་རྒྱུས་ཤིག་འབྲི་བའི་དགོངས་པ་ཤར་ཏེ། སྤྱི་ལོ༡༩༤༥ ལ་ཕྱིར་ལྷ་སར་ལོག ལོ་དེར་ལོ་རྒྱུས་འབྲི་བའི་མཐུན་རྐྱེན་འཛོམས་ཐོག་ཧོར་ཁང་བསོད་ནམས་དཔལ་འབར་དང་ཆབས་ཅིག་ར་མ་སྒང་གི་རྡོ་རིང་ཡི་གེ་ངོ་བཤུས་དང་ལྡེབས་རིས་སོཊ་ལ་ཞིབ་འཇུག་བྱས་མོད། ༡༩༤༦ ལོའི་ཟླ་པ་བཞི་པའི་ནང་བཀའ་ཤག་དང་དབྱིན་ཇི་བའི་མ་ཉེས་ཁ་གཡོག་གི་དབང་གིས་བཙོན་དུ་བཟུང་སྟེ་ལོ་གསུམ་ཙམ་ལ་སྡོད་དགོས་བྱུང་། དེའི་རིང་ལ་ལུས་སེམས་གཉིས་ཀྱི་ཐད་མནར་བར་བྱས་པས། ༡༩༤༩ ལོར་བཙོན་གྲོལ་བྱུང་མོད་ཐུགས་རབ་ཏུ་སྐྱོ་སྟེ་ཆང་རག་སོགས་ཚད་མེད་དུ་བཏུང་ལ། སྤྱོད་ལམ་སོགས་ལ་ཆ་འཇོག་མེད་པ་ཞིག་ཏུ་ཆགས་ཤིང་། ཁོང་གི་གསུང་ལས། འཛམ་གླིང་ན་དཀོན་པའི་བཻཌཱུརྱའི་རིན་པོ་ཆེ་ཞིག་རྡོ་ལ་བརྡབས་སོང་། ཟེར་བ་ལྟར་གྱུར། དེ་རྗེས་བཀའ་ཤག་གིས་རྒྱལ་རབས་དེབ་ཐེར་དཀར་པོ་དེའི་མཇུག་བསྐྱངས་དགོས་པར་བཀའ་ཕབ་ཀྱང་། རྐྱེན་དེ་དག་གིས་ཁོང་གི་གསུང་རྩོམ་གྲགས་ཅན་དེ་ཡང་མཇུག་མ་གྲུབ་པར་ང་ཚོའི་མཐོང་ཆོས་སུ་གྱུར་པ་འདི་ལྟར་ལགས།
གསུམ། ཚེ་ལས་འདས་པ།[རྩོམ་སྒྲིག]
༡༩༥༡ ལོ་དུས་ཙམ་ན། བཞེས་རག་སོགས་ཀྱི་རྐྱེན་པས་ལུས་ལ་ཆུ་སྐྲང་གསོག་ཅིང་། ཉིན་ཞིག་ན་རང་གི་སྐུ་ཟླ་ཚེ་བརྟན་གཡུ་སྒྲོན་ལ་སྡེ་བ་གཞུང་གིས་ཕྱིར་སྤྲད་པའི་གསུང་རྩོམ་ལྕགས་སྒམ་གང་པོ་བཅོལ་གདམས་བྱེད་ཞོར། གསུང་རྩོམ་དག་ཧོར་ཁང་བསོད་ནམས་དཔལ་འབར་ལ་སྐུར་དགོས་པར་གདམས ། ༡༩༥༡ ལོའི་ཟླ༨ ཚེས༡༤ ཙམ་དུ་ལྷ་ས་རུ་སྐུ་གཤེགས་སོ ། །
བཞི། བརྩམས་ཆོས་ཀྱི་སྐོར།[རྩོམ་སྒྲིག]
ཁོང་གིས་བརྩམས་གནང་མཛད་པའི་སྐོར་ལ་མང་པོ་ཞིག་བོར་བརླག་ཏུ་གྱུར་ཚར་བར་བཤད་ཅིང་། ཕལ་ཆེ་བའི་མིང་ཞིག་བཀོད་ན།༼ ཕྱི་རོལ་པའི་གྲུབ་མཐའི་རྣམ་གཞག༽༼དེབ་ཐེར་དཀར་པོ།༽༼ཀླུ་སྒྲུབ་དགོངས་རྒྱན།༽༼རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ།༽༼ སིངྒ་ལའི་ལམ་ཡིག༽༼རྒྱ་གར་གནས་ཆེན་བརྒྱད་ཀྱི་ལམ་ཡིག༽ ༼འདོད་པའི་བསྟན་བཅོས།༽༼རྒྱ་གར་གནས་ཡིག༽༼འཛམ་གླིང་རྒྱས་བཤད།༽༼ ཧི་མ་ལ་ཡའི་བསྟན་བཅོས།༽༼སྒྲའི་ཟིན་བྲིས།༽སྙན་ངག་སོགས་མང་དུ་འདུག་ལ། བོད་འགྱུར་སྐོར་ལ༼ ཆོས་ཀྱི་ཚིགས་སུ་བཅད་པ།༽༼ར་མ་ཡ་ཎའི་རྟོགས་བརྗོད།༽༼ ལེགས་ལྡན་ནག་པོའི་གླུ༽༼བྱ་ལེན་མ་མངོན་པར་ཤེས་པའི་ཟློས་གར་༽ དབྱིན་འགྱུར་སྐོར་ལ༼ དེབ་ཐེར་སྔོན་པོ། ༽༼ སྤྱོད་འཇུག་ཆེན་མོ། ༽སོགས་ཡོད་པ་ཞིབ་ཏུ་མ་སྤྲོས་སོ། །


text:
བལ་བསྐྱོད་ཟིན་བྲིས།
ཆབ་ཚང་འཇམ་དཔལ།
བལ་ཡུལ་ནི། འཛམ་གླིང་གི་ཤར་ཕྱོགས་སུ་ཨེ་ཤི་ཡའི་རྒྱལ་ཁབ་ཞེ་བརྒྱད་(1)ཡོད་པའི་གྲས་ནས་གཅིག་དང་། སྤྱིའི་ཆ་ནས་ལྷོ་ཨེ་ཤི་ཡའི་སྡེར་གཏོགས་པ་ཞིག་རེད་འདུག དེ་ཡང་ཞིབ་པར་བཤད་ན། རྒྱལ་ཁབ་འདི་རྒྱ་གར་གྱི་ཤར་ལྷོ་ནུབ་རྒྱུད་དང་འབྲེལ་ཞིང་། བོད་ཀྱི་བྱང་ཕྱོགས་དང་། ཧི་མ་ལ་ཡའི་རི་རྒྱུད་ཀྱི་ལྷོ་འདབས་ཀྱི་སྐམ་སའི་དབུས་ཁུལ་དུ་གནས་པའི་རྒྱལ་ཁབ་ཆུང་ཆུང་ཞིག་རེད།
སྤྱིར་འཛམ་གླིང་འདིར་རྒྱལ་ཁབ་སྐྱོང་ལུགས་མི་འདྲ་བ་ཧ་ཅང་མང་པོ་ཡོད་ངེས་ཀྱང་། སྤྱི་ཡོངས་ཀྱི་ཆ་ནས་རྒྱལ་རྒྱུད་ལམ་ལུགས་དང་། དེ་ལས་ཅུང་གུ་ཡངས་པའི་དམར་པོའི་ལམ་ལུགས་དང་། དམངས་གཙོའི་ལམ་ལུགས་བཅས་གསུམ་ལྟ་བུར་མཐོང་། དེ་ཡང་ལམ་ལུགས་དེ་གསུམ་ག་བྲན་གཡོག་ལམ་ལུགས་དང་། མ་རྩའི་རིང་ལུགས་དང་། སྤྱི་ཚོགས་རིང་ལུགས་གསུམ་(2)གང་རུང་གི་སྡེར་གཏོགས་པ་ཞིག་རེད་སྙམ།
བལ་ཡུལ་རྒྱལ་ཁབ་ལྟ་བུར་མཚོན་ན། རྒྱལ་རྒྱུད་ལམ་ལུགས་ཀྱིས་རྒྱལ་སྐྱོང་བྱས་ཤིང་། རྒྱལ་སྐྱོང་གི་དུས་ཡུན་དེ་ཙམ་རིང་པོར་གནས་ཐུབ་མེད། ཕྱི་ལོ་ 1768 ལོར་པིརཱཐཱ་བ ནཱརཱཡཱན་ ནས་ ཕྱི་ལོ་2008 ལོར་ཕེབས་པའི་རྒྱལ་པོ་ གྷཡཱནའེནརྡིརཱ་ བྷར བྷིཀིརཱམ་ ཤཱཧ་ དྷེབི་ བར་རྒྱལ་པོ་བཅུ་བཞིས(3)་ལོ་ངོ་ 250 ལྷག་གི་རིང་སྲིད་དབང་བསྐྱངས། དེ་རྗེས་རྒྱལ་པོ་ནང་མི་དང་བཅས་པར་དམར་གསོད་དོན་རྐྱེན་བྱུང་སྟབས་རྒྱལ་རྒྱུད་ལམ་ལུགས་ཐག་པ་ཆད་པ་ལྟར་གྱུར། རྐྱེན་ངན་གྲོགས་ཤར་ལྟ་བུས་རིམ་པས་རྒྱལ་ཁབ་འདི་དམངས་གཙོའི་ལམ་སྲོལ་ནང་མདུན་སྐྱོད་ཆེན་པོ་བྱེད་ཐུབ་པ་བྱུང་།
མ་ཟད་ཆོས་ལུགས་རིས་མེད་དང་། ཕོ་མོ་འདྲ་མཉམ། གྲོས་ཚོགས་འཐུས་མིའི་སུམ་ཆ་གཅིག་བུད་མེད་ཡིན་དགོས་པ། སྲིད་འཛིན་བགྲེས་གཞོན་གཉིས་ལས་གཅིག་བུད་མེད་ཡིན་དགོས་པ་སོགས་དེང་དུས་དང་འཚམས་པའི་རྩ་ཁྲིམས་གཏན་འབེབསཀྱིས་ལག་བསྟར་བྱེད་འགོ་བཙུགས་ཡོད།
རྒྱལ་ཁབ་ཀྱི་ས་དབྱིབས་ལྷམ་མགོ་མཆུ་རིང་ཅན་ཞིག་དང་ཧ་ཅང་འདྲ་ཞིང་། ས་རྒྱ་སྤྱི་ལེ་གྲུ་བཞི་མ་ 147,181 ཙམ་ཡོད། དེ་ནི་འབྲུག་པའི་ས་ཁྱོན་ཐེངས་བཞིར་མཐུད་པ་ལྟ་བུ་ཡིན་ཀྱང་། སྤྱི་ལེ་གྲུ་བཞི་མ་འབུམ་ཉེར་ལྔ་ལྷག་ཡོད་པའི་བོད་ཀྱི་ས་ཁྱོན་དང་བསྡུར་ན་རྐང་རྗེས་ལྟ་བུ་ཡིན།
མི་གྲངས་ས་ཡ་ཉེར་དགུ་དང་དྲུག་འབུམ་ཉིས་ཁྲི་བཞི་སྟོང་བརྒྱ་མེད་སོ་ལྔ་ 29,624,035 དང་། རྒྱལ་དར་ཟོར་བ་སོ་གཉིས་མ་ཞིག་དང་འདྲ་ཞིང་དེའི་སོ་བར་དུ་ལྷམ་དབྱིབས་ལྟ་བུའི་ས་བཀྲའི་ནུབ་ངོས་ཀྱི་རྟིང་པ་བཙུགས་ན་སྲོག་ཆགས་ཤིག་གི་ཁ་ནས་ལྕེ་འདྲུད་བསྡད་པ་ལྟ་བུའི་རྣམ་འགྱུར་ཐོན།
དེ་ཡང་ཡུལ་དེའི་ས་ཁྱོན་ཡོངས་མངའ་སྡེ་བདུན་གྱིས་གྲུབ་པ་དང་། མངའ་སྡེ་རེ་རེའི་མི་གྲངས་མང་ཉུང་དང་། ས་ཁྱོན་མི་འདྲ་བ་མ་ཟད། མངའ་སྡེ་དབྱེ་བགོས་བྱེད་སྐབས་མི་རིགས་མི་འདྲ་བ་དང་། སྐད་ཡིག་མི་འདྲ་བ། ཆོས་ལུགས་མི་འདྲ་བ། གོམས་གཤིས་མི་འདྲ་བར་བསྟུན་ནས་དབྱེ་བགོས་མ་བྱས་སྟབས། མངའ་སྡེ་གཅིག་གི་ནང་ཆོས་ལུགས་མི་འདྲ་བ་དང་། མི་རིགས་མི་འདྲ་བ། རིག་གནས་མི་འདྲ་བ། སྐད་ཡིག་དང་དད་མོས་མི་གཅིག་པ་སྣ་ཚོགས་ཡོད་པ་མ་ཟད། མི་རིགས་སོ་སོའི་ངོ་བོ་མཚོན་ཐུབ་པའི་རྒྱན་གོས་ཀྱང་འདྲ་མིན་ཡོད།
དཔེར་ན། མངའ་སྡེ་དང་པོ་དང་། གསུམ་པ། བཞི་པ། དྲུག་པ་བདུན་པ་སོགས་སུ་སོ་སོའི་མེས་པོའི་རྒྱུད་པ་བོད་རྒྱུད་གཙང་མ་ཡིན་པའི་ཀློ་སྨོན་ཐང་དང་། ནུབ་རི། ཡོལ་མོ། གླང་ཐང་། ཀམ་རོང་། དོལ་བོ། གཉེ་ཤིང་། བཙུན་པ། མུ་གུམ། གླེ་མེ། སྨེར་ཕ། ཁ་བ། ནུར་བ། ཝ་ལུང་། སྒོ་རུང་། པུ་ཝ། འོམ་ལུང་། ཀར་ཏི། དཱ་ར་སོགས་ཁ་འཐོར་དང་མཉམ་གནས་འདྲ་མིན་གྱིས་ཚུད་པ་ལྟ་བུ་རེད།
སྤྱིར་ཡུལ་དེར་སྐད་ཡིག་མི་འདྲ་བ་བརྒྱ་དང་ཉེར་གསུམ་ཡོད་པ་དང་། དེ་དག་ལས་བཀོལ་སྤྱོད་ཀྱི་ཁྱབ་ཁོངས་གང་འཚམ་ཆེན་པོར་བརྩི་བའི་སྐད་ཡིག་མི་འདྲ་བ་བཅུ་ལྷག་ཡོད། དེ་དག་ནི་ ནེཔཱལེ་ དང་། མེཐཱལེ། བྷོཇིཔོརེ། ཐཱརོའུ། ཏམང། ནེབར། བྷཇིཇིཀཱ། མཱགྷར། དོཏཱལེ། ཨརདོ་བཅས་ཡིན།
དེ་ཡང་ ནེཔཱལེ་ ནི། ཡུལ་དེའི་མི་འབོར་གྱི་བརྒྱ་ཆའི་ 44.6 ལྷག་གིས་སྤྱོད་བཞིན་ཡོད་སྟབས། སྐད་ཡིག་དེ་རྒྱལ་ཁབ་དེའི་སྐད་ཡིག་གཙོ་བོ་དང་ཁྱབ་ཆེ་ཤོས་དེ་ཡང་རེད། དེ་མིན་ མེཐཱལེ་ ནི། ཡུལ་དེའི་མི་འབོར་གྱི་བརྒྱ་ཆའི་ 11.7 དང་། བྷོཇིཔོརེ་ ནི། བརྒྱ་ཆའི་ 6 དང་། ཐཱརོའུ་ ནི། བརྒྱ་ཆའི་ 5.8 དང་། ཏམང་ ནི། བརྒྱ་ཆའི་ 5.1 དང་། ནེབར་ ནི། བརྒྱ་ཆའི་ 3.2 ལྷག་གིས་སྤྱོད་བཞིན་ཡོད་པ་དང་། དེ་མིན་ བྷཇིཇིཀཱ་དང་། མཱགྷར། དོཏཱལེ་ གསུམ་མི་འབོར་གྱི་བརྒྱ་ཆའི་གསུམ་གསུམ་དང་། ཨརདོ་ བརྒྱ་ཆའི་ 2.6 ལྷག་གིས་སྤྱོད་བཞིན་པ་རེད།
གོང་གསལ་ལྟར་ ནེཔཱལེ་ དང་། མེཐཱལེ་ གཉིས་ནི་ཡུལ་དེའི་སྐད་ཡིག་ཁྱབ་རྒྱ་ཆེ་ཤོས་དང་པོ་དང་གཉིས་པ་གཉིས་ཡིན། མི་འབོར་ལ་ཕབ་ན། ནེཔཱལེ་ནི། མི་གྲངས་ས་ཡ་བཅུ་གཅིག་དང་བརྒྱད་འབུམ་ཉིས་ཁྲི་དྲུག་སྟོང་དགུ་བརྒྱ་ང་གསུམ་ 11,826,953 དང་། མེཐཱལེ་ནི། མི་གྲངས་ས་ཡ་གསུམ་དང་འབུམ་མེད་དགུ་ཁྲི་ཉིས་སྟོང་ལྔ་བརྒྱ་སུམ་ཅུ་ 3,092,530 ལྷག་གིས་སྤྱོད་བཞིན་ཡོད།
ཆོས་ལུགས་ཀྱང་ཧིན་དུ་དང་། ནང་པ། ཡེ་ཤུ། ཁ་ཆེ། བོན་སོགས་ཡོད། ཡུལ་དེའི་མི་འབོར་གྱི་བརྒྱ་ཆའི་ 80.62% ཧིན་དུ་དང་། བརྒྱ་ཆའི་ 10.74% ནང་པ། བརྒྱ་ཆའི་ 4.20% ཁ་ཆེ། བརྒྱ་ཆའི་ 0.45% ཡེ་ཤི། བརྒྱ་ཆའི་ 3.99% བོན་དང་
• Roman Catholicism
▪ Jainism
▪ Bahá’í Faith
▪ Sikhism སོགས་ཆོས་ལུགས་གཞན་དག་གི་རྗེས་འབྲང་བ་དང་། དམིགས་བསལ་ཆོས་ལུགས་དང་འབྲེལ་མེད་ཚོས་ཟིན་ཡོད་ཚུལ་གཞུང་འབྲེལ་གྱིས་བཤད་ཀྱང་། དོན་དམ་པར་ཡུལ་དེའི་མི་འབོར་གྱི་བརྒྱ་ཆའི་ 40.4% ལྷག་ནང་པས་ཟིན་ཡོད་ཚུལ་ཡུལ་དེའི་མི་མང་པོས་ཡང་ཡང་བཤད་བཞིན་པ་གོ་ཐོས་བྱུང་།
གུས་པར་མཚོན་ན། ས་ཆ་འདིར་དམིགས་བསལ་གྱི་ཁྱད་ཆོས་ཤིག་ཡོད་པ་ནི། ལོ་རྒྱུས་ཧ་ཅང་རིང་བའི་ནང་པའི་གནས་ཆེན་མང་པོ་ཡོད་པ་དེ་རེད། དཔེར་ན། སངས་རྒྱས་འཁོར་བ་འཇིག་དང་། སངས་རྒྱས་གསེར་ཐུབ། བདག་ཅག་གི་སྟོན་པ་སོགས་སྐུ་འཁྲུངས་སའི་གནས་དང་། སངས་རྒྱས་ཐམས་ཅད་སྐྱོབ་རི་བོ་རྩེ་ལྔར་ཕེབས་སྐབས་བཞུགས་ཞག་མཛད་པའི་གནས། ཆོས་རྒྱལ་མྱ་ངན་མེད་ཀྱི་སྲས་མོ་ཅཱརིམཱཏིས་བཞེངས་པའི་ཅཱབྷེལ་མཆོད་རྟེན། གླང་རི་ལུང་བསྟན། བྱ་རུང་ཁ་ཤོར། སངས་རྒྱས་གཙུག་ཏོར་ཅན་གྱི་དུས་སུ་རང་བྱོན་དུ་ཕེབས་པའི་འཕགས་པ་ཤིང་ཀུན་སོགས་ནང་པའི་གནས་ཆེ་ཆུང་མི་འདྲ་བ་དྲུག་ཅུ་ལྷག་ཡོད་པ་ལྟ་བུ་རེད།
གནམ་གཤིས་ལ་ལོ་སྔ་ཕྱི་མི་མཚུངས་པའི་ཤུགས་ཆེའི་འགྱུར་ལྡོག་དེ་ཙམ་མེད། ལོ་རེའི་ཆ་སྙོམས་ཀྱི་གནམ་གཤིས་ནི། ཕྱི་ཟླ་དྲུག་པ་ཚ་བ་རྒྱས་ཤོས་ཆ་སྙོམས་དྲོད་ཚད་ 73 ( F 23 ° C ) དང་། ཕྱི་ཟླ་དང་པོ་གྲང་ཤོས་ཆ་སྙོམས་གྲང་ཚད་ 49 ℃ F ( 9 ) ཡི་ཐོག་ནས་འགྱུར་ལྡོག་དེ་ཙམ་མི་ཆེ། སྤྱི་བཏང་གི་ཆ་ནས་ཟླ་རེར་ཉི་འོད་འཚེར་བའི་དུས་གྲངས་མང་ཤོས་ 12 དང་། ཕྱི་ཟླ་བདུན་པར་ཆར་རླུང་གི་འཇིགས་པ་ཏོག་ཙམ་ཆེ་བ་འདྲ་ཞིག་ཡོད།
འབྲོམ་སྟོན་པས། མི་ཆོས་གནད་ཀྱི་ཕྲེང་བར། ཐག་རིང་བལ་པོའི་ཐང་ནི་ཚད་པ་ཆེ།།ཁ་སྐོམ་བཏུང་བའི་ཚོགས་ལ་གཟབ་པར་འཚལ།།ཞེས་ལབ་འཐེན་སྟངས་ལ་བལྟས་ན། བལ་ཡུལ་ཐང་ལ་ཚད་པ་ཆེན་པོ་ཡོད་པ་ལྟ་བུར་ཚོར་ཡང་། དེང་སང་གི་བལ་ཡུལ་གྱི་གནམ་གཤིས་ནི། དག་པའི་ཞིང་ཁམས་ཀྱི་གནམ་གཤིས་ལྟ་བུ་རེད།
མི་སེར་མང་ཆེ་བས་ཞིང་ལས་དང་། ཚོང་ལས། ཞོར་ལས་གཉེར་བཞིན་པ་དང་། ལྷག་པར་དུ་ནང་མི་གཅིག་ དྷོབྷེ་དང་། ཨིན་ཡུལ། ཀོརིཡ། ཁཱནཱཌཱ། རྒྱ་གར། ཧོནཀོང་སོགས་ཕྱིའི་རྒྱལ་ཁབ་ཁག་ཏུ་སོང་ནས་དཀའ་ཚེགས་ཆེ་བའི་ལས་གཡོག་གི་ཡོང་འབབ་ཚུར་ནང་མིར་བཏང་བ་ལ་བརྟེན་ནས་འཚོ་བ་རོལ་མཁན་ཡང་ཧ་ཅང་མང་པོ་ཡོད་འདུག ཧོབ་དེ་བལྟས་ན། མི་སེར་མང་ཆེ་བའི་འཚོ་བ་འགྲིག་ཙམ་མེད་དམ་སྙམ་པ་འཆར་ཡང་ཞིབ་ཏུ་བལྟས་ན་སྐྱོ་བོ་ཧ་ཅང་མང་པོ་འདུག
ཕྱོགས་གཞན་ཞིག་ནས་བཤད་ན། ཡུལ་དེར་ལྐོག་ཟའི་གནད་དོན་ཚབས་ཆེན་ཡིན་སྟབས། གཞུང་གི་དཔོན་རིགས་ཁྲོད་རྒྱུ་ཆེན་ཧ་ཅང་མང་པོ་ཡོད། དེ་མིན་རང་གི་ཚོང་ལས་ཀྱི་འཇོན་ཐང་ཁོ་ནར་བརྟེན་ནས་ཨ་སྒོར་ཁྲག་ཁྲིག་ཆེན་པོ་གཅིག་1,000,000,000,000 ལྷག་བསགས་པའི་ཕྱུག་ཆེན་Binod Chaudhary (4)ལྟ་བུའང་ཡོད།
མི་འབོར་གྱི་བརྒྱ་ཆའི་ 49.6% སྐྱེས་པ་དང་། བརྒྱ་ཆའི་ 50.4% བུད་མེད་ཀྱིས་ཟིན་འདུག གཉེན་སྒྲིག་བྱེད་པའི་བུད་མེད་ཀྱི་བརྒྱ་ཆའི་ 52 རང་ལོ་བཅོ་བརྒྱད་མ་ཟིན་པ་ཤ་སྟག་ཡིན། གཉེན་སྒྲིག་གི་ལམ་སྲོལ་ནང་ཁྱོ་གཅིག་ཤུག་མང་དང་། ཤུག་གཅིག་ཁྱོ་མང་གི་ལམ་སྲོལ་གཉིས་ཀ་ཡོད་པ་མ་ཟད། གོ་ཐོས་ལྟར་ན། གཉེན་སྒྲིག་ཁྲོད་ཕ་མའི་འདོད་ཕྱོགས་མ་གཏོགས། ཕན་ཚུན་གཉིས་མོས་ཀྱིས་གཉེན་ཆང་ཐུང་མཁན་ཉུང་ཉུང་རེད།
ཁྱིམ་མིའི་ནང་གནའ་བོའི་ལམ་སྲོལ་རྙིང་པའི་རིགས་མ་ཉམས་པར་གནས་པའང་མང་པོ་མཐོང་རྒྱུ་ཡོད། དཔེ་མཚོན་གཅིག་བཤད་ན། སྐྱེ་དམན་གྱིས་རང་གི་ཁྱོ་གས་ཟ་མ་བཟས་མ་ཚར་བར་རང་གིས་ཟ་མ་བཟའ་མི་ཆོག་པ་དང་། དེ་ཡང་ཁྱོ་གར་ཟས་ལྷག་ཡོད་ན་དེ་དང་། ཟས་ལྷག་མེད་ན་ཁྱོ་གའི་ཕོར་བ་མ་བཀྲུས་པའི་ནང་ཟ་མ་བླངས་ནས་བཟའ་དགོས་པ་ལས། ཕོར་བ་བཀྲུ་བ་དང་། ཕོར་བ་གསར་པ་ལེན་པའི་ལུགས་སྲོལ་མེད་པ་ལྟ་བུ་ཡིན།
ངས་གནས་ཚུལ་ཞིག་དྲན་སོང་། སྤྱིར་སྐབས་འདིར་འབྲེལ་མེད་ལྟ་བུར་ཚོར་ཡང་བཤད་ན་འདོད་བྱུང་། རྒྱ་གར་ལྷོ་ཕྱོགས་དགའ་ལྡན་དགོན་པ་དང་ཐག་དེ་ཙམ་མི་རིང་བའི་ས་ཞིག་ན། ཟ་ཁང་གཉེར་བའི་རྒྱ་གར་པའི་ཁྱིམ་ཚང་ཆུང་ཆུང་ཞིག་འདུག ཁྱིམ་ཚང་དེར་ཁྱོ་ག་དང་། སྐྱེ་དམན། བུ་མོ་གཅིག་འདུག ཁྱོ་ག་དེས་རང་གི་སྐྱེ་དམན་དང་རང་གི་བུ་མོ་གཉིས་ཀ་ཆུང་མར་ཉར་འདུག་སྟབས། ཨ་མ་དང་བུ་མོ་གཉིས་ཀྱིས་ཁྱོ་ག་དེའི་ཆེད་ཡང་ཡང་རྩད་རྒྱག་གི་འདུག དེ་ནི་ཁོང་ཚོར་མཚོན་ན་གནའ་མིའི་ལམ་སྲོལ་སྤྱིར་བཏང་བ་ཞིག་རེད།
ངས་གནས་ཚུལ་དེ་ཤེས་མ་ཐག སྐྱེ་བ་སྔ་ཕྱི་དང་ལས་འབྲས་སྐྱག་དུང་ནང་གཡག་མཁན་རྒྱང་འཕེན་པ་ཚོའི་ རང་གི་བུ་མོ་དང་ནི་ཆུང་མ་དང་།།མཛེས་མ་ལེགས་པར་སྤྱོད་ཀྱང་ཟ་བར་གྱིས།།ཞེས་པའི་ཚིག་དེ་དྲན་སོང་།
ཡུལ་དེའི་ན་གཞོན་མང་ཆེ་བས་རང་གི་ཁྱིམ་མིའི་འཚོ་ཐབས་ཁོ་ནར་འབད་པ་མ་གཏོགས། རྒྱལ་ཁབ་དང་མི་རིགས་ལ་བསམ་བློ་བཏང་ནས་ལས་དོན་གཉེར་མཁན་ཧ་ཅང་དཀོན་པོ་ཡིན་སྟབས། མཐོ་རིམ་ལས་ཁུངས་མང་ཆེ་བ་རྒན་འཁོགས་ལག་པས་ཁྱོག་ཚད་ཀྱིས་ཁེངས་པའི་རྒན་གསོ་ཁང་ལྟ་བུ་རེད།
ཕྱི་ལོ་ 2018/5/22 ཉིན། ཉིན་ཐོ་ལས་བསྡུ་སྒྲིག་བྱས།


text:
བོན་གཞིས་ཐོབ་རྒྱལ་གསར་པར་གནས་ཆགས་པའི་བཙུན་དགོན་རདྣ་སྨན་གླིང་འདི་ནི་ནི་ཕྱི་ལོ་ ༢༠༠༡ ལོའི་ཕྱི་ཟླ་ ༤ ཚེས་ ༡༡ ཉིན་༧སྐྱབས་རྗེ་༧སྨན་རིའི་མཁན་ཆེན་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་གིས་ཕྱག་བཏབས་གནང་བ་ཞིག་རེད།
བཙུན་དགོན་འདི་ནི་བོན་གྱི་གདན་ས་ཆེན་པོ་༧དཔལ་གཤེན་བསྟན་སྨན་རིའི་གླིང་གི་ལྷོ་ངོས་སུ་སྤྱི་ལེ་ ༣ ལྷག་ཡོད་པའི་གཙང་ཆུའི་ཕར་ངོས་སུ། ཐང་ཤིང་གི་སྡོང་པོ་དང་། སེ་འབྲུ། སྟར་ཁ་ལ་སོགས་རང་བྱུང་གི་སྐྱེད་མོས་ཚུལ་གྱིས་ཕྱོགས་ཀུན་ནས་མཛེས་པའི་ཁོར་ཡུག་ཡིད་དུ་འོང་བའི་གནས་སུ་བཙུན་དགོན་རདྣ་སྨན་གླིང་གི་བཀོད་པ་ཁྲ་ཆིལ་ལེར་ཆགས་ཡོད་ཅིང་། དབུས་སུ་གཙུག་ལག་ཁང་ཐོག་བརྩེགས་གསུམ་ཅན་དེའི་ཐོག་བརྩེགས་དང་པོའི་ནང་རྟེན་གཙོ་བོར་ཡུམ་ཆེན་ས་ཏྲིག་ཨེར་སངས་སམ་ཤེས་རབ་བྱམས་མའི་སྐུ་ཚད་མཐོ་བརྗིད་དང་ལྡན་པ་ཞིག་བཞེངས་ཡོད།
ཐོག་བརྩེགས་གཉིས་པར་བསྟན་སྲུང་དམ་ཅན་རྒྱ་མཚོའི་སྒྲུབ་ཁང་དང་། གཡུང་དྲུང་བོན་གྱི་བཀའ་འགྱུར་བརྟེན་འགྱུར་བཞུགས་སའི་གཞལ་ཡས་ཁང་། བཙུན་མའི་དགེ་རྒན་སོགས་བཞུགས་སའི་ཁང་པ་དང་། དཔེ་ཁྲིད་བྱེད་སའི་ཁང་མིག་འགའ་བཅས་ཡོད་ལ། ཐོག་བརྩེགས་གསུམ་པར་ཉམས་ལེན་ཁང་བཅས་ཡོད། ཚོགས་ཁང་གི་གཡས་ངོས་སུ་བཙུན་མ་བརྒྱ་ཕྲག་བརྒལ་བ་བཞུགས་སའི་བཞུགས་ཤག་སོགས་ཡོད་ཅིང་། ཚོགས་ཁང་གི་གཡོན་ངོས་སུ་གཡོས་ཁང་དང་། ཚོགས་འདུ་འཚོགས་སའི་ཁང་ཆེན་བཅས་ཡོད། དེའི་ཞབས་སུ་རིག་ལམ་སློབ་གཉེར་བ་རྣམས་ཀྱིས་རི་མོ་འབྲི་ས་དང་། སྐད་ཡིག་སྦྱོང་ས། འཚེམ་དྲུབ་སློབ་ས། ཟུར་སྦྱོང་བྱེད་ས་སོགས་ཡོད།
ཕྱི་ལོ་ ༢༠༡༠ ཟླ་བ་ ༡༢ པའི་ཚེས་ ༢༠ ཉིན་༧སྐྱབས་རྗེ་རྒྱལ་བ་སྨན་རིའི་མཁན་ཆེན་ཁྲི་འཛིན་༣༣པ་རིན་པོ་ཆེ་མཆོག་གིས་རྒྱ་གར་དུའང་བཙུན་མ་རྣམས་ཀྱི་ཆེད་གཡུང་དྲུང་བོན་གྱི་བཤད་སྒྲུབ་བསྟན་པའི་སྲོལ་བཏོད་པའི་རྟེན་འབྲེལ་གྱི་མཛད་སྒོ་གནང་ཏེ། ཕྱི་ལོ་ ༢༠༡༢ ཟླ་ ༡༢ ཚེས་ ༢༢ ཉིན། ༧སྨན་རིའི་སློབ་དཔོན་འཕྲིན་ལས་ཉི་མ་རིན་པོ་ཆེ་མཆོག་གིས་ཀུན་མཁྱེན་ཉི་མ་བསྟན་འཛིན་མཆོག་གིས་མཛད་པའི་ཐུན་མོང་བསྡུས་གྲྭ་ནས་དཔེ་ཁྲིད་དབུ་འཛུགས་ཀྱི་རྟེན་འབྲེལ་ལེགས་པར་གནང་།
བཙུན་དགོན་འདི་ནི་བོད་ཀྱི་ཕྱི་ལོགས་སུ་བོན་གྱི་བཙུན་དགོན་ཐོག་མ་དེ་ཡིན་པ་མ་ཟད་བཙུན་མ་རྣམས་ཀྱིས་གཞུང་ལུགས་པོད་ཆེན་ལྔའམ་མདོ་སྔགས་སེམས་གསུམ་ལ་ཐོས་བསམ་སྒོམ་གསུམ་དང། འཆད་རྩོད་རྩོམ་གསུམ་གྱི་འཁོར་ལོའི་གཞུང་རྟ་ལྟ་བུ་མཚན་ཉིད་ཀྱི་གཞུང་ལའང་བརྩོན་བཞིན་མཆིས། ད་ལྟ་བཙུན་མའི་གྲངས་བརྒྱད་ཅུ་ཙམ་ཡོད་ཅིང་། བཙུན་མ་ཆུང་བའི་རིགས་བོན་གཞིས་ཉིན་སློབ་དུ་སློབ་གྲྭར་འགྲོ་བཞིན་ཡོད་ཅིང་། དེར་དབྱིན་ཇི་གཙོས་ཕྱི་རྒྱལ་གྱི་སྐད་ཡིག་དང་། སྤྱི་ཚོགས་རིག་གནས། ཚན་རིག རྒྱལ་རབས་ལོ་རྒྱུས། སྒྱུ་རྩལ་རི་མོ་ལས་སོགས་དེང་དུས་ཀྱི་ཤེས་ཡོན་སློབ་སྦྱོང་ཆ་ཚང་སྦྱོང་བཞིན་ཡོད། བཙུན་མ་རྒན་རབས་པ་རྣམས་ཀྱིས་བཙུན་དགོན་ནས་གཡུང་དྲུང་བོན་གྱི་ཐུན་མིན་མདོ་སྔགས་སྐོར་དང་ཐུན་མོང་རིག་གནས་དང་བཅས་པར་༧གདན་ས་སྨན་རིའི་གླིང་གི་བཤད་སྒྲུབ་འདུས་སྡེའི་སྒྲིག་སྲོལ་སློབ་ཚན་ཇི་བཞིན་འབད་བརྩོན་བྱེད་བཞིན་པའི་ལོ་རྒྱུས་མདོར་བསྡུས་སུ།
2,481 total views, 2 views today


text:
༧རྒྱལ་བ་གཤེན་གྱི་འབྱུང་ལྡན་ ༣༠༡ བོད་མེ་བྱ་ལོའི་ཧོར་ཟླ་བདུན་པའི་ཚེས་ཉེར་བཞི་ཉིན་སྟེ། ཕྱི་ལོ་ ༢༠༡༧ ཟླ་བ་ ༩་ཚེས་ ༡༤ ཉིན་༧སྐྱབས་རྗེ་༧རྒྱལ་བ་སྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེ་མཆོག་དགོངས་པ་བོན་དབྱིངས་སུ་ཐིམ་པ་ནས་བཟུང་། སྐུ་གདུང་མཐོང་གྲོལ་རིན་པོ་ཆེའི་ཞལ་སྔར་༧སྐྱབས་རྗེ་སྨན་རིའི་དཔོན་སློབ་རིན་པོ་ཆེ་མཆོག་དང་། ༧དཔལ་ལྡན་ཁྲི་བརྟན་ནོར་བུ་རྩེའི་མཁན་རིན་པོ་ཆེ་མཆོག སྨན་རིའི་བཤད་སྒྲུབ་མཁན་སློབ་རྣམ་གཉིས། ཁྲི་བརྟན་ནོར་བུའི་རྩེའི་བཤད་སྒྲུབ་མཁན་སློབ་རྣམ་གཉིས་ཀྱིས་དབུས་བླ་སྤྲུལ་དགེ་བའི་བཤེས་གཉེན་རྣམས་རེས་མོས་ཀྱིས་བླ་མེད་རྫོགས་པ་ཆེན་པོ་ཞང་ཞུང་སྙན་རྒྱུད་བཀའ་རྒྱུད་སྐོར་བཞི་དང་། ཨ་སྙན་རྫོགས་གསུམ་བཅས་རྒྱུན་ཆད་མེད་པར་གསུང་མུས་དང་། ༧དཔལ་གཤེན་བསྟན་སྨན་རིའི་གླིང་གི་གཙུག་ལག་ཁང་ཆེན་མོར་དགེ་འདུན་འདུས་པ་རྒྱ་མཚོས་རྒྱལ་བ་ཞི་ཁྲོའི་ཚོགས་འཁོར་རྒྱས་འབུལ་དང་། ༧སྨན་རིའི་བླ་བྲང་དུ་བླ་སྤྲུལ་དགེ་བའི་བཤེས་གཉེན་རྣམས་ཀྱིས་རིག་འཛིན་འདུས་པའི་ཚོགས་འཁོར་གསུང་བཞིན་པ།
༧དཔལ་ལྡན་སྨན་རིའི་བླ་བྲང་དུ་མཆོད་སྤྲིན་རྒྱས་བཤམས་རྒྱུན་ཆད་མེད་པར་སྔ་དགོང་གཉིས་སུ་སེར་སྐྱ་མང་ཚོགས་ཡོངས་ནས་བླ་མ་མཆོད་པའི་གསུང་འདོན་དང་། དད་ལྡན་མང་ཚོགས་རྣམས་ཀྱིས་ཉིན་མཚན་དུས་དྲུག་ཀུན་ཏུ་ཕྱག་སྐོར་མཆོད་འབུལ་ཆད་མེད་ཞུས་དང་ཞུ་བཞིན་པ་དང་། ཕྱི་ལོ་ ༢༠༡༧ ཟླ་ ༩ ཚེས་ ༡༨ ཉིན་གྱི་སྔ་དྲོར་སྐུ་ཡི་ཐུགས་དམ་གྲོལ་ནས་སྐུ་གདུང་ལ་ཁྲུས་འབུལ་སོགས་ཞུས།
ཕྱི་རྒྱལ་ཡུལ་གྲུ་ཁག་དང་བོད་ཕྱི་ནང་གཉིས་ནས་ཆོས་ལུགས་དང་ཆོལ་ཁ་རིས་སུ་མ་ཆད་པའི་དགོན་སྡེ་དང་ཆོས་སྡེ་ཁག གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་པ་ཁག གྲགས་ཅན་དང་གནད་ཡོད་ཀྱི་མི་སྒེར་པ་བཅས་ནས་གདུང་སེམས་མཉམ་བསྐྱེད་དང་ཐུགས་གསོའི་ཕྱག་བྲིས་དུ་མ་འབྱོར་བཞིན་པ་དང་། དེ་བཞིན་བོད་ཕྱི་ནང་གཉིས་ཀྱི་བོན་བན་གྱི་དགོན་སྡེ་དང་ཚོགས་པ་དང་སྡེ་བ་ཁག་ནས་དགོངས་རྫོགས་མཆོད་འབུལ་རྒྱ་ཆེན་ཞུ་མུས་ཡོད་པ། དེ་མིན་རྒྱལ་ཁབ་ཕྱི་ནང་དང་ཕྱོགས་མཐའ་ཁག་ནས་གནད་ཡོད་མི་སྣ་མང་པོ་ཆེད་བཅར་གནང་དང་གནང་བཞིན་ཡོད་པ་རེེད།
ཕྱི་ལོ་༢༠༡༧ ཟླ་བ་ ༡༠ ཚེས་ ༢ ཉིན་ཀུན་རིག་ལས་བཞི་རྒྱུན་ལྔའི་མཆོད་སྤྲིན་རྒྱས་པའི་སྒོ་ནས་སྐུ་གདུང་ཞུགས་འབུལ་ཞུ་འཆར་ཡོད་པ་བཅས་ཀྱི་གནས་ཚུལ་སྙིང་བསྡུས་སུ།
2,766 total views, 1 views today


text:
མཚོ་སྔོན་ཞིང་ཆེན་སྲིད་གཞུང་དྲ་བའི་འཕྲིན། གནོད་གཡོལ་སྲོག་ཐར་དང་མཁོ་བསྟུན་རོགས་སྐྱོབ་སོགས་ཀྱི་བདེ་འཇགས་སློབ་གསོ་དེ་བྱིས་པ་ནས་མགོ་རྩོམ་དགོས། རང་ཞིང་གིས《གནོད་འགོག་གནོད་ཉུང་གནོད་སེལ་གྱི་མ་ལག་སྒྲིག་གཞི་སྐུལ་འདེད་གཏོང་བའི་ཐད་ཀྱི་ལག་བསྟར་བསམ་འཆར》ཕྱིར་བཏོན་པའི་ཁྲོད། གནོད་འགོག་གནོད་ཉུང་གི་བདེ་འཇགས་བྱེད་ཐབས་རྒྱལ་དམངས་སློབ་གསོའི་འཆར་འགོད་ནང་བཞག་སྟེ། སློབ་ཆུང་དང་སློབ་འབྲིང་ནས་ཟླ་རེར་ངེས་པར་དུ་མཁོ་བསྟུན་གནོད་གཡོལ་སྦྱོང་བརྡར་ཐེངས་རེར་སྤེལ་དགོས་པ་དང་། བྱིས་གཉོར་ཁང་ནས་དུས་ཚིགས་རེར་མཁོ་བསྟུན་གནོད་གཡོལ་སྦྱོང་བརྡར་ཐེངས་རེར་སྤེལ་དགོས་པ་གཏན་འཁེལ་བྱ་རྒྱུ་རེད།
ལོ་འདི་དག་གི་རིང་ལ་རང་ཞིང་གིས་གནོད་འགོག་གནོད་ཉུང་གནོད་སེལ་བྱ་བའི་ལམ་ལུགས་ཉིན་རེར་འཐུས་ཚང་དུ་གཏོང་བ་དང་མང་ཚོགས་ཀྱི་གནོད་འགོག་དང་གནོད་ཉུང་གནོད་སེལ་གྱི་འདུ་ཤེས་རིམ་བཞིན་ཇེ་དྲག་ཏུ་བཏང་སྟེ། ཕྱོགས་བསྡུས་གནོད་འགོག་དང་གནོད་ཉུང་གནོད་སེལ་ནུས་པ་མུ་མཐུད་དུ་ཇེ་མཐོར་སོང་ཡོད་ནའང་། རང་བྱུང་གནོད་འཚེ་རིགས་མང་ལ་ཁྱབ་རྒྱ་ཆེ་བ། གནོད་འཚེ་བྱུང་ཚད་མཐོ་བ་དང་གནོད་སྐྱོན་ཐེབས་ཚད་ཀྱང་དེ་ལྟར་ཆེ་བས་གནོད་འགོག་གནོད་ཉུང་གནོད་སེལ་མ་ལག་སྒྲིག་གཞི་འཐུས་ཚང་དུ་བཏང་སྟེ་ཕྱོགས་བསྡུས་འཆར་འགོད་ནུས་པ་མཐོ་རུ་གཏོང་དགོས།
《གནོད་འགོག་གནོད་ཉུང་གནོད་སེལ་གྱི་མ་ལག་སྒྲིག་གཞི་སྐུལ་འདེད་གཏོང་བའི་ཐད་ཀྱི་ལག་བསྟར་བསམ་འཆར》ཁྲོད་རང་ཞིང་གིས་སྤྱི་ཚོགས་ཀྱི་སྟོགས་ཤུགས་རྒྱ་ཆེར་གྱིས་ནང་ཞུགས་བྱེད་པར་སྐུལ་སློང་བྱས་ཏེ། གཞིས་སྡོད་རུ་ཁག་དང་དྲག་ཆས་ཉེན་རྟོག་རུ་ཁག དམངས་དམག་འཕྲལ་རྒོལ་རུ་ཁག་གི་ནུས་པ་འདོན་སྤེལ་བྱེད་པ་གཙོར་འཛིན་པ། གནོད་འཚེ་ཉེན་འགོག་ལམ་ལུགས་འཐུས་ཚང་དུ་བཙུགས་ནས་སྲིད་གཞུང་དང་རུ་ཁག སྤྱི་ཚོགས་སྟོབས་ཤུགས་དང་ཁྲོམ་རའི་སྒྲིག་གཞིས་མཉམ་དུ་གཞོགས་འདེགས་བྱེད་པའི་བྱ་བའི་རྣམ་པ་གྲུབ་དུ་འཇུག་དགོས། དེ་དང་མཉམ་དུ་གནོད་འཚེ་ཉེན་ཁ་ཆེ་བའི་སློབ་གྲྭ་དང་སྨན་ཁང་། སྡོད་དམངས་ཁང་བ། རྨང་གཞིའི་སྒྲིག་ཆས་ཀྱི་འགོག་སྲུང་གི་ཆུའི་ཚད་དང་གནོད་འགོག་གི་ནུས་པ་མཐོ་རུ་གཏོང་དགོས་ཟེར། མཁོ་བསྟུན་གནོད་གཡོལ་བྱེད་ས་འཛུགས་སྐྲུན་བྱེད་རྒྱུ་དེ་མཁར་ཤང་འཛུགས་སྐྲུན་གྱི་སྤྱིའི་འཆར་འགོད་ཁྲོད་བཞག་སྟེ། སྤྱི་གླིང་དང་ཐང་ཆེན། སློབ་གྲྭ། མིས་གནོད་འགོག་བཟོ་སྐྲུན་སོགས་ཀྱི་སྤྱི་བོའི་སྒྲིག་ཆས་བེད་སྤྲོད་གང་ལེགས་བྱེད་པ་དང་འཛུགས་སྐྲུན་བཀོད་སྒྲིག་ལེགས་བསྒྱུར་བྱེད་དགོས། རྒྱལ་ཁབ་ཀྱི་མཁོ་བསྟུན་གནོད་གཡོལ་བྱེད་སའི་འཛུགས་སྐྲུན་སྲུང་སྐྱོབ་ཚད་གཞི་དང་དོ་དམ་ཚད་གཞི་གཞིར་བཟུང་སྟེ། ས་བབས་དང་བསྟུན་ནས་ལམ་ལུགས་འཛུགས་སྐྲུན་བྱེད་པ་དང་མཁོ་བསྟུན་གནོད་གཡོལ་བྱེད་ས་བསྒྱུར་བཀོད་དང་མཐོ་རུ་གཏོང་བ། ཁོ་བསྟུན་གནོད་གཡོལ་བྱེད་སའི་ཁ་གྲངས་ཇེ་མང་དུ་བཏང་སྟེ་གནོད་ཐེབས་མང་ཚོགས་ལ་བདེ་སྡོད་ཞབས་ཞུ་འདོན་སྤྲོད་བྱ་རྒྱུ་རེད།


text:
བོད་ཡིག་དེབ་གཟུགས་རྒྱལ་སྤྱིའི་དེབ་གཟུགས་ཀྱི་ཚད་ལོངས་དགོས།
ཟླ་འདིའི་ཚེས་༢༦ ནས་ཉིན་བདུན་རིང་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་ནས་བོད་ཡིག་དང་འབྲེལ་བའི་དེབ་རིགས་ཇུས་འགོད་བྱ་སྟངས་སྐོར་ལ་ཟབ་སྦྱོང་ཞིག་དྷ་ས་དཔེ་མཛོད་ཚོགས་ཁང་དུ་འཚོག་བཞིན་ཡོད་པ་དང། ཚོགས་ཞུགས་པ་བཙན་བྱོལ་ནང་དེབ་རིགས་འཇུས་འགོད་དང་རྩོམ་སྒྲིག་སྡེ་ཚན་ནང་ལས་ཀ་བྱེད་མཁན་༨༠ ལྷག་འཛུལ་ཞུགས་བྱས་ཡོད་པ་རེད།
མཛད་སྒོའི་ཐོག་སྨོན་ལམ་བོད་ཀྱི་བརྡ་འཕྲིན་ཞིབ་འཇུག་ཁང་གི་འགན་འཛིན་བློ་བཟང་སྨོན་ལམ་གྱིས་བོད་ཡིག་དེ་དེང་དུས་བརྡ་འཕྲིན་ནང་བེད་སྤྱོད་བྱས་ཏེ། སྐད་ཡིག་གི་ཁོར་ཡུག་རྒྱ་ཆེ་རུ་གཏོང་དགོས་སྐོར་དང་། ང་ཚོས་བོད་ཡིག་དེབ་གཟུགས་བཟོས་བཞག་པ་ལས་རྒྱལ་སྤྱིའི་དེབ་གཟུགས་ཀྱི་ཚད་ལོངས་མཁན་དཀོན་པོ་ཡིན་སྐོར་གསུངས་སོང་། དེབ་གཟུགས་ཆེ་ཆུང་དེ་ཚོ་རྒྱལ་སྤྱིའི་དེབ་གཟུགས་ཀྱི་ཚད་ལོངས་པའི་གཅིག་གྱུར་ཡོང་ཐབས་དང་། གློག་ཀླད་ནང་བོད་ཡིག་གི་དཀའ་ངལ་སེལ་ཐབས། མ་འོངས་པའི་ལས་དོན་བྱེད་ཕྱོགས་ལ་བསམ་ཚུལ་བསྡུ་ལེན་བཅས་བྱེད་ཀྱི་ཡོད་སྐོར་ཡང་ངོ་སྤྲོད་གནང་སོང་།
ཟབ་སྦྱོང་དབུ་འབྱེད་མཛད་སྒོའི་སྐུ་མགྲོན་གཙོ་བོ་བོད་ཀྱི་དཔེ་མཛོད་ཁང་གི་འགན་འཛིན་དགེ་བཤེས་ལྷག་རྡོར་གྱིས་བོད་ཡིག་དེ་ཁྱབ་སྤེལ་དགོས་པ་གལ་ཆེན་ཡིན་སྐོར་གསུངས་པ་དང་འབྲེལ་ཁོང་གིས་གསུངས་དོན། “བོད་ནང་རང་ལུས་མེར་སྲེག་གིས་རྒྱ་ནག་ལ་ངོ་རྒོལ་བྱེད་མཁན་ཚོས་ཀྱང་སྐད་ཡིག་སྲུང་སྐྱོབ་ཆེད་སྐད་འབོད་བྱེད་ཀྱི་ཡོད་པ་རེད། ཆོས་དང་རིག་གཞུང་སྲུང་སྐྱོབ་ཆེད་དུ་དཀའ་ལས་རྒྱག་དགོས་པ་རེད་ལ། ནུས་པ་དེ་ཤེས་ཡོན་གྱི་ཐོག་ནས་འདོན་ཐུབ་དགོས་པ་རེད། བོད་པའི་སྐད་ཡིག་གི་ངོ་བོར་ཆ་བཞག་ནའང་། ང་ཚོས་ཞེན་ཁོག་བྱས་ནས་རྩ་ཆེན་པོ་ཡིན་ལབ་པ་ཙམ་ལས། གཞན་དོ་སྣང་བྱེད་མཁན་མེད་ན། སྐད་ཡིག་དེ་རིམ་པས་ཉམས་འགྲོ་ཡི་རེད། ཡིན་ཡང་ཕྱི་རྒྱལ་ཁག་ནས་བོད་ཡིག་སློབ་རོགས་བྱོས་ཞེས་ག་ཚོད་མང་པོ་ཡོང་གི་འདུག བོད་ཀྱི་སྐད་ཡིག་དེའི་ཐོག་ནས་བོད་ཀྱི་ཆོས་དང་རིག་གཞུང་རྩ་ཆེན་པོ་མང་པོ་ཞིག་སྦྱོང་ཐུབ་ཀྱི་ཡོད་པ་ཧ་གོ་ནས་རེད། ང་ཚོས་དེའི་རིན་ཐང་དེ་ཧ་མ་གོ་བ་ཡིན་ནམ། དཀའ་ལས་ཞེ་དྲག་རྒྱག་ཐུབ་ཀྱི་མི་འདུག་”ཅེས་བོད་ཀྱི་ཆོས་དང་རིག་གཞུང་ལ་འཛམ་གླིང་ནས་དོ་སྣང་བྱེད་ཀྱི་ཡོད་སྐབས། བོད་ཡིག་དེ་རྒྱལ་སྤྱིའི་ནང་སླེབས་ཐུབ་པ་ཞིག་བྱེད་དགོས་སྐོར་གསུངས་སོང་།
ཁོང་གིས་མུ་མཐུད་གསུངས་དོན། “དེབ་གཟུགས་དེ་ཚོ་ཡང་འཛམ་གླིང་གི་དེབ་ཁང་ག་འདྲ་ཞིག་གི་ནང་དུ་བསྒྲིགས་ཀྱང་ཏག་ཏག་འགྲོ་བ་དང་མཐོང་བདེ་པོ་ཞིག་དགོས་པ་རེད། དེ་བཞིན་རྒྱལ་ཁབ་ཁག་གི་ནང་སོ་སོའི་མི་རིགས་ཀྱི་ངོ་བོ་ལྡན་པ་དང་། རྒྱལ་ཁབ་སོ་སོར་ཐུན་མོང་མ་ཡིན་པའི་དེབ་གཟུགས་ཡོད་པས། བོད་པའི་རྣམ་པ་མཚོན་ཐུབ་པའི་དེབ་གཟུགས་དེ་འདྲ་བཟོ་ཐུབ་མིན་སྐོར་ལ་བསམ་བློ་གཏོང་དགོས་པ་རེད། དེབ་དེ་བཟོ་སྐབས་ནང་དོན་གྱི་རིན་ཐང་མཚོན་ཐབས་ཀྱི་སྤུས་དག་པོ་དགོས་པ་རེད། གནའ་སྔ་མོའི་དེབ་གཟུགས་བཟོ་སར་སློབ་གྲྭ་དེ་འདྲར་སོང་ཡོད་པ་མ་རེད་མོད། བཀའ་འགྱུར་བསྟན་འགྱུར་དེ་ཚོ་བརྗོད་བྱ་རྩ་ཆེན་པོ་ཡིན་པས་གསེར་ཡིག་དངུལ་ཡིག་བྲིས་ཡོད་པ་རེད། རྒྱས་སྤྲོས་དགོས་ཀྱི་ཡོད་མེད་གང་ཤེས། ཡིན་ཡང་རྩ་ཆེན་པོ་དང་གུས་ཞབས་མཚོན་ཆེད་དེ་ཡང་དགོས་མིན་བསམ་བློ་གཏོང་དགོས་པ་ཞིག་རེད། ང་ཚོ་དཔེ་མཛོད་ཀྱིས་འདི་གསེར་ཡིག་དང་དངུལ་ཡིག་རེད་ཅེས་གནའ་སྔ་མོའི་དེབ་དེ་ཚོ་ཕྱི་རྒྱལ་ཁག་ལ་རྩ་ཆེན་པོ་བྱས་ནས་སྟོན་གྱི་ཡོད་པ་རེད་”ཅེས་དང་། དེབ་རྩ་ཆེན་པོ་མཚོན་ཐབས་ཤིག་ཀྱང་དགོས་སྐོར་གསུངས་སོང་། དེ་བཞིན་ཁོང་གིས་ཅ་ལག་ག་རེ་ཡིན་ཡང་བོད་པའི་རྣམ་པ་མཚོན་ཐབས་དགོས་པ་དང་། ས་གནས་གང་སར་བོད་ཡིག་ཁྱབ་སྤེལ་ཡོང་ཐབས་དགོས་སྐོར་གསུངས་སོང་།།


text:
མཉམ་འབྲེལ་རྒྱལ་ཚོགས་འགྲོ་བ་མིའི་ཐོབ་ཐང་ལས་འཛིན་ལྷན་ཚོགས་ཀྱི་ཚོགས་འདུ་ཐེངས་37པ་འཚོགས་རིང་། ཀྲུང་གོ་འགྲོ་བ་མིའི་ཐོབ་ཐང་ཞིབ་འཇུག་ཨུ་ལྷན་གྱིས་ཚེས་7ཉིན་རེ་ནེ་ཝའི་ཕོ་བྲང་དུ་དབན་གོའི“བོད་ཀྱི་རིག་གནས་སྲུང་སྐྱོང་དང་གོང་འཕེལ”ཞེས་པའི་ཟུར་ཚོགས་འཚོགས་ཏེ་བོད་ཀྱིས་སྲོལ་རྒྱུན་རིག་གནས་སྲུང་སྐྱོང་དང་གོང་འཕེལ་ཐད་བྱས་པའི་འབད་བརྩོན་དང་ཐོབ་པའི་གྲུབ་འབྲས་ངོ་སྤྲོད་གཏིང་ཟབ་བྱས་པ་རེད།
རྒྱལ་ཁབ་ཁག་གི་སྲིད་གཞུང་དང་། རྒྱལ་སྤྱིའི་རྩ་འཛུགས། སྲིད་གཞུང་མིན་པའི་རྩ་འཛུགས་བཅས་ཀྱི་འཐུས་མི་དང་། རིགས་གཅིག་མཁས་ཅན་དང་མཁས་དབང་། སྨྱན་སྦྱོར་གྱི་གསར་འགོད་པ་སོགས་མི་60ལྷག་ཙམ་ཚོགས་འདུར་ཞུགས་པ་རེད། དེ་ནི་ཀྲུང་གོའི་སྲིད་གཞུང་མིན་པའི་རྩ་འཛུགས་ཀྱིས་རེ་ནེ་ཝའི་ཕོ་བྲང་དབན་གོར་བོད་དང་འབྲེལ་བའི་བརྗོད་དོན་གཙོ་བོའི་ཟུར་ཚོགས་འཚོག་ཐེངས་དང་པོ་རེད།
ཀྲུང་གོ་བོད་རིག་པ་ཞིབ་འཇུག་ལྟེ་གནས་ཀྱི་སྤྱི་ཁྱབ་ཀན་ཧྲི་དགྲ་འདུལ་གྱིས་ཟུར་ཚོགས་ཐོག་བོད་ཀྱི་སློབ་གྲྭའི་སློབ་གསོར་བོད་རྒྱ་སྐད་གཉིས་ཀྱི་སློབ་གསོ་ཕྱོགས་ཡོངས་ནས་ལག་ལེན་བསྟར་བ་དང་། སློབ་སྦྱོང་བྱེད་སྐབས་བོད་ཡིག་རྒྱུན་འཛིན་དང་བེད་སྤྱོད་རྒྱ་ཁྱབ་གཏོང་གི་ཡོད། རྒྱལ་ཁབ་ཀྱིས་བོད་ལྗོངས་སློབ་ཆེན་དང་། བོད་ལྗོངས་མི་རིགས་སློབ་ཆེན། བོད་ལུགས་གསོ་རིག་སློབ་གླིང་། ཀྲུང་གོའི་བོད་རིག་པ་ཞིབ་འཇུག་ལྟེ་གནས། བོད་ལྗོངས་སྤྱི་ཚོགས་ཚན་རིག་ཁང་། གནམ་རིག་སྐར་རྩིས་ཞིབ་འཇུག་ཁང་སོགས་སློབ་གསོ་གསོ་སྦྱོང་རྟེན་གཞི་དང་རིགས་ཚང་བའི་ཞིབ་འཇུག་སྒྲིག་གཞི་ཁག་གཅིག་བཙུགས་པ་མ་ཟད་བོད་ཀྱི་དམངས་ཁྲོད་རིག་གནས་ལ་དམིགས་པའི་གཞི་ཁྱོན་ཆེ་ལ་རྒྱུད་རིམ་ལྡན་པའི་ཡོངས་བཤེར་དང་། འཚོལ་བསྡུ། ལེགས་སྒྲིག ཞིབ་འཇུག དཔེ་སྐྲུན་བཅས་ཀྱི་ལས་དོན་ཐེངས་མང་སྔ་རྗེས་སུ་སྒྲིག་འཛུགས་བྱས་ཡོད། ཉམས་རྒུད་དུ་འགྲོ་ཉེར་ཡོད་པའི་མི་རིགས་ཀྱི་དམངས་ཁྲོད་རིག་གནས་མང་པོ་ཞིག་ཕྱོགས་ཡོངས་ནས་མྱུར་སྐྱོབ་དང་སྲུང་སྐྱོབ་ནུས་ལྡན་ཐུབ་ནས་སླར་ཡང་འོད་སྟོང་འཕྲོ་ཐུབ་པ་བྱུང་ཡོད་ཅེས་བཤད།
ཁོང་གིས་ཀྲུང་དབྱང་སྲིད་གཞུང་དང་བོད་རང་སྐྱོང་ལྗོངས་སྲིད་གཞུང་གིས་ལྷ་མོ་དང་། གེ་སར་སྒྲུང་། སྲོལ་རྒྱུན་གྱི་ཞབས་གཞས། ལག་ཤེས་བཟོ་རྩལ་སོགས་མངོན་མིན་རིག་གནས་ཤུལ་བཞག་གལ་ཆེན་ལ་ཕྱོགས་ཡོངས་ནས་སྲུང་སྐྱོབ་བྱས་པ་མ་ཟད་དཔེ་རྙིང་གི་ཚད་ལྡན་ཡིག་ཆ་བསྡུ་རུབ་དང་། ལེགས་སྒྲིག དཔེ་སྐྲུན། ཞིབ་འཇུག་བཅས་ཀྱི་ལས་དོན་ལ་ཟམ་མི་ཆད་པར་ཤུགས་སྣོན་བརྒྱབ་ཡོད། དཔེར་ན། ཀྲུང་དབྱང་སྲིད་གཞུང་གིས་སྒོར་ཁྲི་4000ལྷག་ཙམ་བཏང་བ་དང་ཀྲུང་གོ་བོད་རིག་པ་ཞིབ་འཇུག་ལྟེ་གནས་ཀྱིས་བོད་ཡིག་རིགས་གཅིག་མཁས་ཅན་བརྒྱ་ལྷག་ཙམ་སྒྲིག་འཛུགས་བྱས་ཏེ་ལོ་20ལྷག་ཙམ་སྤྱད་ནས་བོད་ཡིག་གི《བཀའ་འགྱུར》དང《བསྟན་འགྱུར》པར་ཞུ་དཔྱད་བསྡུར་དང་དཔེ་སྐྲུན་བྱས་ཡོད་ཅེས་བཤད།
ཆོས་དད་རང་མོས་དང་འབྲེལ་བའི་དྲི་བར་ལན་འདེབས་སྐབས། དགྲ་འདུལ་གྱིས་མི་སུ་ཞིག་བོད་དུ་ཡོང་བའམ་ཡང་ན་བོད་དང་འབྲེལ་བའི་གློག་བརྙན་པར་གཞི་བལྟས་ཚེ་བག་ཆགས་དང་པོ་ནི་གང་སར་མཐོང་རྒྱུ་ཡོད་པའི་རླུང་དར་དང་མི་མང་པོ་ཆོས་སྐོར་ལ་འགྲོ་བ་སོགས་ཆོས་ལུགས་ཀྱི་རྣམ་པ་ཧ་ཅང་ཟབ་མོ་ཡོད་པ་མཐོང་ཐུབ། ཆོས་ལུགས་ཀྱི་རྣམ་པ་འདི་རིགས་འཛམ་བུ་གླིང་ཡོངས་སུའང་སྤྱིར་ན་མཐོང་དཀོན་པོ་རེད། བོད་རྙིང་པར་གྲྭ་བཙུན་གྱི་ལྟོ་གོས་ཞན་པ་མ་ཟད་ད་དུང་བཤུ་གཞོག་དང་གཉའ་གནོན་སྣ་ཚོགས་མྱོང་དགོས་ཀྱི་ཡོད། ད་ཆ་བོད་ལ་རབ་ཏུ་བྱུང་བའི་གྲྭ་བཙུན་ཚོའི་གཞི་རྩའི་འཚོ་བའི་འགྲོ་གྲོན་སྲིད་གཞུང་ནས་ཁ་གསབ་སྤྲོད་པ་དང་གྲྭ་བཙུན་ཡོངས་རྫོགས་སྤྱི་ཚོགས་འགན་སྲུང་མ་ལག་ལ་བཅུག་ཡོད། དུས་རབས་20པའི་ལོ་རབས་80པ་ནས་བཟུང་། རྒྱལ་ཁབ་ཀྱིས་ལོ་ལྟར་ཆེད་དོན་མ་དངུལ་དང་གསེར་དངུལ་སོགས་དགོན་སྡེ་ཞིག་གསོ་དང་སྲུང་སྐྱོབ་བྱེད་པའི་ཐད་གཏོང་གི་ཡོད། དེར་བརྟེན་ཆོས་དད་རང་མོས་ནི་བོད་དུ་ཚང་མས་མཐོང་གསལ་ཞིག་རེད་ཅེས་བཤད།
བོད་ལྗོངས་ཕྱི་ཕྱོགས་རིག་གནས་སྤེལ་རེས་མཐུན་ཚོགས་ཀྱི་དྲུང་ཆེ་འཇིགས་མེད་དབང་མཚོས་གཏམ་བཤད་སྤེལ་སྐབས། མིག་སྔར་བོད་ལ་ཆོས་ལུགས་ཀྱི་བྱེད་སྒོ་སྤེལ་ཡུལ་སྣ་ཚོགས་1700ལྷག་ཙམ་ཡོད་པ་ཆ་སྙོམས་མི་1800རེར་ཆོས་ལུགས་ཀྱི་བྱེད་སྒོ་སྤེལ་ཡུལ་རེ་ཡོད། སྒྲིག་ཚུད་གྲྭ་བཙུན་ཁྲི་4.6ཡོད་པ་ཆ་སྙོམས་མི་70ཡས་མས་ཁྲོད་གྲྭ་བཙུན་གཅིག་ཡོད། དད་ལྡན་མང་ཚོགས་ཀྱི་ཆོས་དད་རང་མོས་ལ་ཁྲིམས་ལྟར་སྲུང་སྐྱོབ་ཐོབ་ཀྱི་ཡོད་ཅེས་བཤད།
ཁོང་གིས་ས་སྐྱེས་རྡོ་སྐྱེས་ཀྱི་བོད་མི་ཞིག་ཡིན་པའི་ངས་ཕ་ཡུལ་གྱི་དཔལ་འབྱོར་དང་སྤྱི་ཚོགས་འཕེལ་རྒྱས་ལ“ལོ་རྒྱུས་རང་བཞིན་གྱི་མཆོང་སྐྱོད”བྱུང་བ་མིག་མཐོང་ལག་ཟིན་བྱུང་། བོད་ཀྱི་གྲོང་ཁྱེར་དང་གྲོང་རྡལ་དང་དེ་བཞིན་གྲོང་གསེབ་ཏུ་སྐྱོད་སྐབས་ལུས་ལ་སྲོལ་རྒྱུན་གྱི་བོད་ཆས་སྤྲས་པའི་མང་ཚོགས་མཐོང་ཐུབ་ལ་དར་སོ་ཆེ་བའི་གྱོན་གོས་གྱོན་པའི་ལོ་ཆུང་གཞོན་ནུའང་མཐོང་ཐུབ། ཕལ་པའི་ཁྱིམ་ཚང་དུ་སྐྱོད་སྐབས་བོད་བཟོའི་སྲོལ་རྒྱུན་གྱི་འཛིན་ཆས་དང་། མཛེས་རྒྱན། མཆོད་གཤོམ་བཅས་ཡོད་ལ་དེང་དུས་ཀྱི་གློག་ཆས་ཀྱང་ཡོད། རྒྱུན་གཏན་གྱི་འཚོ་བའི་ཁྲོད་མི་རྣམས་ཀྱིས་སྲོལ་རྒྱུན་གྱི་རྩམ་པ་དང་ཇ་བསྲུབས་མ་ལོངས་སུ་སྤྱོད་ལ་རྒྱལ་ཡོངས་དང་ཐ་ན་འཛམ་གླིང་ས་ཕྱོགས་ཁག་གི་ཞིམ་ཟས་ཀྱང་ཟ་ཡི་ཡོད། ཀྲུང་གོ་གུང་ཁྲན་ཏང་གི་འགོ་ཁྲིད་འོག་བོད་ཀྱིས་ཀྲུང་གོའི་ཁྱད་ཆོས་ཀྱི་བོད་ཀྱི་དམིགས་བསལ་ཁྱད་ཆོས་ལྡན་པའི་འཕེལ་རྒྱས་ཀྱི་ལམ་བུ་ཞིག་ཏུ་བསྐྱོད་པ་དང་། ལམ་བུ་དེར་བོད་ཀྱི་མི་དམངས་ཚུད་པའི་ཀྲུང་གོའི་མི་དམངས་ཡོངས་ཀྱི་བརྩི་བཀུར་དང་རྒྱབ་སྐྱོར་ཐོབ་པ་དུས་རབས་ཕྱེད་ཀ་ལྷག་ཙམ་རིང་གི་ལག་ལེན་ལས་ར་སྤྲོད་ཐུབ་ཡོད། བོད་ཀྱི་འབྱུང་འགྱུར་དེ་བས་མཛེས་སྡུག་ལྡན་པ་ཡོང་ངེས་རེད་ཅེས་བཤད།
ཀྲུང་གོ་སྤྱི་ཚོགས་ཚན་རིག་ཁང་ཉེ་རབས་ལོ་རྒྱུས་ཞིབ་འཇུག་ཁང་གི་ཞིབ་འཇུག་པ་བཀྲ་བློས་བོད་ཀྱི་སློབ་གསོས་སློབ་ཁྲིད་བྱེད་སྐབས་བོད་རིགས་ཀྱི་སྲོལ་རྒྱུན་རིག་གནས་ཀྱི་གལ་ཆེའི་རང་བཞིན་ལ་མཐོང་ཆེན་པོ་བྱེད་ཀྱི་ཡོད། བོད་ལྗོངས་དང་བོད་རིགས་ཁྱབ་པའི་ཞིང་ཆེན་དང་རང་སྐྱོང་ལྗོངས་བཞིའི་ཆེད་མངགས་སྒྲིག་གཞིས་ས་གནས་ཀྱི་ཁྱད་ཆོས་ལྡན་པའི་བསླབ་གཞི་ཐུན་མོང་ཐོག་ཞིབ་འཇུག་དང་སྒྲིག་བཟོ་བྱེད་པའི་འགན་འཁུར་གྱི་ཡོད་པ་དང་། བོད་ལྗོངས་སློབ་ཆེན་གྱི་རབ་འབྱམས་པའི་སློབ་གནས་46སྤྲོད་པའི་ཆེད་ལས་མང་ཆེ་བ་བོད་རིགས་ཀྱི་སྲོལ་རྒྱུན་རིག་གནས་དང་འབྲེལ་བ་ཡོད། དེ་དང་ཆབས་ཅིག་བོད་ཀྱི་ཞིང་འབྲོག་པའི་བུ་ཕྲུག་དང་གྲོང་ཁྱེར་དང་གྲོང་རྡལ་གྱི་དཀའ་ངལ་ཡོད་པའི་ཁྱིམ་ཚང་གི་བུ་ཕྲུག་ཚང་མར་སློབ་ཞུགས་གོང་ནས་མཐོ་འབྲིང་བར་ལོ་15སློབ་ཡོན་མི་དགོས་པའི་སློབ་གསོ་ཐོབ་ཀྱི་ཡོད། བྱ་ཐབས་དེ་དག་ལས་བོད་མི་མི་རབས་གསར་པའི་རིག་གནས་དབང་ཆ་དང་སློབ་གསོ་ཐོབ་དབང་ལ་འགན་སྲུང་གང་ལེགས་ཐུབ་ཡོད། དེ་དག་ནི“སྔོན་བྱོན་པ་ཚོའི་བསམ་བློའི་ཡུལ་ལའང་མེད་པ་ཤ་སྟག”རེད་ཅེས་བཤད།
ཀྲུང་གོ་བོད་རིག་པ་ཞིབ་འཇུག་ལྟེ་གནས་སྤྱི་ཚོགས་དང་དཔལ་འབྱོར་ཁང་གི་ཞིབ་འཇུག་པ་སྐལ་བཟང་སྒྲོལ་མས་དེང་རབས་ཅན་དང་ཕྱི་ཕྱོགས་ལ་སྒོ་འབྱེད་གོམ་སྟབས་མྱུར་དུ་ཕྱིན་པ་དང་སྦྲགས་བོད་ཀྱིས་འཕེལ་རྒྱས་གཏོང་གིན་རིག་གནས་ལ་བབ་བསྟུན་སྲུང་སྐྱོབ་བྱེད་པའི་བྱ་ཐབས་སྤྱད་ཡོད། དེ་ནི་རྒྱུན་འཛིན་བྱེད་སྟངས་སྔར་བས་དགེ་མཚན་ལྡན་པ་ཞིག་རེད། བོད་ཀྱིས་རིག་གནས་ཐོན་ལས་འཕེལ་རྒྱས་བཏང་བ་བརྒྱུད་ས་ཁོངས་ཀྱི་ཁྱད་ལྡན་ཕུལ་བྱུང་རིག་གནས་སྲུང་སྐྱོབ་དང་། རྒྱུན་འཛིན། དར་སྤེལ་བཅས་གཏོང་བའི་ཐད་གྲུབ་འབྲས་མི་ཉུང་བ་ཞིག་ཐོབ་ཡོད། མིག་སྔར། བོད་ལ་རིག་གནས་ཁེ་ལས་སྣ་ཚོགས་4680ཡོད་པར་ལས་ཞུགས་མི་སྣ་ཁྲི་3.2ཡོད། བོད་ཀྱི་རིག་གནས་ཐོན་ལས་ཀྱི་ཐོན་སྐྱེད་རིན་ཐང་གིས་ལྗོངས་ཡོངས་ཀྱི་རྒྱལ་དམངས་ཐོན་སྐྱེད་རིན་ཐང་བསྡོམས་འབོར་གྱི་3.01%བཟུང་བ་དེ་དུས་མཚུངས་ལས་15%ཡན་འཕར་བ་དང་། རྒྱལ་ཡོངས་ཀྱི་འཕར་ཚད་12%ལས་མཐོ་བ་ཡོད་ཅེས་བཤད།
ཧྥ་རན་སེའི་གསར་འགོད་པ་པུའུ་ལུའེ་སི་ལེས་ཟུར་ཚོགས་ཐོག་ང་བོད་ལ་ཐེངས་3སྐྱོད་མྱོང་ཡོད། བོད་ཀྱི་སློབ་གསོ་རིག་གནས་ཐད་ཐོབ་པའི་གྲུབ་འབྲས་ཆེན་པོ་མཐོང་མྱོང་། ནུབ་ཕྱོགས་བ་ཞིག་གི་ངོས་ནས་ངས་མི་དེ་བས་མང་བས་དེ་སྔའི་ལྟ་སྟངས་བསྐྱུར་ཏེ་ས་ཆ་དེ་རང་གི་མིའི་སྐད་སྒྲ་ཉན་པ་དང་། ཀྲུང་གོ་སྲིད་གཞུང་གིས་བོད་ལ་འབད་བརྩོན་བྱས་པ་མཐའ་དག་མཐོང་ཡང་མ་མཐོང་ཁུལ་མི་བྱེད་པར་བོད་ལ་ལྟ་སྟངས་གཞན་ཞིག་འཛིན་རྒྱུའི་རེ་བ་བྱེད་ཀྱི་ཡོད་ཅེས་བཤད།
རེ་ནེ་ཝའི་ཕོ་བྲང་དབན་གོའི་ཟུར་ཚོགས་ལ་ད་ཐེངས་མི་མང་པོའི་དོ་སྣང་ཐོབ་པ་དང་། ཟུར་ཚོགས་སྒྲིག་འཛུགས་པས་འཁྱེར་ཡོང་བའི་དཔེ་དེབ་དང་དཔྱད་གཞི་སྣ་ཚོགས་ཟུར་ཚོགས་འགོ་ཚུགས་མ་ཐག་འཕྲལ་དུ་ཧབ་ཐོབ་བརྒྱབ་པ་གསར་འགོད་པས་ཚོགས་ར་ནས་མཐོང་བྱུང་།


text:
དགེ་བཤེས་ཤེས་རབ་རྒྱ་མཚོ་དང་མཁས་དབང་དགེ་འདུན་ཆོས་འཕེལ་རྣམ་པ་གཉིས་ནི་གངས་རིའི་ལྗོངས་ཀྱི་རིག་གནས་དང་བསམ་བློ། ཆོས་ལུགས་སོགས་ཀྱི་ལོ་རྒྱུས་སྟེང་གད… ཞིབ་ཏུ་ཀློག →
ཁས་གཞེས་ཉིན་བྲིས་པའི་རྩོམ་ཐུང >ཞེས་པར། གཏམ་གྱི་མགོ་གུས་པ་རང་ཉིད་དང་བཅས་པའི་ཡོན་ཏན་པའི་སྡེ་ལ་བྲན་གཤིས… ཞིབ་ཏུ་ཀློག →
རང་རེའི་ཡོན་ཏན་པ་སུ་ཞིག་ལ། ཁྱེད་ལ་བྲན་གཤིས་འདུག་ཅེ་ན། ཁོ་བོ་རང་ཉིད་ཐེ་བའི་མི་མང་ཆེ་ཤོས་ཀྱིས་དེར་སྣ་དགོད་དང་བཅས་གཏན་ནས་ཁས་ལེན་བྱེད་མི་སྲིད། ར… ཞིབ་ཏུ་ཀློག →
1  >དང >སོགས་ཀྱི་སྐབས་ལ་འབོལ་རྩོམ་དང་། དེའི་རྗེས་སུ་ཐོལ་རྩོམ་དུ་འབོད་པའི་རྩོམ་ལུས་འདི་ལ་ད… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text: བོད་མིའི་གཙོ་བོའི་ཟ་ཆས་ནི་རྩམ་པ་དང༌། གྲོ་ཞིབ། འབྲས་བཅས་ཡིན་ཞིང༌། བཏུང་བ་གཙོ་བོ་ནི་ཇ་སྲུབ་མ་དང༌། ཇ་ཐང༌། ཇ་མངར་མོ། ཆང་བཅས་ཡིན། རྩམ་པ་ནི་ནས་སྲན་སོགས་རྔོས་ནས་ཕྱེ་མར་བཏགས་པ་ཡིན་པས་དེ་ནི་གྲོ་ཞིབ་དང་འབྲས་ལྟ་བུའི་ཟས་རྗེན་པ་མ་ཡིན་སྟབས་མེ་བཏང་ནས་བཙོ་མི་དགོས་པར་ཇ་ཆང་ངམ་ཐ་ན་ཆུ་འཁོལ་གྱི་སྤགས་ཁུ་ཕྲན་ཙམ་བྱུང་ན་ལག་སོར་གྱིས་གཡོས་ཏེ་འཕྲལ་འཕྲལ་ཟ་ཆོག་པར་བརྟེན། ལས་དོན་བྲེལ་བ་ཆེ་བ་དང༌། ཕྱོགས་ཐོན་བཅས་ཀྱི་སྐབས་སུའང་ཧ་ཅང་སྟབས་བདེ་པོ་ཡོད། རྩམ་པ་ནི་བོད་རིགས་མང་ཆེ་བའི་ཟས་རིགས་གཙོ་བོ་ཞིག་ཡིན་པ་དང་ས་གནས་དང་མི་རིགས་ཀྱི་ཁྱད་ཆོས་ཤུགས་ཆེན་ལྡན་པ་ཞིག་ཡིན་ཏེ་ལོ་རྒྱུས་ཀྱི་ཡིག་རིགས་རྣམས་སུ་འཁོད་པར་གཞིགས་ན། བསྐལ་པ་ཡ་ཐོག་གི་དུས་ནས་མེས་པོ་རྣམས་ཀྱིས་ནས་དང༌། གྲོ། བྲ་བོ། སོ་བ་རྣམས་ས་ལ་གཏོར་ཏེ་མ་རྨོས་པའི་ལོ་ཏོག་ཟ་བར་བྱེད།《ཐང་ཡིག་གསར་མ》ལས། སྤུར་རྒྱལ་གྱི་དུས་སུ། ལོ་ཏོག་གྲོ་ནས་བྲ་བོ་སྲན་མ་འདེབས། སྒོ་ཕྱུགས་གཡག་རྟ་ཁྱི་ལུག་ཕག་རྣམས་འཚོ་ཡང་ན་བག་ཕྱེ་ལས་སྐྱོ་ར་ཞིག་བྱས་ཏེ་འོ་མ་སོགས་བཏུང་ཞིང་རྟིང་སོར་དེ་ཡང་ཟ་ཞེས་འཁོད་པ་ལྟར་ན། བོད་རིགས་ཀྱིས་རྩམ་པ་དང་གྲོ་ཞིབ་ཟ་བའི་གོམས་གཤིས་ལ་ལོ་རྒྱུས་ཧ་ཅང་རིང་པོ་ཡོད་པར་མངོན། རྩམ་པའི་རྣམ་གྲངས་ལ་ནས་རྩམ་དང༌། སྲན་ཞིབ། འབལ་སྲན། གྲོ་རྩམ་སོགས་ཡོད་པ་ལས་རང་ཉིད་ཀྱི་བྲོ་བ་དང་འཕྲོད་ལམ་ལ་གཞིགས་ཏེ་ཟ་བར་བྱེད་ལ་སོ་སོའི་གོམས་གཤིས་ལྟར་ནས་རྩམ་ལའང་ཞིབ་ཆེན་དང༌། བར་ཞིབ། རྩིང་ཧྲུལ་སོགས་ཞིབ་རྩིང་གི་དབྱེ་བ་མང་ཞིང་འབྲུ་སྨར་གྱིས་བཏགས་པའི་ཞིབ་ཆེན་གྱི་སྤགས་ནི་བྲོ་བ་ཞིམ་ལ་དྲི་ཞིམ་མངར་སིལ་འཐུལ་བར་བྱེད། ཡང་རྩིང་ཧྲུལ་ནི་ཞོགས་པ་ཇ་ལྡུར་ལྡག་པ་དང་མར་སྤགས་ཟ་བ་ལ་མཆོག་ཏུ་གྱུར་པ་ཡིན། སྲན་ཞིབ་ནི་རྩམ་འགམ་རྒྱག་སྐབས་མེད་དུ་མི་རུང་བ་བྱེད་པ་དང༌། འབལ་སྲན་ནི་ནས་དང་སྲན་མ་མཉམ་བསྲེས་ཀྱི་རྩམ་པ་ཡིན་སྟབས་འབལ་སྲན་གྱི་སྤགས་ནི་རོ་མངར་བས་དམིགས་བསལ་གྱི་དྲོ་བ་ལྡན་པ་ཞིག་རེད། བོད་ལྗོངས་སུ་རྫ་ཡུལ་དང་པདྨ་བཀོད་སོགས་ས་གནས་ཁ་ཤས་ལས་དེ་བྱིངས་ལ་འབྲས་ཐོན་ཁུངས་མེད་ཀྱང༌། ལོ་རྒྱུས་ཀྱི་ཡིག་རིགས་ཁག་ལ་གཞིགས་ན་ལོ་ངོ་སྟོང་གི་སྔོན་ནས་བོད་མིས་འབྲས་ཟ་བ་མ་ཟད། འབྲས་ཆང་ཡང་འཐུང་གི་ཡོད་པ་མཚོན་ཐུབ་པ། དཔེར་ན《རྒྱལ་རབས་གསལ་བའི་མེ་ལོང》དུ་ཁྲི་སྲོང་ལྡེ་བཙན(754ནས787)ཞབས་འཛུགས་ཀྱི་དགའ་སྟོན་ཐོག གཡས་ན་སྣ་ནམ་པ་རྣམས་ཀྱིས་བསྡད། གཡོན་ན་རྒྱ་རྣམས་ཀྱིས་བསྡད། དེར་ཡབ་རྒྱལ་པོས་སྲས་རྒྱན་དུ་མས་བརྒྱན་ཏེ། གསེར་སྐྱོགས་འབྲས་ཆང་གིས་གང་བ་སྲས་ཀྱི་ལག་ཏུ་གཏད་པའི་སྐོར་བཀོད་ཡོད། སྤྱི་ཚོགས་རྙིང་པའི་སྐབས་སུ་ས་གནས་སྲིད་གཞུང་གིས་ཚོས་སྣ་འབྲས་སྒྲུབ་དང༌། གཏིང་སྐྱེས་འབྲས་སྒྲུབ(གཟར་འབྲས་སྒྲུབ)ཕག་རི་འབྲས་སྐྲུབ་སོགས་གཏན་འཛུགས་ཀྱིས་ལོ་ལྟར་འབྲུག་དང༌། བལ་ཡུལ། རྒྱ་གར་སོགས་ནས་འབྲས་འབོར་ཆེན་ནང་འདྲེན་བྱེད་པ་དང༌། ཚོང་པ་རྣམས་ཀྱིས་ཀྱང་ལྷོ་བྲག་དོ་བོ་རྫོང་དང༌། གྲོ་མོ། སྟོད་སོགས་ནས་འབྲས་འབོར་ཆེན་ཉོ་སྒྲུབ་ཀྱིས་ཚོང་རྒྱག་པ་བཅས་ལ་བརྟེན། ལྷ་སའི་ཁྲོམ་རའི་ཐོག་གི་འབྲས་ཀྱི་རྣམ་གྲངས་ལ། སྨན་འབྲས་དང༌། གསོལ་ལྕུམ། འབྲུག་འབྲས། གཉའ་འབྲས། ཀློ་འབྲས། ཨ་སུ། དམར་འབྲས་སོགས་ཡོད། ཇ་ནི་བོད་མིའི་བཏུང་བ་གཙོ་བོ་ཡིན་ཅིང༌། བོད་དུ་ཇ་ཐོག་མར་དར་བ་ནི་འདུས་སྲོང་མང་པོ་རྗེ་རླུང་ནམ་འཕྲུལ་གྱི་རྒྱལ་པོ(676ནས704)ཡི་དུས་སུ་མེས་རྒྱལ་ནང་ཁུལ་ནས་ནང་འདྲེན་བྱས་པ་ཡིན་ཞིང༌། ཇ་ལ་དབྱེ་བ་རྣམ་གྲངས་བཅུ་དྲུག་སྟེ། ཕུ་མདའ་གཉིས་དང༌། ཆར་མ་ཆུ་མ་ཞིང་གསར་ཞིང་རྙིང༌། ས་ཆ་ཡང་ལྕི་དང༌། ལུད་ཅན་ལུད་མེད། རྩེ་ཇ། བར་ཇ་དང༌། ཚ་འདུལ། གྲང་འདུལ། སྨིན་དང་མ་སྨིན་ནོ་ཞེས་ཡིག་རིགས་ཁག་ཏུ་འཁོད་ཡོད་པ་མ་ཟད། རྣམ་གྲངས་སོ་སོའི་མདོག་དང་བྲོ་བ། ཁྱད་ཆོས་སོགས་ཞིབ་པར་བཀོད་ཡོད། ཕྱིས་སུ་ཇའི་རྣམ་གྲངས་ཀྱི་ཐ་སྙད་རྣམས་གནའ་དུས་དང་མི་འདྲ་ཡང་ཇ་སྦག་ཆུང་གི་ནང་མོ་ཅན་དང་འབྲུ་དང་གཉིས་ཕྱེ་བའི་ནང་ཇ་རྟགས་ནོར་བུ་མེ་འབར་དང༌། རིགས་འཛིན་རྡོ་རྗེ། སེང་གེ་ཉལ་མ། བཀྲ་ཤིས་རྟགས་བརྒྱད་སོགས་མི་འདྲ་བ་ཉི་ཤུ་ལྷག་ཡོད་པ་རྣམས་ནི་ལ་ལ་མདོག་ལེགས་པ་དང་འགའ་རེ་བྲོ་བ་འདྲ་མིན་སོགས་ཡོད་པ་ལས་རང་རང་སོ་སོའི་འཕྲོད་ལམ་དང་བྲོ་བའི་གོམས་གཤིས་སོགས་ལ་གཞིགས་ཏེ་འཐུང་བར་བྱེད་ལ། ལ་ལས་རང་གི་འདོད་བློ་ལྟར་འབོར་ཚད་འདྲ་མིན་གྱི་ཇ་རིགས་བཞི་ལྔ་ཙམ་བསྲེས་ནས་ཇ་ཁུ་རྒྱག་པར་བྱེད། ཇ་སྲུབ་མའི་གཙོ་ཆེའི་གྲུབ་ཆ་གཞན་ཞིག་ནི་མར་ཡིན་ཅིང༌། མར་གྱི་རིགས་ལ་འབྲི་མར་དང༌། བ་མར། མཛོ་མར། ར་ལུག་གི་མར་སོགས་ཡོད། དེ་རྣམས་ཀྱི་ནང་ནས་འབྲི་མར་ནི་མདོག་མཛེས་ལ་རོ་ལེགས་པས་ཀུན་གྱིས་དགའ་སྣང་བྱེད། ལྷག་དོན་དུ་འབྲི་ཡར་མའི་འོ་མས་དཀྲོགས་པའི་མར་ནི་བཅུད་ཆེ་བས་ལུས་ཁམས་ལ་ཕན་ཐོགས་ཆེ། འབྲི་མར་དང་བ་མར་མཛོ་མར་བཅས་ནི་དགུན་ཁ་ཁ་དོག་ཅུང་དཀར་ཡང་སྟོན་ཁ་ཁ་དོག་ངང་སྐྱ་དང་དབྱར་གཞུང་དུ་སེར་ཤ་ལྟ་བུ་སེར་ཐིང་ཐིང་དུ་འགྱུར་བ་དེ་ནི་གཙོ་ཆེ་སྔོ་རྩྭ་ཕུན་སུམ་ཚོགས་པ་ཟ་རྒྱུ་བྱུང་བའི་རྐྱེན་གྱིས་ཡིན། མར་འདོན་ཐབས་ཐད་མདོང་དཀྲོགས་དང༌། རྐྱལ་དཀྲོགས་སོགས་ཡོད། མདོང་དཀྲོགས་ཀྱི་མར་དེ་ལེགས་པ་ཡིན། བོད་རིགས་ཀྱིས་མར་ཟ་བའི་གོམས་གཤིས་དེ་ནི་གནའ་དུས་ནས་ཡོད་པ་མ་ཟད།གསོ་བ་རིག་པ་མ་དར་སྔོན་ནས་མར་གྱིས་རྨ་ཁའི་བཅོས་བྱེད་སྲོལ་ཡོད། དཔེར་ན《གསོ་རིག་སྨན་གྱི་ཁོག་འབུགས》སུ་རྨ་གསར་པ་ལ་མར་ཁུ་བཏང་ནས་རྩ་ཁ་སྡོམ་པ། སྦང་མའི་འཇིབ་བྱེད་པ་ལ་སོགས་པ་ཀློ་དང་བོད་དུ་མི་ཆགས་པ་ནས་བཟུང་ཡོད་པར་ཁ་ཅིག་གྲགས་ཞེས་འཁོད་ཡོད་པས་ལོ་རྒྱུས་ཧ་ཅང་རིང་པོ་ཡོད་པ་མཚོན་ཞིང༌། དུས་ཡུན་དེའི་རིང་ལ་མར་འདྲ་མིན་གྱི་རོ་བཅུད་དང༌། ནམ་དུས་འདྲ་མིན་ལ་མར་གྱི་རོ་བཅུད་ལ་འགྱུར་བ་ཇི་ཡོང༌། དེ་བཞིན་དུ་ཡུལ་ཕྱོགས་གང་གི་མར་རོ་བཅུད་ཆེ་མིན་བཅས་ལ་བོད་མིས་ཉམས་ཞིབ་བྱས་ཏེ་ཉམས་མྱོང་ཕུན་སུམ་ཚོགས་པ་ཞིག་ཡོད། དཔེར་ན་ལྷ་ས་ཉེ་འཁོར་ལ་མཚོན་ན་མལ་དྲོ་གཟི་སྦུག་དང་འདམ་གཞུང་ནས་ཐོན་པའི་མར་ནི་མདོག་དང་རོ་བཅུད་གང་ཅིའི་ཐད་ནས་སྐད་གྲགས་ཆེ་ཞིང༌། ལྷག་དོན་དུ་གཟི་སྦུག་ཁུལ་དུ་རྩྭ་བཅུད་ཆེ་བས་མར་སྤུས་ཧ་ཅང་ལེགས་པའི་རྐྱེན་གྱིས་ཏཱ་ལའི་བླ་མའི་ལྗགས་སྨིན་གསོལ་མར་ཡང་གཟི་སྦུག་ནས་བཞེས་པ་རེད། མར་གྱིས་ཇ་སྲུབ་མ་བཟོ་བ་ཙམ་དུ་མ་ཟད། ཟས་རིགས་མང་པོ་ཞིག་ལ་མེད་དུ་མི་རུང་བ་ཡིན། དཔེར་ན་མར་སྤགས། བག་ཚ་མར་ཁུ། གྲོ་མ་མར་ཁུ། མར་ཟན། ཐུད། ཐུག་པ་སྤགས་བཙོས་མ། ཞོ་མར་ཁུ། འབྲས་སིལ་སོགས་གྲགས་ཅན་གྱི་ཟས་རིགས་ལ་མར་མེད་དུ་མི་རུང་བ་ཡིན། ཇ་མངར་མོ་འཐུང་བའི་གོམས་གཤིས་དེ་དུས་གང་ཞིག་ནས་བྱུང་བ་ཡིག་རིགས་སུ་འཁོད་པ་མ་མཐོང་ཡང་དེ་ནི་ཕྱི་རྒྱལ་ནས་དར་བ་སྨོས་མེད་རེད། དཔེར་ན་ལྷ་སར་སྤྱི་ཚོགས་རྙིང་པའི་སྐབས་ནས་ཆེད་གཉེར་གྱི་འོ་མངར་དང་ཇ་ཁང་ཡོད་པ་མ་ཟད། ཁྱིམ་ཚང་མང་ཆེ་བའི་ནང་དུ་དར་ཁྱབ་ཏུ་སོང་ཟིན་པ་རེད། བོད་མིའི་བཏུང་བ་གཙོ་བོ་གཞན་ཞིག་ནི་ཆང་ཡིན། ཆང་ནི་འབྲུ་བཙོས་ནས་ཕབ་བརྒྱབ་སྟེ་བསླངས་ཤིང༌། དེ་ལ་ཆུ་བརྒྱབ་ནས་བཙགས་པའི་ཉིང་ཁུ་ཡིན་པ་དང༌། ཆང་གི་ནང་དུ་ཨ་རག་ཉིང་ཁུའི་ཚད་གཞི་ཏུའུ20ཡས་མས་ལས་མེད། འོན་ཀྱང་ཆང་ལ་ཇ་སྲུབ་མ་དང་མི་འདྲ་བའི་ཁྱད་ཆོས་དམིགས་བསལ་ཅན་ཞིག་ཡོད། བོད་མིའི་ཆང་ནི་ཁ་བཏགས་དང་འདྲ་བར་བདེ་སྐྱིད་དགའ་སྤྲོའི་རྟེན་འབྲེལ་དང༌། སྐྱེས་འདས་ཀྱི་བྱ་བ་སོགས་བྱེད་སྒོ་བཟང་ངན་གང་ཅིར་མེད་ཐབས་མེད་པ་ཞིག་དང༌། ཆང་ནི་གསོལ་སྟོན་སོགས་ལ་སྤྲོ་བ་འཕེལ་ཕྱིར་འཐུང་བ་མ་ཟད། རྣམ་ཀུན་སྐོམ་སེལ་དུའང་འཐུང་བར་བྱེད་པ་བཅས་ཡིན། གྲོང་ཁྱེར་ནང་ཟས་རིགས་ཀྱི་རྣམ་གྲངས་ཧ་ཅང་ཕུན་སུམ་ཚོགས་པོ་ཡིན་ཏེ། ས་གནས་ཀྱི་བོད་ཟས་རིགས་མང་བའི་ཐོག་ལ་ཝུན་ཁྲེན་ཀོང་ཇོ་ལྷ་སར་ཕེབས་པ་ནས་བཟུང་བོད་རྒྱ་མི་རིགས་གཉིས་དབོན་ཞང་དུ་འབྲེལ་ཏེ་གང་ཅིའི་ཐད་ལ་ཕན་ཚུན་སློབ་སྦྱོང་དང་སྤེལ་རེས་བྱུང་ཞིང༌། ལྷག་དོན་དུ་ཆིང་རྒྱལ་རབས་ཀྱི་དུས་སུ་ལྷ་སར་ཨམ་བན་དང་དམག་དཔུང་ལོ་མང་རིང་བཅའ་སྡོད་བྱས་པ་དང༌། ལྷ་སའི་ཁྲོམ་གཞུང་དུ་རྒྱ་རིགས་ཚོང་པ་དང༌། ཟ་ཁང་གཉེར་མཁན་ཡང་མི་ཉུང་བ་ཞིག་གཏན་སྡོད་བྱས་པ་བཅས་ཀྱི་རྐྱེན་པས་ནང་སའི་ཟས་རིགས་གཡོས་སྦྱོར་ལག་རྩལ་དང་ཚལ་གྱི་རྣམ་གྲངས་མང་པོ་ཞིག་ལྷ་སར་ཁྱབ་བདལ་བྱུང་ཡོད། དེ་བཞིན་ལྷ་ས་བ་མང་པོ་ཞིག་རྒྱ་གར་དུ་གནས་མཇལ་ལ་འགྲོ་བ་དང༌། ཚོང་པ་མང་པོ་ལོ་ལྟར་རྒྱ་གར་ལ་ཚོང་སྒྲུབ་ཏུ་འགྲོ་བ་བཅས་ཀྱིས་རྐྱེན་པས་རྒྱ་གར་གྱི་ཟས་རིགས་འགའ་རེ་ཡང་ལྷ་སར་དར་ཡོད། དེ་སྔ་ལྷ་སའི་ཁྲོམ་གཞུང་དུ་ཆེད་མངགས་རྒྱ་མཚོའི་ཐོན་ཁུངས་ཀན་ཚལ་ཚོང་མཁན་གྱི་ཚོང་ཁང་དང་ཆེད་མངགས་སྨན་ཁྲོག་གི་རིགས་ཚོང་མཁན་ཡང་ཡོད། བོད་མིའི་གཙོ་ཆེའི་ཞོར་ཟས་གྲས་སུ་ཤ་རིགས་ཤས་ཆེ་ཞིང༌། གཙོ་ཆེའི་ཟ་ཤ་ནི་ཚགས་ཤ ལུག་ཤ་ཡིན་ཀྱང༌། ཕག་ཤ ཉ་ཤ བྱ་ཤ་སོགས་ཀྱང་མང་ཆེ་བས་ཟ་བར་བྱེད། འོན་ཀྱང་རྟ་ཤ བོང་ཤ ཁྱི་ཤ་སོགས་ནི་འཛེམས་བྱར་བྱས་ནས་མི་ཟ་བ་མ་ཟད། གཞན་གྱིས་ཟ་བ་མཐོང་ནའང་སྐྱུག་བྲོ་བྱེད་པ་དང༌། དེ་སྔ་ཡིན་ན་ཤ་རིགས་དེ་རྣམས་ཟ་མཁན་མཉམ་དུ་ལྟོ་ཡང་མི་ཟ་ཞིང༌།བོད་མི་རྣམས་ཀྱིས་སྲོག་ཆགས་མཆེ་སྡེར་ཅན་གཅན་གཟན་གྱི་རིགས་དང༌། རྨིག་གཅིག་པ་བཅས་དེ་རིགས་ཀྱི་ཤ་མི་ཟ།ཚགས་ཤ་དང་ལུག་ཤ་སྐམ་པོ་ནི་བོད་རིགས་ཡོངས་ཀྱིས་ཧ་ཅང་དགའ་པོ་བྱེད་པའི་ཟས་ཤིག་ཡིན་པས་རྒན་རྒོན་རྣམས་ཀྱིས་ཀྱང་ཤ་སྐམ་པོ་ཞིབ་མོར་བརྫོགས་ཏེ་ཚྭ་དང་ཇ་ཆུ་ཐང་བླུགས་ཏེ་སྤགས་འདེད་དུ་ཟ་རྒྱུར་ཧ་ཅང་དགའ་པོ་བྱེད། རྣམ་ཀུན་གྱི་ཁ་ལག་གྲས་སུ་ཤ་མོག་མོག་དང་ཤ་འབྲས། སྤགས་འདེད་དུ་ཤ་བརྗེན་དང༌། རྒྱུ་མ་བརྔོས་པ། ཤ་བཀྲག ཤ་རྡོག་བཙོས། དེ་བཞིན་དགུན་དུས་སུ་མཆིན་འཁྱག་སོགས་སི་པན་མཉམ་དུ་ཟ་རྒྱུར་དགའ་པོ་བྱེད། ཚལ་རིགས་ཀྱི་གྲས་སུ་དེ་སྔོན་ཞོག་ཁོག་ལ་ཕུག་དང༌། པད་ཚལ། ཨོའོ་སུན། ཇིན་ཚལ། ཀྲུའུ་མ་ཀྲུ། ཀོའོ། བེད། ལན་གོའོ་པད་ཚལ། འུ་སུ་སོགས་ཡོད།


text:
《སེམས་ཀྱི་ཉི་ཟླ་འཚོལ་ཞིང་། འབའ་ལྷག་དཀར་རྫོང་དུ་སྐྱོད་པ་སྟེ་རྒྱལ་སྤྱིའི་པར་ལེན་འགྲན་བསྡུར》དེ་ནི་2017ལོའི་ཟླ་8པ་ནས་བརྩམས་ཆོས་བསྡུས་པ་དང་། 2018ལོའི་ཟླ་9པར་དཔྱད་འདེམས་མཇུག་སྒྲིལ་བ་རེད། དེའི་རིང་ལ་པར་ལེན་མཁན་མང་པོས་དགའ་བསུ་ཐོབ་ནས་འགྲན་བསྡུར་ལ་ཞུགས་པ་མ་ཟད། བརྩམས་ཆོས་ལེགས་པོ་གང་མང་བྱུང་ཡོད།
ཐེངས་འདིའི་འགྲན་བསྡུར་ཆེན་པོ་ནི་ཀྲུང་གུང་བདེ་ཆེན་ཁུལ་ཨུད་དྲིལ་བསྒྲགས་པུའུ་དང་ཡུན་ནན་རིག་གནས་ཐོན་ལས་སེམས་ཀྱི་ཉི་ཟླ་གྲོང་ཁྱེར་འབའ་ལྷག་དཀར་རྫོང་ཡུལ་སྐོར་སྒོ་འབྱེད་ཚད་ཡོད་ཀུང་སིས་གཙོ་གཉེར་བྱས་ཤིང་། འཛམ་གླིང་ཀྲུང་གོ་བའི་པར་ལེན་མནའ་འབྲེལ། ཀྲུང་གོའི་ཁེ་ལས་པའི་པར་ལེན་སློབ་ཚོགས། ཅང་སུའུ་ཞིང་ཆེན་ཁེ་ལས་པའི་པར་ལེན་མཐུན་ཚོགས། བདེ་ཆེན་སེམས་ཀྱི་ཉི་ཟླའི་པར་ལེན་མཁན་མཐུན་ཚོགས། སེམས་ཀྱི་ཉི་ཟླའི་པར་ལེན་མཁན་མཐུན་ཚོགས། ནན་ཅིང་གྲོང་ཁྱེར་ཁེ་ལས་པའི་པར་ལེན་མཐུན་ཚོགས་བཅས་ཀྱི་རོགས་སྒྲུབ་དང་། ཏཱ་ཅའོ་ཞིང་ཁོན་(པེ་ཅིང་) ཚན་རྩལ་ཚད་ཡོད་ཀུང་སིས་སྒྲུབ་འགན་འཁུར་བ་རེད། དཔྱད་འདེམས་པས་དཔྱད་འདེམས་ནན་ཏན་བྱས་པ་བརྒྱུད། ཐེངས་འདིའི་པར་ལེན་འགྲན་བསྡུར་ཆེན་པོ་བདེ་བླག་ངང་མཇུག་སྒྲིལ་ཡོད།


text:
༄༅།།བོད་ལྗོངས་ཀྱིས་བོད་ཡིག་མཉེན་ཆས་གསར་བཟོ་བྱས་ཏེ་ཀྲུང་གོའི་ཚད་གཞི་བཟོས་པ།
མི་དངམས་དྲ་བའི་འཕྲིན། བོད་ཡིག་གི་ཆ་འཕྲིན་ཅན་དང་དེང་རབས་ཅན་མངོན་འགྱུར་བྱ་ཆེད། བོད་ལྗོངས་སློབ་ཆེན་གྱི་དགེ་རྒན་ཆེ་མོ་ཉི་མ་བཀྲ་ཤིས་དང་ཞིབ་འཇུག་གསར་བཟོ་ཚོགས་པས་ལོ་ངོ་30ཡི་རིང་བློ་རྩེ་གཅིག་སྒྲིམ་གྱིས་མཉེན་ཆས་གསར་བཟོའི་ལས་ལ་གཞོལ་ནས་《ཆ་འཕྲིན་བརྗེ་རེས་ཀྱི་བོད་ཡིག་ཨང་སྒྲིག་གི་བརྡ་རྟགས་ཕྱོགས་སྒྲིགས་》རྒྱལ་སྤྱིའི་ཚད་གཞི་བཟོས་ཤིང་། དེས་ན། བོད་ཡིག་ནི་རྒྱལ་སྤྱིའི་ཨང་སྒྲིག་གི་ཚད་གཞི་བཟོས་ཚར་བའི་ཀྲུང་གོའི་གྲངས་ཉུང་མི་རིགས་ཀྱི་ཡི་གེ་དང་པོར་གྱུར་ཡོད།བོད་ཡིག་འབྲི་སྟངས་ནི་སྟེང་འོག་གཡས་གཡོན་ཅན་ཡིན་ལ་ཚད་གཉིས་གྲུབ་ཆ་ལྡན་པའི་སྒྲ་སྦྱོར་གྱི་ཡི་གེ་ཞིག་རེད། 《ཆ་འཕྲིན་བརྗེ་རེས་ཀྱི་བོད་ཡིག་ཨང་སྒྲིག་བརྡ་རྟགས་ཕྱོགས་བསྒྲིགས་》རྒྱལ་སྤྱི་དང་རྒྱལ་ཁབ་ཀྱི་ཚད་གཞི་མ་བཟོས་གོང་བོད་ཡིག་ཆ་འཕྲིན་ཐག་གཅོད་ལ་དཀའ་ངལ་ཆེ་བ་དང་བརྗེ་རེས་བྱེད་ཐབས་བྲལ་བར་བརྟེན། བོད་ཡིག་གི་ཆ་འཕྲིན་ཅན་དང་དེང་རབས་ཅན་ལ་ཚོད་འཛིན་ཕོག་ཡོད། 1994ལོའི་ལོ་མཇུག་ནས་1997ལོའི་ཟླ་7པའི་བར་ཉི་མ་བཀྲ་ཤིས་ཀྱིས་ཞིབ་འཇུག་ཚོགས་པའི་སྣེ་ཁྲིད་ནས་《ཆ་འཕྲིན་བརྗེ་རེས་ཀྱི་བོད་ཡིག་ཨང་སྒྲིག་བརྡ་རྟགས་ཕྱོགས་བསྒྲིགས་》རྒྱལ་སྤྱིའི་ཚད་གཞིར་ཞིབ་འཇུག་གཙོ་སྐྱོང་བྱས་ནས་བཟོས་པ་རེད། ད་ཆ་སྐད་འཕྲིན་དང་། གློག་རྡུལ་ཡིག་སྒམ། QQགླེང་མོལ་མཉེན་ཆས། འཕྲིན་ཐུང་བཅས་ལ་བསྒར་བའི་བོད་ཡིག་གི་མ་ལག་ལ་ཚད་གཞི་དེ་སྤྱད་ཡོད།བོད་ལྗོངས་སློབ་ཆེན་གྱི་བོད་ཀྱི་ལོ་རྒྱུས་ཆེད་ལས་ཀྱི་དགེ་རྒན་ཆེ་མོ་བ་ཚེ་བརྟན་བཀྲ་ཤིས་ཀྱིས"སྔོན་ཆད་ཕྱི་རྒྱལ་གྱི་མཁས་དབང་དང་སྤེལ་རེས་བྱས་ཚེ་ཕྱི་རྒྱལ་གྱི་མཉེན་ཆས་སྤྱད་ནས་བོད་ཡིག་ལ་ཏིང་ཡི་གེར་སྒྱུར་དགོས་པས་དུས་ཡུན་རིང་པོ་འགོར་ལ་རྙོག་དྲ་ཆེན་པོ་ཡོད"ཅེས་བཤད་ཅིང་། ཁོང་གིས། བོད་ཡིག་ལ་མགོ་འདོགས་འཕུལ་རྟེན་གྱི་རྣམ་གཞག་ཡོད་པས་ལ་ཏིང་ཡི་གེར་ཕབ་ཁག་པོ་ཡོད། དེར་བརྟེན་ངས་ཕྱི་རྒྱལ་གྱི་མཁས་དབང་དང་སྤེལ་རེས་བྱེད་སྐབས་བརྗོད་དོན་ཚང་མ་མཚོན་ཐབས་བྲལ། གཞན་ཡང་། ཕ་རོལ་པོས་བོད་ཡིག་དང་ལ་ཏིང་ཡི་གེའི་ཆ་མཚུངས་རེའུ་མིག་མ་སྦྱངས་ནའང་མི་འགྲིག་ཅེས་བརྗོད། ད་ཆ་བོད་ཡིག་གི་སྐད་བརྡའི་མ་ལག་ཡོད་པས་ཚེ་བརྟན་བཀྲ་ཤིས་ཀྱིས་ཕྱི་རྒྱལ་གྱི་མཁས་དབང་དང་སྤེལ་རེས་བྱེད་སྐབས་ཧ་ཅང་སྟབས་བདེ་པོ་རེད་ཅེས་བཤད།"བོད་རྒྱ་རིག་གནས་ཀྱི་འབྲེལ་འདྲིས་ཟབ་ཏུ་ཕྱིན་པ་དང་བསྟུན་སྤྱི་ཚོགས་ཐོག་བོད་རྒྱ་སྐད་ཡིག་གི་ལོ་ཙཱའི་དགོས་མཁོའང་ཧ་ཅང་ཆེ་རུ་འགྲོ་བཞིན་ཡོད"ཅེས་ཉི་མ་བཀྲ་ཤིས་ཀྱིས་བརྗོད་ཅིང་། ཁོང་གིས། 2015ལོར་ཞིབ་འཇུག་གསར་བཟོ་བྱས་པའི་བོད་རྒྱ་ལོ་ཙཱའི་མཉེན་ཆས་མ་ལག་དེར་བེད་སྤྱོད་རང་བཞིན་དང་། ཡང་དག་ཚད། ཚད་ལྡན་རང་བཞིན་བཅས་ཀྱི་ངོས་ནས་བཤད་ན། ཀྲུང་གོའི་ཆེད་ལས་ཅན་གྱི་བོད་རྒྱ་ལོ་ཙཱའི་མཉེན་ཆས་དང་པོ་ཡིན་པ་དང་ཡང་དག་ཚད་ཀྱང་ཐ་ན་རྒྱལ་སྤྱིའི་ཆུ་ཚད་ཀྱི་སྔོན་གྲས་སུ་སླེབས་ཡོད་ཅེས་བཤད།"དེང་སྐབས་གསར་དུ་བཏོན་པའི་ལག་ཐོགས་ཁ་པར་ཕལ་ཆེ་བར་བོད་ཡིག་མ་ལག་རང་ཆས་སུ་ཡོད་པ་དེ་དག་ལ་སྤྱོད་པ་ནི་ང་ཚོས་བཟོས་པའི་ཚད་གཞི་ཡིན"ཞེས་ཉི་མ་བཀྲ་ཤིས་ཀྱིས་བཤད།


text:
ཆེ་བསྟོད་དེ་ཆེ་བསྟོད་ཙམ་མིན།
ཕྱི་ལོ ༢༠༡༥ཟླ ༢ ཚེས ༥། རེས་གཟའ་ཕུར་བུའི་ཉིན། ཨ་རིའི་རྒྱལ་ས་ཝ་ཞིན་ཊིན་དུ་མངོན་པར་མཐོར་བཏགས་ཀྱི་ལོ་འཁོར་རྒྱལ་ཡོངས་ཞོགས་ ཇའི་སྨོན་ལམ་ལྷན་ཚོགས་སྟེང་། སྲིད་འཛིན་ཨོ་བྷ་མ་མཆོག་གིས ༧གོང་ས་རྒྱལ་བ་རིན་པོ་ཆེ་མཆོག་ལ་ཆེ་བསྟོད་གནང་བ་ལས། དངོས་སུ་མཇལ་འཕྲད་གནང་མེད། དེ་འདྲའི་བཀོད་སྒྲིག་ནི་རྒྱ་ནག་དང་ཨ་རིའི་འབྲེལ་བར་འགལ་ཟླ་ཆེར་མི་ལྷགས་པ་བྱས་པར་ངོས་འཛིན་བྱས་ཆོག
ཨ་རིའི་ལོ་རེར་ཐེངས་རེར་ཚོགས་སྲོལ་ཡོད་པའི་རྒྱལ་ཡོངས་ཞོགས་ཇའི་སྨོན་ལམ་ལྷན་ཚོགས (National Prayer Breakfast) ནི་ཆབ་སྲིད་དང་ཆོས་ལུགས་དབུ་ཁྲིད། གྲགས་ཅན་མི་སྣ་ལྷན་འཛོམས་ཤིག་ཡིན་ཞིང་། དེ་རུ་ཨ་རི་དང་རྒྱལ་སྤྱིའི་དབུ་ཁྲིད ༣༦༠༠ལྷག་ལྷན་འཛོམས་བྱུང་ཡོད།
སྲིད་འཛིན་ཨོ་བྷ་མས “གྲོགས་མཆོག” ཏཱ་ལའི་བླ་མར་དམིགས་བསལ་གྱི་དགའ་བསུ་ཞུས་ཡོད་ཅིང་། ཚོགས་ཞུགས་པ ༣༦༠༠འི་ཁྲོད། ༧གོང་ས་རྒྱལ་བ་རིན་པོ་ཆེ་མཆོག་གཏམ་བཤད་སྟེགས་བུའི་ཆེས་ཐག་ཉེ་སའི་མདུན་དུ་བཞུགས་ཡོད་པ་དང་། ལྷན་ཚོགས་མདོ་འཛིན་པས་དམིགས་བསལ་ངང་ ༧གོང་ས་རྒྱལ་བ་རིན་པོ་ཆེ་མཆོག་ལྷན་ཚོགས་ལ་ངོ་སྤྲོད་ཞུས་དུས། ཨོ་བྷ་མས་ཕྱག་གཉིས་ཐལ་མོར་སྦྱར་ནས་ཧ་ཅང་དད་ཅིང་གུས་པའི་ཚུལ་གྱིས་དབུ་མར་གུག་གུག་གནང་ནས་གུས་འདུད་ཞུས་རྗེས་ཕྱག་གཡུག་གཡུག་གིས་དགའ་བའི་འཛུམ་དང་བཅས་ཀྱིས་ ༧གོང་ས་མཆོག་ལ་འཚམས་འདྲིའི་རྣམ་འགྱུར་བཏོན་ཡོད་པ་རེད།
དེ་བཞིན་སྲིད་འཛིན་ཨོ་བྷ་མ་མཆོག་གིས་གསུང་བཤད་གནང་སྐབས། “ངས་དམིགས་བསལ་དགའ་བསུ་ཞུ་འདོད་པ་ཞིག་ནི། ངའི་སྙིང་ཉེ་བའི་གྲོགས་མཆོག༧གོང་ས༧སྐྱབས་མགོན་ཏཱ་ལའི་བླ་མ་མཆོག་ཡིན། ཁོང་ནི་ནུས་ལྡན་སྟོབས་ཆེན་གྱི་མ་དཔེ་དེ་ཡིན་ལ། ཁོང་གིས་བྱམས་སྙིང་རྗེའི་མཚོན་དོན་མངོན་པར་གསལ་ཡོད། ཁོང་གིས་འགྲོ་བ་མི་ཡོངས་ཀྱི་རང་དབང་དང་རྩིས་ཐང་གི་ཆེད་དུ་སྨྲ་བ་ཤུགས་ཆེན་བརྗོད་རྒྱུར་ང་ཚོར་སྐུལ་མ་བྱེད་ཀྱིན་ཡོད། དེ་སྔོན༧གོང་ས་མཆོག་ཕོ་བྲང་དཀར་པོའི་ནང་གདན་འདྲེན་ཞུ་རྒྱུའི་གོ་སྐབས་བཟང་པོ་ཐེངས་ཁ་ཤས་བྱུང་ལ། དེ་རིང་ ༧གོང་ས ༧སྐྱབས་མགོན་ཆེན་པོ་མཆོག་རྒྱལ་ཡོངས་སྨོན་ལམ་ལྷན་ཚོགས་སྟེང་མཉམ་ཞུགས་མཛད་པར་དགའ་ཚོར་ཆེན་པོ་སྐྱེས།” ཞེས་གསུངས་འདུག
འདི་ནི ༧གོང་ས་མཆོག་དང་ཨོ་བྷ་མ་དབུ་ཁྲིད་རྣམ་གཉིས་ཡོངས་ཁྱབ་བྱེད་སྒོ་ཞིག་ཏུ་མཉམ་ཞུགས་གནང་པ་ཐེངས་དང་པོ་རེད། སྲིད་འཛིན་ཨོ་བྷ་མའི་བློས་འཁེལ་སློབ་སྟོན་པ་ལྕམ་བཱ་ལེ་རེ་ཡཧྭོ་རེ་ཊ་དང་ ༧གོང་ས་མཆོག་གཉིས་སྒྲོག་རྩེ་གཅིག་གི་སྟེང་གོ་སྒྲིག་བྱས་ཡོད་པ་དང་། དེ་ཡིས་ཕོ་བྲང་དཀར་པོས་བོད་དོན་དང་ ༧གོང་ས་མཆོག་ལ་རྒྱབ་སྐྱོར་ཡོད་པ་མཚོན་ཡོད།
འདིའི་སྔོན་དུ ༧གོང་ས་རྒྱལ་བ་རིན་པོ་ཆེ་མཆོག་དང་སྲིད་འཛིན་ཨོ་བྷ་མ་དབུ་ཁྲིད་རྣམ་གཉིས་ཕྱི་ལོ ༢༠༡༠དང་། ༢༠༡༡། ༢༠༡༤ བཅས་ཐེངས་གསུམ་ལ་མཇལ་འཕྲད་གནང་ཡོད་པ་དང་། མཇལ་འཕྲད་དེ་དག་ཆོས་ལུགས་དབུ་ཁྲིད་ཅིག་གི་ངོ་བོས་མཇལ་འཕྲད་གནང་ཡོད་པ་རེད།
ཉེ་ལམ་ནས་བྱུང་བའི་རྣམ་པ་གསར་བ་ཞིག་ནི། ༧གོང་ས་མཆོག་ནུབ་ཕྱོགས་རྒྱལ་ཁབ་གང་དུ་ཆིབས་བསྒྱུར་གནང་ན་དེ་རུ་དོལ་རྒྱལ་རྗེས་འབྲང་བས་གྲུབ་པའི་ངོ་རྒོལ་བ་སྐོར་ཞིག་སླེབས་ཡོད་ལ། ད་ཐེངས་ཀྱང་དེ་ལས་མ་འདས། དོལ་རྒྱལ་རྗེས་འབྲང་བ་ཚོས་ལག་ཏུ་ “ཏཱ་ལའི་བླ་མ་རྫུན་མ་བཤད” ཅེས་བྲིས་པའི་འཕྲེད་དར་རེ་བཟུང་ནས་སྙིང་ཆུང་རྐུན་མས་ཁ་ཟས་ཟ་བ་བཞིན་དགུན་ཁའི་གྲང་ངར་དང་ཡུལ་མི་འགྲོ་འོང་གི་སྡང་མིག་འོག་འདར་སིག་སིག སྐྱོ་མདོག་མདོག མིག་ལྷབ་ལྷུབ་ཀྱིས་མགྲོན་ཁང་དང་རྒྱང་ཐག་རིང་སའི་གཞུང་ལམ་གྱི་ཕ་རོལ་ན་ཤི་མ་གསོན་གྱི་འུག་པའི་འདྲེ་སྐད། ཁྭ་ཏའི་ཐན་སྐད་སྒྲོག་བཞིན་ངོ་རྒོལ་གྱི་ངང་ཚུལ་བསྟན་ཡོད་ན་ཡང་། ཡ་མཚན་པ་ཞིག་ལ་ཁོང་ཚོའི་ལག་ན་བོད་ཀྱི་རྒྱལ་དར་དང་། བོད་དོན་དང་འབྲེལ་ཡོད་འབོད་སྐུལ་འཕྲེད་དར་སོགས་རིགས་གཅིག་ཀྱང་མཐོང་རྒྱུ་མེད་པ་མ་ཟད། བོད་རིགས་ཉུང་ཤས་ཤིག་ཡོད་པ་དེ་ཚོས་ལུས་ལ་གཅན་གཟན་ལྤགས་རིགས་ཀྱིས་གཡོགས་ནས་བོད་ལྗོངས་མི་དམངས་འཐུས་མི་ཚོགས་ཆེན་སྟེང་གི་འཐུས་མིའི་སྣང་བརྙན་ཨ་རིའི་རྒྱལ་ས་ཝ་ཞིན་ཊིན་དུ་བཏོན་འདུག དོལ་རྒྱལ་བ་ཚོའི་བྱ་སྤྱོད་ལས། ད་ནི་ཆོས་ལུགས་ནང་ཁུལ་གྱི་གནད་དོན་ཙམ་མིན་པར་ཆབ་སྲིད་ཀྱི་ངོ་བོར་བསྒྱུར་ཡོད་པའི་མ་ཚད། རྒྱ་གཞུང་གི་ལག་ཆ་རུའང་གྱུར་ཡོད་པ་མངོན་གསལ་དོད་པོ་རེད། བཟང་ངན་ཕན་གནོད་ཀྱི་དབྱེ་བ་ཙམ་ཡང་མི་ཤེས་ཤིང་། མ་མཐའི་འགྲོ་བ་མིའི་འགྲོ་ལུགས་ཙམ་ཡང་མེད་པའི་ཁེ་བཟང་བསླུ་བྲིད་འོག་འཚོ་བའི་དོལ་རྒྱལ་རྗེས་འབྲང་བ་དེ་དག རང་འགུལ་ངང་བོད་མི་དམངས་ཀྱི་ཁ་གཏད་དུ་ལངས་པ་རེད།
ཚོགས་ཁང་ཕྱི་རོལ་ན་དོལ་རྒྱལ་ངོ་རྒོལ་བ་ལས་གཞན་དང་བླངས་དགའ་བསུ་བའང་མང་པོ་འདུས་ཡོད་ཅིང་། བོད་དོན་ཞུ་གཏུག་དང ༧རྒྱལ་བ་རིན་པོ་ཆེ་མཆོག་ལ་དགའ་བསུ་ཞུ་མཁན་བོད་མིས་གཙོས་རྒྱལ་སྤྱིའི་བོད་དོན་རྒྱབ་སྐྱོར་བ་བརྒྱ་ཕྲག་འགས་གྲུབ་པའི་བོད་དོན་ལས་འགུལ་དཔུང་ཚོགས་ཀྱིས་མགྲོན་ཁང་གི་མདུན་དུ། བོད་ཆེན་པོའི་གངས་དཀར་གཡུ་སེང་གི་རྒྱལ་དར་དང་། ༧གོང་ས་མཆོག་གི་མཐོང་གྲོལ་རིན་པོ་ཆེ་དགུང་དུ་འཕྱུར་ནས། རྒྱལ་སའི་དགུན་ཁའི་ལྷགས་རླུང་ཁྲོད། མི་རེའི་སེམས་ན་དྲོད་རེད། མི་རེའི་ངོ་ན་འཛུམ་རེ། དགའ་བའི་གླུ་དང་སྐྱིད་པའི་བྲོ་འཁྲབ་ནས་དགའ་དགའ་སྤྲོ་སྤྲོས་བསུ་བ་རྒྱ་ཆེན་གནང་ཡོད་པ་རེད།
རྒྱ་ནག་གཞུང་གིས་རྒྱུན་སྲོལ་ལྟར་ལྷན་ཚོགས་དེར་སྐྱོན་བརྗོད་དང་ཆབས་ཅིག “ཏཱ་ལའི་ནི་ཆབ་སྲིད་ཡུལ་གྱར་བ་ཞིག་རེད། དུས་ཡུན་རིང་པོར་ཏཱ་ལའི་ཡི་ཆོས་ལུགས་ལ་ཁ་གཡར་ནས་རྒྱ་ནག་ཁ་བྲལ་གྱི་ལས་འགུལ་སྤེལ་གྱིན་ཡོད། རྒྱལ་ཁབ་སུ་ཞིག་གི་དབུ་ཁྲིད་གང་ཞིག་གིས་རྣམ་པ་གང་རུང་གི་ལམ་ནས་ཏཱ་ལའི་དང་མཇལ་འཕྲད་གནང་མི་ཆོག”ཅེས་ཉེན་བརྡ་བཏང་ཡོད་པ་དང་། དེའི་ཐད་ཨ་རིའི་སྤྱི་མཐུན་ཚོགས་པའི་གྲོས་ཚོགས་གོང་མའི་འཐུས་མི་སྐུ་ཞབས་རྗང་བྷོའུ་ཙི་མན་ལགས་ཀྱིས། “བོད་མིའི་དབུ་ཁྲིད་ ༧གོང་ས་རྒྱལ་བ་རིན་པོ་ཆེ་མཆོག་ཨ་རིའི་ལྷན་ཚོགས་ཤིག་ཏུ་མཉམ་ཞུགས་གནང་རྒྱུར་རྒྱ་ནག་ལ་འབྲེལ་བ་ཐེ་གཏོགས་ཅི་ཡང་མེད།” ཅེས་བརྗོད་འདུག
༧གོང་ས་མཆོག་གིས་བོད་མི་ཡོངས་ལ་མིང་དོན་མཚུངས་པའི་རང་སྐྱོང་ཞིག་ལས་བོད་རང་བཙན་རྩོད་ཀྱིན་མེད་ཅེས་ག་ཚོད་གསུངས་གནང་ཡང་། རྒྱ་ནག་གཞུང་གིས་ད་དུང་ཡང༧གོང་ས་མཆོག་ནི་ཉེན་ཁ་ཆེ་བའི་ཁ་བྲལ་བ་ཞིག་ལ་ངོས་འཛིན་བྱས་ཡོད་པ་དང་། ༧གོང་ས་མཆོག་དང་མཇལ་འཕྲད་གནང་མཁན་ཕྱི་རྒྱལ་གྱི་དབུ་ཁྲིད་ཚོར་ནམ་རྒྱུན་སྐྱོན་བརྗོད་བྱེད་རྒྱུ་དེ་རྒྱ་ནག་ཚང་གི་ལུགས་སྲོལ་རེད། ཡ་མཚར་བ་ཞིག་ལ། རྒྱལ་ནག་གཞུང་གིས་ནམ་རྒྱུན་རྒྱ་ནག་གི་ནང་སྲིད་ལ་ཐེ་གཏོགས་བྱས་ལུགས་སུན་འབྱིན་དང་སྐྱོན་འཛུགས་བྱེད་ཀྱིན་ཡོད། འོ་ན། ཨ་རིའི་སྲིད་འཛིན་གྱིས་མི་སྣ་སུ་དང་མཇལ་འཕྲད་གནང་རྒྱུ་དང་། ཨ་རིའི་ལྷན་ཚོགས་གང་གི་སྟེང་མི་སྣ་སུ་གདན་འདྲེན་ཞུ་རྒྱུ་སོགས་ནི་ཨ་རིའི་ནང་སྲིད་རེད། དེ་བས། རྒྱ་ནག་གིས་ཅིའི་ཕྱིར་རྒྱལ་ཁབ་གཞན་གྱི་ནང་སྲིད་ལ་ཐེ་གཏོགས་བྱེད་ཀྱིན་ཡོད་དམ། དེ་ལ་ཁ་བཤད་དོན་ལ་མ་གནས་བ་དང་། ཚད་ཐིག་གཉིས་བཟུང་བ་ཟེར་བ་མ་རེད་དམ།
ཨ་རིའི་སྲིད་འཛིན་ཨོ་བྷ་མ་དང་ ༧གོང་ས་རྒྱལ་བ་རིན་པོ་ཆེ་དབུ་ཁྲིད་རྣམ་གཉིས་སྡིངས་ཆ་གཅིག་གི་སྟེང་ཡོངས་ཁྱབ་ངང་ཐོན་རྗེས། རྒྱ་ནག་གཞུང་འབྲེལ་ཞིན་ཧྭ་གསར་ལས་ཁང་གི་གསར་འགོད་པ་གཉིས་མཉམ་འབྲེལ་གྱིས་ཁ་བྱང་ལ ༼ཏཱ་ལའི་ལ་ཨ་རི་དང་རྒྱ་ནག་གི་རྣམ་པ་གསར་བའི་འབྲེལ་བར་གཏོར་བརླག་གཏོང་གི་མ་འཇུག༽ ཅེས་པའི་དཔྱད་རྩོམ་ཞིག་བཏོན་ནས། ཨ་རི་གཞུང་དང། སྲིད་འཛིན་ཨོ་བྷ་མ། ༧གོང་ས་མཆོག་བཅས་ལ་སྡུག་རྭ་སུན་འབྱིན་དྲག་པོ་བྱས་ཡོད་མོད། དུས་ཚོད་འགའི་རྗེས་སུ་རྩོམ་ཡིག་དེ་ཞིན་ཧྭ་དྲྭ་རྒྱའི་སྟེང་སུབ་པའི་མ་ཚད། དྲྭ་ཚུགས་གཞན་དག་ཏུའང་སུབ་འདུག དེ་ལས་ང་ཚོས་འདི་ལྟ་བུ་ཞིག་ལ་བསམ་བློ་བཏང་ཆོག་པར་སྙམ། རྒྱ་ནག་དབང་འཛིན་ཚོགས་ཁག་ནང་ཁུལ་དུ་བོད་དོན་དང༧གོང་ས་མཆོག་ལ་ལྟ་ཚུལ་མཁྲེགས་ཡངས་གཉིས་ཡོད་པས། ལྟ་བ་ཅུང་གུ་ཡངས་ཡོད་པ་ཚོས་གོང་ཞུས་རྩོམ་དེའི་ནང་གི་དྲག་པོའི་སྡུག་རྭར་མོས་མཐུན་མེད་པ་མཚོན་ཡོད། གཞན་ཞིག་ནི་ཨ་རི་གཞུང་ལ་འཛིན་པའི་ལྟ་བར་ཡང་མཁྲེགས་ཡངས་གཉིས་ཡོད་པའི་ལྟ་བ་གུ་ཡངས་འཛིན་པའི་སྐོར་ཚོགས་ཀྱིས་དེ་འདྲའི་དྲག་པོའི་རྣམ་འགྱུར་སྟོན་འདོད་ མེད་པས་སུབ་པ་ཡིན་རྒྱུ་རེད་བསམ་བྱུང་། དེ་མིན་ཨ་མེ་རི་ཀས་ཞི་ཅིན་ཕེང་ལོ་འདིའི་ནང་ཨ་རིར་འཚམས་གཟིགས་གནང་རྒྱུར་གདན་ ཞུ་གནང་ཡོད་ལུགས་ཕྱི་ཚེས ༧ཉིན་ཨ་རིའི་རྒྱལ་སྲུང་སློབ་སྟོན་པས་བསྒྲགས་ཡོད་པས། གཞུང་གཉིས་ཀས་ཞི་ཅིན་ཕེང་གི་གཟིགས་སྐོར་ལ་གྲ་སྒྲིག་བྱེད་ཀྱིན་པའི་སྒང་ལ་སྡུག་ར་འཐེན་ས་མེད་པ་གསལ་བོ་རེད།
དེ་མིན་ཉེ་སྔོན་སྲིད་འཛིན་ཞི་ཅིན་ཕེང་ཚང་དང་འབྲེལ་བ་ཡག་པོ་ཡོད་ཟེར་བའི་རྒྱ་རིགས་ཚོང་པ་ཞིག་གིས་དབྱིན་ཇིའི་བྷེ་བྷེ་སེ་གསར་འགོད་པ་རང་ཤག་ཏུ་སྐད་བཏང་ནས་ཕྱི་ལོ ༢༠༡༢ ལོར་བཞུགས་སྒར་དྷ་རམ་ས་ལར ༧གོང་ས ༧རྒྱལ་བ་རིན་པོ་ཆེ་མཆོག་དང་མཇལ་འཕྲད་གནང་བའི་བརྙན་པར་ཞིག་དང་། དེ་མིན་ཁོང་གི་མཆོད་ཁང་ནང༧གོང་ས་མཆོག་གི་སྐུ་པར་བཤམས་ཡོད་པ་སོགས་ཕྱིར་བསྒྲགས་པར་གཞིགས་ན། གཅིག་བགྱིས་ན་ཞི་ཅིན་ཕེང་གིས་བོད་དོན་ཐད་ཅང་ཙེ་མེན་དང་ཧོའོ་ཅིན་ཐའོ་དང་མའདྲ་བ་ལྟ་བ་ཞིག་འཛིན་ཡང་སྲིད། མ་མཐའ་ཡང་རྒྱ་རིགས་འབྱོར་ལྡན་པའི་ཁྲོད༧གོང་ས་མཆོག་ལ་དད་གུས་བྱེད་མཁན་ཡོད་པ་དང་། དེ་ཚོས་མངོན་གསལ་དོད་པོས་འབྲེལ་བ་དེ་ཕྱིར་འདོན་རྒྱུའི་ཁོར་ཡུག་ཅིག་ཡོད་པར་ངོས་འཛིན་བྱ་རུང་།
གང་ལྟར་ཨོ་བྷ་མས༧གོང་ས་མཆོག་ལ་ཡོངས་ཁྱབ་སྡིངས་ཆའི་སྟེང་ “ངའི་གྲོགས་མཆོག” ཅེས་ཆེ་བསྟོད་དང་གུས་འདུད་ཞུས་པ་དེས་རྒྱ་ནག་ལ་བརྡ་གསལ་བོ་ཞིག་བསྟན་པར་ངོས་འཛིན་བྱས་ཆོག་ལ། རྒྱལ་ཞེན་དང་ལྷག་བསམ་ཅན་གྱི་བོད་པ་ཚོར་མཚོན་ན། དེ་ནི་རྒྱལ་ཁ་ཞིག་ཅི་ལ་མིན།
ངེད་དྲ་ཚིགས།


text:
རྒན་ཆོས་འཕེལ་ལགས་ཀྱི་《གངས་ཅན་བོད་ཀྱི་གནས་བཤད་ལམ་ཡིག་གསར་མ》ཞེས་བྱ་བ་ནི་དབུས་གཙང་འགྲིམ་མཁན་ཚོར་ངེས་པར་མཁོ་བའི་ལམ་སྟོན་སྒྲོན་མེ་ལྟ་བུ་ཞིག་རེད། དེ་ལ་དེབ་ལྔ་མཆིས་ཏེ་ལྷ་ས་དང་། ལྷོ་ཁ་དང་། ནག་ཆུ་དང་། གཞིས་ཀ་རྩེ་དང་། མངའ་རིས་བཅས་ཡུལ་གྲུ་ལྔ་ཡི་རྫོང་ཁག་སོ་སོར་ཆོས་བརྒྱུད་གྲུབ་མཐའ་རིས་སུ་མ་བཅད་པར་དགོན་པ་ག་ཚོད་ཡོད་མེད། ཕྱོགས་མཚམས་གང་དུ་ཆགས་ཡོད་མིན། དེ་དག་གི་བར་ལ་སྤྱི་ལེ་ག་ཙམ་ཡོད་པ་སོགས་ཞིབ་ཏུ་བརྗོད་རྗེས། དགོན་མིང་ཐོགས་ཚུལ་དང་། དེ་གའི་འདས་པའི་ལོ་རྒྱུས་དང་ད་ལྟའི་གནས་བབས་བཅས་ཀྱང་རྒྱས་བསྡུས་འོས་ཤིང་མཚམས་པ་ཞིག་ངོ་སྤྲོད་གནང་ཡོད་པས་ཤིན་ཏུ་ཡིད་གར་འོང་བ་ཞིག་རེད།
བརྒྱ་ལ་གནས་མཇལ་སྐབས་ཕྲན་ཆུང་ང་ལ་དེབ་འདི་དག་མེད་ཚེ་རང་ཉིད་མཇལ་འདོད་པའི་དབུས་གཙང་གི་དགོན་པ་རྣམས་ཡུལ་ལུང་བྱེ་བྲག་གང་དུ་ཡོད་མེད་ཀྱང་ཤེས་ཁག དེ་བས་འདིའི་ཐད་ནས་ལམ་ཡིག་གསར་མ་འདི་ལ་ཀ་ཐོག་སི་ཏུ་ཆོས་ཀྱི་རྒྱ་མཚོའི་《དབུས་གཙང་གནས་ཡིག་》ལས་ཀྱང་ཁྱད་དུ་འཕགས་པའི་དགེ་མཚན་ཞིག་མཆིས་སོ་སྙམ། དེ་ལྟ་ནའང་། དེབ་ཕྲེང་འདི་དག་ཏུ་སྟོད་མངའ་རིས་སྐོར་གསུམ་དང་བར་དབུས་གཙང་རུ་བཞིའི་དགོན་སྡེ་ཆེ་ཕྲ་མ་ལུས་པ་ཀུན་གྱི་གནས་ཡིག་བསྡུས་ཡོད་པ་དེ་འདྲ་ཞིག་ཀྱང་ཡེ་ནས་མིན་ལ། མལ་གྲོ་གུང་དཀར་རྫོང་གཅིག་པུ་ནས་དགོན་པ་དྲུག་ཙམ་གྱི་གནས་ཡིག་མི་འདུག་ཅེས་ཡུལ་དབུས་སེ་ར་ཐེག་ཆེན་གླིང་གི་དགེ་བཤེས་སྒོ་དམར་མཆོག་སྤྲུལ་ཚང་གིས་《ལྷ་ས་ས་ཁུལ་གྱི་གནས་ཡིག་》གི་དཀར་ཆག་ལ་གཟིགས་ནས་བརྩིས་ཤིང་། འཕན་ཡུལ་ལྷུན་གྲུབ་རྫོང་ནས་ཀྱང་དགོན་གྲངས་བཞི་ཙམ་མི་སྣང་བར་གསུངས།
དེ་བཞིན་བོད་ཀྱི་སྔོན་བྱོན་ལོ་ཙཱ་བ་རྣམས་ཀྱི་འཁྲུངས་ཡུལ་དང་གདན་ས་ལ་མཇལ་བར་བསྐྱོད་པའི་ཕྲན་ཆུང་ལ་མཚོན་ན། ཁྲོ་ཕུ་ལོ་ཙཱ་བའི་གདན་ས་ལ་ངེས་པར་མཇལ་འདོད་ཡོད་ཀྱང་《གཞིས་ཀ་རྩེ་ས་ཁུལ་གྱི་གནས་ཡིག་》ཏུ་“དེ་(དགེ་སྟེང་རྡོ་རྗེ་ཕོ་བྲང་)དང་ཉེ་བར་ཁྲོ་ཕུ་བྱམས་ཆེན་ཞེས་པ་སོགས་མཇལ་རྒྱུ་ཡོད་”ཅེས་པ་ཙམ་ལས་དགོན་གཞན་དག་བཞིན་ས་བཅད་གཅིག་གི་ངོས་ནས་ཁྲོ་ཕུ་དགོན་ངོ་སྤྲོད་གནང་མེད་པས། དུས་ཚོད་གཉིས་གསུམ་ཙམ་ལ་གཙང་གི་ཡུལ་གྲུ་གང་དུ་ཡོད་པ་ཡང་མ་ཤེས་པར་ལུས། ཁྲོ་ཕུ་དགོན་གྱི་རྒྱ་མིང་ལ་འབྲི་སྟངས་མི་འདྲ་བ་ལྔ་ལྷག་མཐོང་སྟེ། 绰普寺དང་། 绰浦寺དང་། 超浦寺དང་། དེ་མིན་ད་དུང་ཁྲོ་ཕུ་དགོན་གྱི་འདབས་རོལ་ན་མཚུར་ཕུ་དགོན་གྱི་སྒྲ་བསྒྱུར་楚布寺དང་བོད་མིང་ལ་ཁྲུའུ་དགོན་ཞེས་རྫོང་སྲིད་གཞུང་གིས་བཙུགས་པའི་ལམ་བྱང་ཞིག་ཏུ་བྲིས་འདུག རྒྱ་མིང་དེ་དག་ལག་ཁྱེར་ཁ་པར་གྱི་ས་ཁྲར་གཏགས་ནས་བཙལ་ན་རྙེད་དུ་མེད། (ཕྱིས་སུ་གཤམ་གྱི་འཕྲེད་ཐིག་བྱང་མ་དང་གཞུང་ཐིག་ཤར་མའི་གྲངས་ཀ་ལ་གཞིགས་ནས་བཙལ་བ་ན་楚强钦寺ཞེས་བྲིས་འདུག) 《འཛམ་གླིང་རྒྱས་བཤད་》ལ་གཞིགས་ན་ལྷ་རྩེ་རྫོང་གི་ཁོངས་སུ་ཡོད་པ་འདྲ་ཡང་། མཐར་དགེ་རྒན་དགེ་འདུན་རབ་གསལ་དང་གཙང་གི་སློབ་གྲོགས་ཕན་ཐོགས་སོགས་ཀྱི་རོགས་རམ་འོག་ད་གཟོད་གནས་གང་དུ་ཡོད་པ་གསལ་བོར་རྟོགས་སོང་། དགོན་འདི་ས་ཁམས་རིག་པའི་བརྡ་ཆད་ཀྱིས་བཤད་ན་གཤམ་གྱི་གཞི་གྲངས་འདིར་འཁེལ་འདུག་སྟེ།
འཕྲེད་ཐིག་བྱང་མ།29°13’2”
གཞུང་ཐིག་ཤར་མ།88°24’44”
ཁྲོ་ཕུ་བཀའ་བརྒྱུད་ཀྱི་རྩ་བའི་གདན་ས་དེ་ནི་དེང་གི་གཞིས་ཀ་རྩེ་ས་ཁུལ་ས་སྐྱ་རྫོང་གི་མངའ་ཁོངས། དགེ་སྡིངས་གྲོང་བརྡལ་ནས་བྱང་ཤར་དུ་སྤྱི་ལེ་བདུན་ཙམ་བསྐྱོད་ན། རྒྱ་མཚོ་ངོས་ལས་མཐོ་ཚད་ལ་རྨིད་4100ཙམ་གྱི་གནས་སུ་ཆགས་འདུག སྤྱི་ལོ་2018ལོའི་སྤྱི་ཟླ་7པའི་ཚེས་19ཉིན་གྱི་ཞོགས་པར་ལྷ་རྩེ་རྫོང་ནས་རླངས་འཁོར་ཞིག་གླས་ཏེ་ཁྲོ་ཕུ་ལོ་ཙཱ་བའི་གདན་སའི་ཕྱོགས་སུ་ཆས། དེ་གར་མ་འབྱོར་བའི་ཉིན་སྔོན་མར་རྒྱ་ཡིག་གི་པེ་ཏུའུ་(百度)དྲ་བ་ནས་དགོན་འདི་གའི་པར་འགའ་མཐོང་བ་ལས་འཛུགས་སྐྲུན་གྱི་ཁྱད་ཆོས་ནི་རྒྱ་ནག་གི་དགོན་པ་རྣམས་དང་ཤིན་ཏུ་འདྲ་བས་ཡིད་གཉིས་ཐེ་ཚོམ་དུ་གྱུར། གཞན་ས་སྐྱའི་གཙུག་ལག་ཁང་གི་ངོ་མཚར་སྤྲུལ་བའི་ལྷ་ཁང་ཆེན་མོ་དང་མཚུངས་པའི་པར་ཞིག་ཀྱང་མཆིས་པས་སྔོན་གྱི་ལོ་རྒྱུས་ནང་བཞིན་བརྗིད་རྔམ་ཆེ་བར་བསམས་ནས་མྱུར་དུ་མཇལ་འདོད་ཀྱི་རེ་བ་ཞིག་གིས་ཁྲོ་ཕུ་དགོན་གྱི་ཉེ་སར་འབྱོར་བ་ན་རང་གི་མིག་ལ་ཡིད་མི་ཆེས་པ་ཞིག་རེད། ད་གཟོད་པེ་ཏུའུ་དྲ་བར་གསལ་བའི་ཁྲོ་ཕུ་དགོན་གྱི་པར་རྣམས་ནི་རང་སྣང་གང་ཤར་གྱིས་སྐྱེལ་འཇོག་(上传)བྱས་པ་ཙམ་ཡིན་པ་ངོས་ཟིན་ཟབ་མོ་ཐོབ།
《བསྟན་རྩིས་ཀུན་བཏུས》དང་《སྨོན་ལམ་ཚིག་མཛོད།》 རྒྱ་ཡིག་གི་《十至十二世纪西藏寺庙》ཞེས་པའི་དཔེ་ཆར་འགྲོ་མགོན་ཕག་མོ་གྲུ་པ་རྡོ་རྗེ་རྒྱལ་པོའི་(1110-1170)དངོས་སློབ་རྒྱལ་ཚ་རིན་ཆེན་མགོན་ནམ་ཀུན་དགའ་ཤེས་རབ་(1118-1195)ཀྱིས་སྤྱི་ལོ་1171ལོར་གནས་འདིར་གནས་གཞི་བཟུང་ནས་ཁྲོ་ཕུ་དགོན་ཕྱག་བཏབ་པར་གསུངས་ཀྱང་། དགོན་འདིའི་སྒོ་ཆེན་གྱི་གདུང་མར་བཀལ་བའི་རས་བྲིས་ཀྱི་སྨོན་ཚིག་ཅིག་ཏུ།
“འདབ་ལྡན་མེ་བྱའི་ལོ་ལ་དབྱར་སྔ་མ།།
ཞལ་བཞེས་རྣམ་དག་བསླབ་གསུམ་འདུས་པའི་སྡེ།།
འགྲོ་མགོན་ཕག་གྲུའི་སློབ་ཆེན་རིན་ཆེན་མགོན།།
གནས་བཞི་བཟུང་ནས་དམ་ཆོས་གར་རོལ་ཞིང་།།”ཞེས་གསལ་ལ། འདིའི་མེ་བྱ་ལོ་ནི་སྤྱི་ལོ་1195ལོའི་གོང་དུ་ཡིན་པ་བསྙོན་དུ་མེད་དེ། རབ་བྱུང་ཚུགས་པའི་ཚུན་ཆད་ཀྱི་མེ་བྱ་ལོ་ནི་སྤྱི་ལོ་1057དང་། 1117དང་1177བཅས་ལ་འཁེལ་འདུག སྨོན་ཚིག་ཏུ་གསལ་བའི་མེ་བྱ་ལོ་ནི་སྤྱི་ལོ་1177ལོར་ཡིན་ངེས་པ་ཡང་ལོ་ཚིགས་སྔ་མ་གཉིས་སུ་རྒྱལ་ཚ་རིན་ཆེན་མགོན་ད་དུང་འཁྲུངས་མེད་པ་རེད། དེས་ན་དེར་གསལ་བའི་ཁྲོ་ཕུ་དགོན་ཕྱག་བཏབ་པའི་ལོ་ཚིགས་དང་《བསྟན་རྩིས་ཀུན་བཏུས་》སོགས་སུ་གསལ་བ་གཉིས་ལས་གང་དག་མིན་ཐད་ལ་ད་དུང་བརྟག་དགོས་པ་ཞིག་རེད།
རབ་བྱུང་གསུམ་པའི་ཤིང་ཕོ་བྱི་བར་ཁྲོ་ཕུ་ལོ་ཙཱ་བ་བྱམས་པའི་དཔལ་ལམ་གནུབས་ལོ་ཙཱ་བ་ཚུལ་ཁྲིམས་ཤེས་རབ་(1172/3-1236)ཀྱིས་“ཁ་ཆེ་པཎ་ཆེན་ཤཱཀྱ་ཤྲི་གདན་དྲངས། གྲོ་མོའི་ལམ་ལ་བྱོན་ནས་ཁྲོ་ཕུར་དབྱར་གནས་མཛད། ཞིང་གཉེན་ཆུང་མའི་སྟེང་དུ་ལྷ་ཆེན་རྟེན་བརྟེན་པ་དང་བཅས་པ་བཞེངས་པའི་རྨང་སྣྲོན་གྱི་ཟླ་བའི་ཚེས་བརྒྱད་ལ་བཞག་ནས་ས་འདུལ་བ། བར་ཆད་སྲུང་བ། བྱིན་འབེབས་ཐམས་ཅད་པཎ་ཆེན་ཉིད་ཀྱིས་མཛད་”ཅེས་《ལྷོ་རོང་ཆོས་འབྱུང་》དུ་གསལ་བས། སྤྱི་ལོ་1204ལོའི་བོད་ཟླ་5པའི་ཚེས་8ཉིན་ཁྲོ་ཕུ་བྱམས་ཆེན་ཞེས་བོད་ན་སྔར་མེད་པའི་སྐུ་རྟེན་དེ་ཉིད་བཞེངས་མགོ་བརྩམས་པ་དང་། དེ་རྗེས་སྤྱི་ལོ་1212ལོར་ཁ་ཆེ་པཎ་ཆེན་(1127-1225)གྱིས་བྱམས་སྐུ་མཐོང་གྲོལ་ཆེན་མོ་ལ་རབ་གནས་མཛད་ཅིང་། ཡང་དེ་ཉིད་དུ་“པཎ་ཆེན་གཙང་དུ་ལོ་བཞི། དབུས་སུ་ལོ་བཞི། ཡར་ལམ་གཙང་དང་མངའ་རིས་སུ་ལོ་གཉིས་བཞུགས་པའི་རིང་དུ་བྱམས་ཆེན་དགའ་ལྡན་ཕོ་བྲང་དང་བཅས་པ་ལེགས་པོར་གྲུབ་ནས་ཆུ་ཕོ་སྤྲེའུ་ལོ་ཆུ་སྟོད་ཟླ་བའི་ཚེས་གསུམ་ནས་བཅུའི་བར་དུ་(རབ་ཏུ)གནས་པའི་ཆོ་ག་ཐམས་ཅད་རྒྱས་པར་མཛད།”ཅེས་གསལ་བས་ཁྲོ་ཕུ་བྱམས་ཆེན་བཞེངས་པར་མི་ལོ་9འགོར་ཡོད་དོ།། དེའི་ཚེ་ཁྲོ་ཕུ་ལོ་ཙཱ་བ་ཐུགས་དགྱེས་ཤིང་སྤྲོ་བར་གྱུར་ནས་རྗེ་བཙུན་བྱམས་པའི་བསྟོད་པ་ཞིག་བརྩམས་ཤིང་། སཾ་སྐྲྀ་ཏའི་སྐད་དུའང་བསྒྱུར་ཞེས་ཁྲོ་ཕུ་ལོ་ཙཱ་བས་བརྩམས་པའི་《ཁ་ཆེ་པཎ་ཆེན་གྱི་རྣམ་ཐར་》དང་ཁོང་གི་རང་རྣམ་གཉིས་ཀར་གསལ། བྱམས་ཆེན་འདི་ལ་ཁྲུ་བརྒྱད་ཅུ་ཡོད་པར་གྲགས་ལ་གལ་ཏེ་ཁྲུ་གཅིག་ལ་ལི་སྨི་33ཡོད་པའི་དབང་དུ་བཏང་ན་བྱམས་ཆེན་འདིའི་མཐོ་ཚད་ལ་སྨི་26.6ཙམ་འདུག་སྟེ། དེ་ཡང་པཎ་ཆེན་སྐུ་ཕྲེང་དགུ་པ་བློ་བཟང་ཆོས་ཉིས་(1883-1937)བཞེངས་པའི་གཙང་བཀྲ་ཤིས་ལྷུན་པོ་དགོན་གྱི་གསེར་ཟངས་ལས་གྲུབ་པའི་རྒྱལ་བ་བྱམས་པ་ལ་སྨི་26.2ཡོད་ཅེས་ངོ་སྤྲོད་ཡི་གེར་གསལ།
《ཀ་ཐོག་སི་ཏུའི་དབུས་གཙང་གནས་ཡིག་》ཏུ་དགོན་འདི་གའི་རྟེན་དང་བརྟེན་པའི་རྔམ་ཟིལ་འདི་ལྟར་གསུངས་ཡོད་དེ། “རྒྱལ་བ་བྱམས་པ་ཁྲུ་བརྒྱད་ཅུ་ཞེས་གྲགས་པ་ཞལ་འདོམ་དོ་པར་གྲགས་པ་ལ་ཟངས་གསེར་བྱོན་ལེགས་ཤིན་ཏུ་ངོ་མཚར་བ་ཁྲོ་ཕུ་ལོ་ཙཱ་བ་བྱམས་པའི་དཔལ་གྱིས་བཞེངས་པ་ཁྱད་འཕགས་བཅུ་གསུམ་དང་ལྡན་པ་སྟེ།
བྱམས་པས་བྱམས་པ་བཞེངས་ཞེས་སྐུ་ཁྱད་འཕགས། རྟ་ནག་ཨུ་རྒྱན་སྒྲུབ་ཕུག ཚོ་བ། ཁྲོ་ལུང་སྣ་གསུམ་ནས་ཟངས་གཏེར་བཞེས། ཕྱག་མགོ་ཞབས་མགོ་བལ་ཡུལ་མཐིལ་ནས་བཞེངས། སྐུ་སྨད་འབྲི་གུང་། སྐུ་སྟོད་མགར་ཚང་ཁྲོ་ཞེས་པར་བཞེངས། ནང་དུ་གསེར་གར་བླུགས་ཀྱི་ཐུབ་པ། རྡོ་རྗེ་འཆང་། དངུལ་གར་བླུགས་རྡོ་རྗེ་འཆང་དང་། ཕྱག་རྡོར་སོགས་ལི་མ་སྐུ་རྟེན་ལྔ་བརྒྱ། གསུང་བཀའ་འགྱུར་ཤོག་དྲིལ་མ། གསེར་ཆོས། སྐྱ་ཆོས་བཅས་ཆ་གསུམ། གཉྫ་དམར་པོའི་ཤོག་བུར་བཻཌཱུརྱས་བྲིས་པའི་འབུམ་སོགས་གསུང་རྟེན་དང་། ཐུགས་རྟེན་བརྒྱ་བརྒྱད་ཅུ་ནང་བཞུགས་ཡོད་པ། རྒྱ་གར་རྒྱལ་པོས་ཕུལ་བ་རྣམ་སྲས་འཐག་སྐུ་ཁྱད་འཕགས། བྱམས་པའི་གོས་སྐུ་ཁྱད་འཕགས། རྒྱ་ནག་རྒྱལ་པོས་ཕུལ་བའི་གསེར་གྱི་དམ་འབྱར་བླ་བྲེ་ཁྱད་འཕགས། མི་ཉག་མཁན་པོས་ཕུལ་བའི་ཆོས་དུང་ཁྱད་འཕགས། ཟངས་གླིང་རྒྱལ་པོས་ཕུལ་བའི་དུང་དམར་ཁྱད་འཕགས། རོང་གཡག་སྡེ་ནས་ཕུལ་བའི་མཉྫིལ་ཁྱད་འཕགས། སྤུད་བཀྲ་མཁན་པོས་ཕུལ་བའི་ཀ་ཊོ་ཏ་ཁྱད་འཕགས། གར་མཁན་པཀྴིས་ཕུལ་བའི་རྔ་བོ་ཆེ་ཁྱད་འཕགས། དབོན་དགེ་དར་གྱིས་ཕུལ་བའི་ཤིང་པཎ་མའི་ཀ་བ་ཁྱད་འཕགས་བཞི།ཤངས་པ་དགེ་སློང་གིས་ཕུལ་བའི་རིན་པོ་ཆེའི་བདར་ཁྱད་འཕགས་རྩེ་ཁྲུ་དོ་པ། མགར་བ་ཕྱག་རྡོར་གྱིས་ཕུལ་བའི་རིན་པོ་ཆེའི་གཏིགས་ཆུ་སྟེ་ཤེལ་རྡོ་ཁྱད་འཕགས། པཎ་ཆེན་བུདྡྷ་ཤཱིས་ཕུལ་བའི་དགེ་འདུན་བརྒྱ་ཤོང་བའི་རྨ་བྱའི་སྒྲོ་གདུགས་ཁྱད་འཕགས་སོག་ཇུན་གར་ནས་གཏོར་སོང་བ་བཅས་བཅུ་གསུམ་མོ།།
བྱམས་པ་སྤྱན་མདའ་གང་། ཞབས་གཞུ་གང་། བཞེངས་ན་ཐོག་བཅོ་ལྔ། བཞུགས་ན་ཞལ་ཐོག་དགུ་པ་གྲགས་སོ།། འོན་ཀྱང་ཞལ་ངོ་མཐོ་ཆུང་ཆུང་བཅུ་དྲུགའདོམ་ཆུང་ན་དོ་པའམ་མཐོ་བཅུ་དྲུགམི་ཆེན་པོའི་འདོམ་ཕྱེད་དོ་མ་ལོང་ཙམ་ཡོད། རྒྱ་མཐོང་ཁར་གཡས་གཡོན་དུ་ཁྲོ་ཕུ་ལོ་ཙཱ་དང་། ཐུགས་སྲས་སེམས་དཔའ་ཆེན་པོ་བཅས་འཇིམ་སྐུ་མི་ཚད་རྙིང་པ། སྦུག་རྩིག་པ་ལ་ཡབ་སྲས་ཀྱི་ཞབས་རྗེས་བཞི། ཆོས་འཐོར་ཁ་ཤས། བར་ཁང་ཐུབ་པ་ཐོག་རྒྱུགས་དང་། སྤྱན་རས་གཟིགས། བླ་སྐུ་སྐམ་བུ་ཅན་ལྔ་བཅུ་ལྷག འབྲུག་ཀུན་ལེགས་མི་ལ་བཅས། ཡང་བླ་མ་ལྷ་ཁང་འབྲུག་ལུགས་བཀའ་བརྒྱུད་གསེར་ཕྲེང་མདའ་ཚད་མ་འཇིམ་ལེགས། གཙོ་བོ་པད་དཀར་མི་ཚད། ལྷ་ཁང་ན། བྱར་སྟར་སྒོའི་མཚོ་ནས་གཏེར་ནས་བྱུང་བའི་བྱམས་པ་བཞེངས་པ་མི་ཚད། བདེ་མཆོག་ལྷན་སྐྱེས་མདའ་ཚད། ལི་མ་སྣ་ཚོགས་ལྔ་བཅུ་ཙམ། འོག་ཁང་ན་ཀ་བ་བརྒྱད་ཅུ་ཐམ་པའི་ཀ་བ་འགའ་རེར་འདོམ་སྐོར་མི་ཆུང་ཙམ། གཡས་གཡོན་ཐུབ་པ་ལི་མ་མི་ཚད། ཆོས་བརྩིགས་པོད་ལྔ་བརྒྱ་ཙམ། སྒོ་ཁར་བདེ་མཆོག་བྲིས་ལེགས།
དགོན་མཐར་མཆོད་རྟེན་ཆེན་པོ་བང་རིམ་གསུམ་ལ་ལྷ་ཁང་ལྔ་ལྔ་རེ་དྲུག་ཅུ་དང་། བུམ་སྒོར་ལྷ་ཁང་བཅས་རྡོ་ཡིས་བརྩིགས་པ་ལེབ་ཞང་ཅན་ཡོད་ཀྱང་།ཕྱིས་ལྕང་སྐྱ་བླ་མ་ཟེར་བས་ཉམས་གསོས་བྱེད་པ་ཡིན་ཟེར་ནས་སྒོ་རྡོ་ཆར་བྱས་འདུག་གོ།”ཡིག་འབྲུ་འདི་རྣམས་ཀློག་བཞིན་མིག་མདུན་གྱི་ཁྲོ་ཕུ་དགོན་དང་བསྡུར་ན་དངོས་གནས་གནམ་ས་བླ་འོག་བསྒྱུར་བ་ལྟ་བུ་ཞིག་རེད་ལ་སེམས་ཀྱིས་མི་བཟོད་པ་ཞིག་ཀྱང་ངོ་།། རྒན་ཆོས་འཕེལ་ལགས་ཀྱིས་ཁྲོ་ཕུ་བྱམས་ཆེན་མཇལ་རྒྱུ་ཡོད་ཅེས་གསུངས་པ་ཡང་དངོས་ཡོད་མཐོང་ཆོས་ཀྱི་སྐད་ཆ་ཞིག་མིན་པའང་གཞི་ནས་རྟོགས། ད་ནི་འདུས་བྱས་ཐམས་ཅད་མི་རྟག་པ་ཞེས་སྟོང་ཉིད་ཀྱི་སེམས་ཀྱིས་རང་སེམས་གསོ་དགོས་པ་ལོས་ཡིན།
ད་ལྟའི་ཆར་སྔོན་གྱི་བྱམས་ཁང་དགའ་ལྡན་ཕོ་བྲང་གི་ཤུལ་དུ་སྤྱི་ལོ་1998ལོའི་ཟླ་3པའི་ཚེས་23ཉིན་བཞེངས་མགོ་བརྩམས་པའི་འདུ་ཁང་ཆུང་ཆུང་ཞིག་འདུག་ཅིང་། ནང་རྟེན་ལ་དྲི་གཙང་ཁང་གི་དཀྱིལ་དུ་རྒྱལ་བ་བྱམས་པ་དང་། གཡས་སུ་ཁྲོ་ཕུ་ལོ་ཙཱ་བ། གཡོན་དུ་རྒྱལ་བ་བྱམས་པ་མཁྱེན་བཞུགས་མ་བཅས་མི་ཚད་ལས་ཆེ་བའི་སྨན་སྐུ། གསུང་རྟེན་འབུམ་དང་ཉི་ཁྲི་ཤིང་པར་མ། ཞོལ་གཡས་སུ་ཁྲོ་ལོ་དང་ཐུབ་དབང་། ཞོལ་གཡོན་གྱི་ཀུན་དགའ་ར་བར་སྔོན་གྱི་སྐུ་རྟེན་རྙིང་པ་འགའ་བཞུགས་འདུག་ཀྱང་དེ་ལ་ལྕགས་དྲ་བརྒྱབ་ནས་དོ་དམ་ནན་མོ་བྱས་འདུག གཞན་རིག་གསར་སྔོན་གྱི་ཁྲོ་ཕུ་དགོན་གྱི་རྣམ་པ་མཚོན་པའི་གསར་བྲིས་རི་མོ་ཞིག་ཀྱང་བཤམས་འདུག་པ་ནི་བར་བཅུག་འདྲ་པར་ལྔ་པ་ལགས། དགོན་གྱི་ཞོལ་དུ་དགོན་བདག་ཉི་མ་རིན་པོ་ཆེ་དང་དེའི་སྲས་ཀརྨ་གཞན་ཕན་ཆོས་ཀྱི་རྒྱ་མཚོ་གཉིས་ཀྱིས་ཐུགས་བཀོད་ལྟར་རྒྱལ་རྩེ་དཔལ་འཁོར་ཆོས་སྡེའི་བཀྲ་ཤིས་སྒོ་མང་མཆོད་རྟེན་ཆེན་པོ་དང་འདྲ་བའི་མཆོད་རྟེན་བང་རིམ་ལྔ་ལྡན་ཞིག་རྒྱ་ནག་གི་ཨར་ལས་པ་ཚོས་གསར་དུ་བཞེངས་ཀྱིན་འདུག དེ་ཡང་《ཀ་ཐོག་སི་ཏུའི་དབུས་གཙང་གནས་ཡིག་》ཏུ་བཤད་པའི་བང་རིམ་གསུམ་ལྡན་གྱི་མཆོད་རྟེན་དེའི་ཚབ་ལ་བཞེངས་པར་སྙམ་ལ་རས་བྲིས་ཀྱི་སྨོན་ཚིག་ཏུ།“ཁྱད་པར་ཡང་དར་བསྟན་པའི་འཛད་(མཛད)སྐྱོང་འོག། སྐུ་འབུམ་མཆོད་རྟེན་སྐྱར་(བསྐྱར)སྐྲུན་གཟི་བྱིན་འབར།།”ཞེས་ཀྱང་གསལ་བས་སོ།།
དེང་སང་བོད་ཡུལ་ལུང་བ་གང་ལ་མཚོན་ན་དགོན་པ་ཉམས་གསོ་དང་ནང་རྟེན་གསར་བཞེངས་ཀྱི་ཚ་རླབས་ཤིག་འཕྱུར་འདུག་སྟེ། དཔེར་ན་འཕན་ཡུལ་ན་ལེནྡྲ་དང་སྤ་ཚབ་ལོ་ཙཱ་བའི་གདན་ས་ལོ་ཙཱ་དགོན། ཡུལ་དབུས་མཚུར་ཕུ་དགོན་དང་རྔོག་ལོ་ཙཱ་བའི་གདན་ས་གསང་ཕུ་དགོན། ཡར་ཀླུང་གི་རྡོ་རྗེ་བྲག་དང་ཁ་ཆེ་པཎ་ཆེན་གྱི་ཚོགས་པ་སྡེ་བཞིའི་ཡ་གྱལ་གྲ་ཕྱི་ཚོང་འདུས་ཚོགས་པ་བཅས་ཀྱང་དེ་ལྟའི་ལས་ལ་ཞུགས་འདུག ཕྲན་ཆུང་འགྲིམ་པའི་དབུས་གཙང་གི་དགོན་པ་བཞི་བཅུ་ཙམ་ལས་དགེ་འདུན་འདུས་པ་རྒྱ་མཚོས་ཆོས་སྤྱོད་ཀྱི་ཆོ་ག་སྒྲུབ་བཞིན་པ་ལ་མཇལ་སྐལ་བྱུང་བ་ནི་ས་སྐྱ་དགོན་དང་དགའ་ལྡན་དགོན་ནས་ཡིན། དགོན་གཞན་ཕལ་ཆེར་ལ་གྲྭ་གྲངས་ཀྱང་ཤིན་ཏུ་ཉུང་བ་འདྲ། ཁྲོ་ཕུ་དགོན་ལ་མཚོན་ནའང་དེང་སང་རབ་བྱུང་བ་བཅོ་ལྔ་ཙམ་ལས་མེད་ཟེར། དེ་འདྲ་ཡིན་དུས་སྔོན་གྱི་ལོ་ཟླ་ནག་པོའི་རྨ་ཁ་གསོ་བྱེད་ལ་བསྐྱར་དུ་འགྲོ་སོང་ཆེན་པོ་བཏང་ནས་དགོན་པ་རྒྱ་བསྐྱེད་གཏོང་བའི་དགོས་པ་ནི་ནང་ལོགས་ཀྱི་ཡུལ་སྐོར་བ་རྣམས་ཀྱི་ལྟད་མོ་བལྟ་ས་ཙམ་དང་། བོད་ཀྱི་སློབ་ཆེན་པ་ཚོའི་གཉེན་པར་གྱི་རྒྱབ་ལྗོངས་ཙམ་ལས། གྲྭ་བཙུན་ཚོས་བྱ་ཉུང་དོན་ཉུང་གིས་ཐོས་བསམ་སྒོམ་གསུམ་དང་འཆད་རྩོད་རྩོམ་གསུམ་ལ་གཞོལ་སའི་འབྲོག་དགོན་པ་ཞིག་ཏུ་ཆགས་མི་ནུས་པ་འདྲ། གལ་ཏེ་ཕྱིས་སུ་གྲྭ་གྲངས་མ་འཕར་ན་གྲ་ནང་རྒྱལ་གླིང་ཚོགས་པ་དང་སྣེ་གདོང་རྩེ་ཚོགས་པ་བཞིན་ལྷ་ཁང་རྣམས་ཀྱི་སྐུ་གཉེར་གྲོང་བས་བྱེད་དགོས་པའི་དུས་ཀྱང་ཡོད་སྲིད། དེ་བས་ལྷ་ཁང་ཆེན་པོ་བཞེངས། གསེར་སྐུ་ཕོན་ཆེན་བླུས། གསུང་རྟེན་གྲངས་མེད་བརྩིགས་པ་རྣམས་ཆོས་ཀྱི་ངོས་ནས་ཚོགས་བསགས་སྒྲུབ་སྦྱོང་གི་དགེ་བ་ཕུན་སུམ་ཚོགས་པ་ཞིག་ཡིན་ཡང་། འཇིག་རྟེན་པའི་ངོས་ནས་ཅུང་བསམ་གཞིགས་གཏོང་འོས་པ་རེད། ཡང་བཀའ་གདམས་གོང་མའི་དགེ་བཤེས་རྣམས་ཀྱི་རྣམ་ཐར་དང་གདན་ས་ལ་མཇལ་ན་ཡང་ངེས་ཤེས་གཞན་ཞིག་སྐྱེས་ཐུབ་པར་སྙམ།
དགོན་པ་ལྷ་ཁང་སྲུང་སྐྱོབ་ཀྱི་ལས་གཞིས་ལོ་རྒྱུས་ཀྱི་བདེན་དཔང་ལ་གཏོར་བརླགས་བྱེད་པ་ཡང་མཆིས་ཏེ། གྲ་ཕྱི་ཚོང་འདུས་ཚོགས་པའི་ཁྱམས་ཀྱི་རྒྱལ་ཆེན་བཞིའི་ལྡེབས་རིས་ཁག་ལ་རིག་གསར་སྐབས་སུ་མོ་ཡི་གསུང་བཏུས་ཡིག་འབྲུ་དམར་པོས་བྲིས་ཡོད་པ་ཞིག་མཐོང་། གལ་ཏེ་འདི་ནས་བརྩིས་པའི་མི་ལོ་ལྔ་ཙམ་གྱི་རྗེས་སུ་མཇལ་དུ་བསྐྱོད་པའི་དབང་དུ་བཏང་ན་དེ་དག་གི་ཤུལ་ཡང་མེད་པར་གསར་པ་གསར་རྐྱང་ཡིན་པ་རྗེས་དཔགས་བྱེད་ཐུབ་པ་ཞིག་རེད། དགོན་སྡེ་གང་དུའང་མཇལ་རྒྱུ་ཡོད་པའི་རྒྱལ་ཆེན་བཞི་ཡི་ལྡེབས་རིས་གསར་པ་ལས་དམིགས་བསལ་གྱི་དུས་སྐབས་མཚོན་ཐུབ་པའི་རྒྱ་ཡིག་དམར་པོ་དེ་དག་ལ་རིན་ཐང་ཆེན་པོ་ལྡན་སྙམ་མོ།། གྲོ་ཚང་རྡོ་རྗེ་འཆང་གི་རྒྱལ་སྲིད་ལྷ་ཁང་གི་ལྡེབས་རིས་དང་བཀྲ་ཤིས་ལྷུན་པོ་དགོན་གྱི་པཎ་ཆེན་སྐུ་ཕྲེང་བཞི་པ་བློ་བཟང་ཆོས་ཀྱི་རྒྱལ་མཚན་(1570-1662)གྱི་མཆོད་གདུང་ལྷ་ཁང་གི་ལྡེབས་རིས་རྣམས་ཀྱང་རྙིང་ཚབ་གསར་བརྗེ་བྱེད་བཞིན་འདུག་པ་དེ་ཡང་སྲུང་སྐྱོབ་བམ་གཏོར་བཤིག་ཡིན་མིན་ཅི་ཆ། འདི་ཡང་ལོ་རྒྱུས་ཀྱི་བསླབ་བྱ་བརྗེད་མེད་པའི་གནས་སྐོར་བ་ཆུང་ཆུང་ཞིག་གི་འཕྲོས་དོན་ནོ།།
ད་ནི་དཀྱུས་ལ་འཇུག་པར་བྱ་སྟེ། ཐམས་ཅད་མཁྱེན་པ་བུ་སྟོན་རིན་ཆེན་གྲུབ་མཆོག་(1290-1364)ཀྱང་ཆུང་ངུ་དུས་སུ་དགོན་འདི་གར་བཞུགས་ཤིང་། ཁོང་གིས་འདི་ནས་ཚད་མའི་སྐྱེས་བུ་ཡང་རྩེ་བ་རིན་ཆེན་སེང་གེ་སོགས་ལ་བསྟེན་མྱོང་བ་དང་། དགུང་ལོ་བདུན་སྟེང་སེམས་དཔའ་རིན་པོ་ཆེ་ཁྲོ་ཕུ་བའི་དྲུང་དུ། ཐེག་པ་ཆེན་པོའི་སེམས་བསྐྱེད་ཞུས་པ་ཡང་རྣམ་ཐར་དུ་གསལ། དབུས་གཙང་ལ་གྲྭ་སྐོར་མཛད་པས་ཕ་སྟོན་པ་ལ་བུ་སྟོན་པ་འདུག་ཅེས་མཚན་ལ་བུ་སྟོན་ནམ་ཁྲོ་ཕུ་བ་བུ་སྟོན་ཁ་ཆེ་ཞེས་ཀྱང་གྲགས་པ་ཀུན་ལ་རྒྱུས་ཡོད་པ་ལྟར་རེད།
《བཀའ་འགྱུར་དཔེ་བསྡུར་མའི་དཀར་ཆག་》གི་《དཔལ་ལྡན་གཤིན་རྗེའི་གཤེད་དམར་པོའི་རྒྱུད་ཀྱི་རྒྱལ་པོ་ཞེས་བྱ་བ།》ཡི་འགྱུར་བྱང་དུ་“སྐད་གཉིས་སྨྲ་བ་ཐར་པ་ལོཙྪ་བའི་བཀའ་དྲིན་གྱིས་བསྐྱངས་པ་བོད་ཀྱི་ལོ་ཙྪ་བ་ཤཱཀྱའི་དགེ་སློང་རིན་ཆེན་གྲུབ་ཀྱིས་ཆོས་ཀྱི་རྗེ་ཁྲོ་ཕུ་ལོཙྪ་བའི་གདན་ས་གནས་གསར་དགོན་པར་བསྒྱུར་ཅིང་ཞུས་ཏེ་གཏན་ལ་ཕབ་”ཅེས་གསལ་བ་འདི་ལས་ཁྲོ་ཕུ་ལོ་ཙཱ་བའི་གདན་ས་ལ་དགོན་འདི་མ་ཟད་ད་དུང་གནས་གསར་དགོན་ཞེས་པ་ཞིག་ཀྱང་ཡོད་པ་བརྟག་ནུས་ལ། ལྷ་རྩེ་རྫོང་ནས་འབྲོག་མི་ལོ་ཙཱ་བ་ཤཱཀྱ་ཡེ་ཤེས་(993-1074)ཀྱི་གདན་ས་མང་མཁར་མུ་གུ་ལུང་ལ་བསྐྱོད་པའི་ལམ་བར་ནས་གནས་གསར་དགོན་ཞེས་པ་ཞིག་ལ་རྒྱང་མཇལ་བྱས་མྱོང་། དེ་ནི་ལོ་ཙཱ་བ་གང་དེའི་གདན་ས་ཞིག་ཨེ་ཡིན་ནམ་ཞེས་ཐེ་ཚོམ་དང་། དོགས་པ་དང་།རྨོངས་པའི་ངང་ནས་ཕྱིས་སུ་དབུས་གཙང་ལ་སྐྱོད་དུས་ཁྲོ་ལོའི་གདན་ས་དེ་ཉིད་ཡུལ་གང་དུ་ཡོད་མེད་ཀྱང་འཚོལ་ནས་མཇལ་དགོས་ཨང་ཞེས་འགྱོད་གདུང་དང་བཅས་གནས་མཇལ་རེག་ཟིག་འདིའི་མཇུག་གྲུབ་པར་བྱས་སོ།།
སྤྱི་ལོ2018ལོའི་སྤྱི་ཟླ་10པའི་ཚེས་2ནས་3ལ་ལྷོ་ནུབ་མི་རིགས་སློབ་ཆེན་གྱི་སློབ་ཁུལ་རྙིང་བར་སྦྱར།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/28133.html